
POVZETEK 

Prehodi v odraslost so čedalje bolj oteženi in obremenjujoči. Razprava obravnava 
možne načine, kako naj mladinski centri - posebna institucija, ki je narejena po 
meri mladih - v novih razmerah podpirajo mladostnike in vznikajoče odrasle v 
njihovem odraščanju, v prevzemanju odgovornih odraslih vlog v družbi. To naj 
storijo s ponujanjem uporabnih povezav, vzvodov in ogrodij, ki bodo uporabnikom 
omogočali prosto izbiro dejavnosti v prostem času in s spodbujanjem mladih k 
refleksiji o svojem življenju in svetu, ki jih obdaja. V te namene je posebej 
izpostavljeno projektno (problemsko) raziskovanje, ustvarjanje priložnosti za 
socialni razvoj ter naravnanost na iskanje možnosti za kolektivne odgovore mladih 
na izzive individualizacije. 

mladinske organizacije, vznikajoča odraslost, mladostništvo (adolescenca), 
mladi, individualizacija, ego identiteta, prehodi v odraslost, medosebni 
odnosi 

ABSTRACT 

Transitions to adulthood are becoming increasinglv difficult and strenuous. The 
text deals with possible ways in vvhich youth centres - as specialized custom- 
made institutions - can support adolescents and emerging adults in their efforts to 
grow up and in taking over responsible adult roles in societv. They should try to do 
this by offering useful links, levers, and framevvorks that vvould enable free choice 
of leisure activities and by encouraging youth to reflect their lives and the world 
surrounding them. Project-based (problem-based) inquiries, creating opportunities 
for social development, and an orientation tovvard seeking possibilities for 
collective responses of youth to the challenges of individualization are 
emphasized to those ends. 

1. Uvod 



Motiv za to razpravo je avtorjeva ambicija strokovno utemeljeno določiti in 
eksplicirati cilje in funkcije mladinskega centra. Vendar ta ambicija v besedilu ni 
mogla biti popolnoma realizirana. Ovire, ki jo omejujejo, so v prvi vrsti izoliranost 
od prakse, omejenost na pedagoško disciplino ter nedialoška narava nastajanja 
besedila. Pa tudi ko bi teh ovir ne bilo, bi to še zmeraj bila le ena možna 
utemeljitev. To sicer pomeni, da gre le za prvi korak, a ima hkrati tudi dve imenitni 
posledici: subjektivna posledica je, da sem zdaj bližje cilju in da imam boljše 
izhodišče za njegovo dosego, objektivna pa, da bo morda kak večji ali manjši 
košček mojega razmišljanja uporaben še za koga s podobno ambicijo in da se bo 
to poznalo v boljših storitvah mladinskih centrov ter v ugodnih izidih za njihove 
uporabnike. 

Tema mladih je še posebej aktualna, če upoštevamo, da so se v preteklih 
dveh desetletjih mladim odprle mnoge nove možnosti, ki jih poprej niso imeli, 
obenem pa se svet sooča z novimi tveganji in jih neprizanesljivo nalaga na 
posameznika. Mladi so se v teh okoliščinah pokazali za izrazito ranljivo skupino. 
Zlasti je zaskrbljujoče, da novo podaljševanje mladosti poteka v zaostrenih 
pogojih, prehod v odraslost pa ne samo da je težavnejši in bolj razvlečen, temveč 
postaja izjemno obremenjujoč. 

Kako naj družba odgovori na te izzive? Kako naj v spremenjenih razmerah 
mladim omogoči pogoje za odraščanje? Evropske države snujejo in izvajajo svoje 
mladinske politike in v okviru teh najdemo tudi institucijo mladinskega centra. 
Razprava, ki sledi, se ukvarja pretežno z vprašanjem, kakšno vsebino dati tej 
instituciji, kakšne funkcije naj opravlja mladinski center, katere storitve naj ponuja, 
da bo podpiral napore mladih (in njihovega neposrednega okolja), da odrastejo ter 
da prevzamejo odgovorno mesto v družbi? Kako naj omili bremena, ki jim jih vse 
bolj prepuščajo institucije in ki jih nanje prenaša trg? 

Osnovni problem razprave se torej dotika novih pogojev prehoda v 
odraslost in najbolj racionalnih načinov, kako ob upoštevanju spremenjenih razmer 
začrtati dejavnosti v mladinskem centru, da bodo le-te mladim pri odraščanju 
nudile relevantno podporo, ne pa zgolj krajšale čas. 

Za osvetlitev problema je najprej nujno začrtati horizont in definirati mlade 
(mladostnike in vznikajoče odrasle) v psihološkem in sociološkem smislu. Sledi 
krajši pregled novih razmer ter pregled razvojnih procesov v mladostništvu 
(adolescenci). Osrednji člen v razpravi predstavlja poglobljena analiza specifičnih 
razvojnih procesov, ki so posebej pomembni za razvoj mladih, potekajo pa bodisi 
pretežno v polju zasebnega bodisi v polju, ki ga šole pokrivajo le delno ali v 
nezadostni meri (socialni razvoj, razvoj pojma o sebi), torej v polju, ki je še 
posebej primerno za mladinske centre. Prvi del se zaključi z analizo kulturnega 
konteksta mladosti. 

V drugem delu povzemam nekatere teoretske modele, ki so lahko dobra 
opora pri snovanju, načrtovanju in izvedbi takšnih programov, ki naj na pomemben 
način prispevajo k bolj obvladljivemu odraščanju in usmerjanju lastnega življenja. 

V zadnjem delu zagovarjam tezo, da je dandanes ob upoštevanju 
družbenih transformacij in zaostrovanja pogojev odraščanja nujen premik v 
globalnem namenu mladinskih centrov od »kakovostnega preživljanja prostega 
časa« k bolj dodelanemu načinu organizacije prostega časa, ki bo omogočal 
»kakovostno odraščanje«. Na ravni mladinskih kultur je potreben razmislek o 
spodbujanju bolj dejavnih in premišljenih načinov soočanja s kulturo namesto 
podpiranja zgolj estetske participacije mladih. Mladinski center naj bo kraj za 
poglobljen pogovor in naj se povezuje z drugimi organizacijami in društvi, ki lahko 
obogatijo prosti čas mladih. Ključna teza je, da mora MC svoj program graditi na 
zavedanju in izkoriščanju razvojnega potenciala, ker bo s tem pomagal mladim pri 
ohranjanju, širjenju in utrjevanju njihove avtonomije. Enako pomembna je teza, ki 
opozarja na različne ravni intervencijskih mehanizmov, na njihovo sukcesivnost in 
na možnosti ustvarjanja podlage za povezljivost in za kolektivne odgovore mladih 
na nove obremenjujoče razmere. 

V razpravi se pretežno opiram na spoznanja razvojne psihologije, socialne 
psihologije, edukacijske psihologije, sociologije mladine, ter na koncepte 
vznikajoče odraslosti, ego identitete, avtoregulacije in individualizacije. . Namesto 
besedne zveze »mladinsko delo« uporabljam termin »mladinska animacija« oz. 
»animacija mladih« (in izpeljanke), ker se mi zdi primernejši za opis pojma, ki naj 
ga reprezentira. 

1. DEL: Splošna izhodišča 

2. Mladi in mladostništvo (adolescenca) 

V tej razpravi bom (povečini) obravnaval populacijo mladih, ki so ciljna in 
uporabniška skupina mladinskih centrov (MC). Trenutno veljavni predpisi, na 
podlagi katerih slednje delujejo, in osnutek zakona o mladinskem delu določajo, 
da so mladi, osebe med 14 in 29 let. (cf. 2. člen omenjenega osnutka zakona, 
Zakon o mladinskem... 2006). To pomeni, da gre za skupino adolescentov (z 
izjemo mlajših adolescentov) in »odraslih« (pozni adolescenti oziroma Arnettovi 
»vznikajoči odrasli« 1 ). 

Adolescenca (oziroma mladostništvo) je v razvojni psihologiji ustaljen izraz 
za življenjsko obdobje med otroštvom in odraslostjo. Beseda izvira iz latinskega 
pridevnika adolescens, doraščajoči. Tako vidimo, da je to obdobje bistveno 
vezano na odraslost: torej socializacija, učenje mladih (še ne odraslih), da 
postanejo odrasli, da razvijejo svojo osebnost in svoje spretnosti tako, da bodo 
lahko kos odraslim vlogam ter izzivom in nalogam, ki jih bodo srečevali v svojem 
življenju. Kot prehod med otroštvom in adolescenco velja nastop pubertete, ki 
pomeni doseganje reproduktivne zrelosti in ga kažejo navzven očitni znaki: hitra 
telesna rast ter razvoj sekundarnih spolnih znakov (Zupančič in Svetina 2004, str. 
511). Gre za zelo obsežne telesne spremembe, ki zelo intenzivno učinkujejo na 
posameznikovo duševnost in preoblikujejo njegov/njen odnos do sebe, drugih 
oseb in do sveta okrog sebe. Čeravno ne nastopi pri vseh posameznikih v istem 
obdobju, pa gre za opazen in individualno jasen vstopni mejnik. Velja, da pri 
dekletih nastopi prej kot pri dečkih. Vzemimo povprečne starosti nastopa in 
vrhunca rastnega sunka: pri dekletih se začne malo pred 11. letom starosti in 
doseže vrhunec pri 12 letih; za dečke pa velja, da nastopi okoli 13. leta in doseže 
vrhunec pri 14. letih (Coleman in Hendrv, 1990, str. 17 in 18). - Na drugem koncu 
smo soočeni z večjimi težavami pri opredelitvah. Težko je jasno določiti, kdaj je 
nek posameznik psihološko odrasel. V splošnem lahko trdimo, da je posameznik 
odrasel, ko je (1) sposoben samostojno preživeti ter hkrati (2) poskrbeti za 



1 Gre za termin »emerging adulthood«, ki ga tukaj prevajam z vznikajočo odraslostjo: »Nujno je, da 
spoznamo, da seje razvilo novo obdobje življenjskega poteka med koncem adolescence in dosego 
mlajše odraslosti.« (Arnett 2007, str. 27) 



5 



reprodukcijo vrste (ustvariti družino, skrbeti za naraščaj), torej ko izvaja obe 
funkciji (brez težav ali regresij). - Seveda sposobnost in aktualizacija ne 
sovpadeta nujno, a načeloma kot mejnike izberemo opazljive pojave. 

Če smo pri vstopu v mladostništvo še okvirno lahko določili povprečno 
starost, ki nam da smiselno informacijo o populaciji, pa pri prehodu v odraslost 
nastopijo dosti večje težave, tudi ko smo (za silo) razrešili konceptualno zagato. 
Sredi 20. stoletja in vse do 70. oziroma 90. let (odvisno od družbenega konteksta) 
so konec adolescence in prehod v odraslost strukturirale srednje šole 2 , dandanes 
pa so ti prehodi mnogo manj jasni: 

1 . katerikoli kriterij izberemo, je razpršenost tako velika, da nam povprečne 
vrednosti ne dajo realne slike: nekdo si npr. lahko ustvari družino 3 pri 20, 
nekdo šele pri 35, nekdo pa sploh ne; 

2. poleg tega se pojavi še večja težava: pri vse več individuih je poklicni 
prehod zelo zabrisan, tako da ne oni sami ne zunanji opazovalci ne morejo 
jasno doreči, kje je točka prehoda, (cf. Santrock 1998, str. 24-25; Galland 
1993, str. 61, str. 76), »prihaja do zameglitve meja med mladostjo in 
odraslostjo«. (Ule in Kuhar 2002, str. 50) 

Ali se bo večina populacije pri določeni starosti npr. zaposlila oziroma ali si 
bo ustvarila družino ali pa bodo te značilnosti močno razpršene ter kako se 
funkciji odraslih konkretizirata v neki družbi, je močno odvisno od razmerij znotraj 
te družbe, kulture, od navad ipd. 

Če se zdaj ozremo po izhodiščni definiciji mladih, opazimo, da se ne opira 
na nek otipljiv razvojnopsihološki pojav ali statusni ritual (npr. matura, diploma), 
temveč je zastavljena tako, da načeloma zajame večino populacije, ki še ni 
odrasla (se pravi večino populacije »doraščajočih«), v času ko odrašča in ko 
potrebuje določeno podporo pri razvojnih procesih. 4 S tega vidika je dosti bolj 
pomembno, da določimo kateri so pomembni razvojni procesi, ki v tem obdobju 
potekajo (oziroma bi lahko), kot pa kdaj jih lahko pri večini populacije zasledimo. 
A tudi ti procesi so do neke mere historično pogojeni (glej spodaj). 



2 Četudi pri mnogih študentih to funkcijo prevzemajo univerze, prehod od diplome k odraslosti 
vendar ni tako jasen, kot je bil takrat. 

3 Ali sklene zakonsko zvezo oziroma ustvari trajnejšo intimno zvezo. 

4 S tem da, kot smo že opozorili, jasno izključuje osnovnošolsko populacijo oziroma mlajše 
adolescente. 

Seveda pa tudi ne moremo trditi, da so denimo 23-letniki mladostniki. 
Poleg adolescentov najdemo tako med »mladimi«, ki še niso ravno odrasli, neko 
populacijo, ki je vzniknila ob postopnem podaljševanju prehoda iz adolescence v 
odraslost v razvitih deželah. Ta dekleta in fantje se ne smatrajo ne za 
mladostnike/-ice ne za povsem odrasle (Arnett 2000, str. 471). 

2.1. Problematičnost razmejitve - problematičnost prehoda: adolescenca in 
vznikajoča odraslost 

Različni avtorji poudarjajo spremenljivost življenjskih potekov v zgodovini 
20. stoletja. Zlasti za mladostništvo velja, da se je v obliki, kot jo poznamo danes, 
pojavilo šele nekje v poznih 50. oziroma v začetku 60. let 20. stoletja. 5 Tako 
denimo Galland povzema Gillisovo misel, daje vzpostavljanje socialnih značilnosti 
adolescentov bila tesno povezano z eksplozijo sekundarnega izobraževanja, in jo 
utemeljuje na primeru razvoja v Franciji. Na to sunkovito statusno demografsko 
spremembo se je zelo hitro odzvalo gospodarstvo - zlasti marketing in kulturna 
industrija: Hollywood sproducira junaka za mladostnike, pride do razmaha 
belskega rock'n'roll-a, mladinskega komercialnega tiska ipd. (cf. Galland 1993 str. 
36-38). Vpliv podob in glasbe pri konstituiranju »zahodne« izkušnje adolescence 
je komaj lahko precenjen, seveda pa vznika adolescentov ne moremo zreducirati 
zgolj na ta vidik. Gre za proces, ki mu M. Ule pravi »generacijska modernizacija 
mladine« (1999, str. 261) in ki je vezan na pojava: 

• vse izrazitejše vrstniške skupine mladih, ki razvijajo lastne vrednote in 
življenjske sloge in 

• identifikacije mladih z njihovo lastno generacijo. 

Naknadno, v 70. in 80. letih, pa lahko opazujemo »intenziven tok kulturne 
modernizacije mladine«, to je »proces spreminjanja življenjskih in vrednostnih 
usmeritev mladih«, (isto) Kot poglavitne poteze Uletova navaja: 
- vse večji odmik od sveta plačanega dela in zaposlitve k svetu prostega časa, 
potrošnje in zabave, 



5 Sicer so se mladostniška gibanja sporadično pojavljala že dosti prej. Denimo na začetku 20. stoletja 
najdemo v Nemčiji precej priljubljeno gibanje »Wandervogel« (»Ptice selivke«) (cf. Gillis 1999, str. 
160-166) ali približno sočasno v Sloveniji »križarje«. Ni pa bilo generacijskega pojava adolescence, 
ki gaje strukturiralo srednje izobraževanje in upodobila kulturna industrija. 

- sprememba spolnih vlog, pluralizem družinskih oblik, 

- sledenje novim stilom v potrošnji in množični kulturi, ki so jih prinašali in 
prenašali množični, zlasti vizualni mediji, 

- individualizacija življenjskih usmeritev in življenjskih poti, 

- poudarjanje »postmaterialnih« vrednot. 

Pri tem, ugotavlja, »ne moremo reči, kaj je bilo vzrok in kaj učinek, ali najprej 
kulturna modernizacija in nato spremembe v produkcijskem načinu ali nasprotno«. 
(Ule 1999, str. 262-3) Podobno opozarja Galland (1993): pojavitev »vmesnih 
stanj« je rezultat usklajenega delovanja celote transformacijskih procesov, zato se 
same te redefinicije življenjskih potekov ne da zvesti zgolj na statusno 
demografske, ekonomske in konjunkturne dejavnike, temveč je treba upoštevati 
tudi praktično in mentalno konstituiranje posameznikov kot »odraslih subjektov«, 
(str. 76) 

Individualizacija pomeni odmik od poprejšnjega stereotipnega 
sprejemanja pričakovanj in zahtev okolja, od monolitnih osebnih in socialnih 
identitet, življenjskih stilov, ki so bili vezani na socialni izvor, spol, starost, stan 
ipd. Namesto tega »proces individualizacije delegira na pleča posameznika ali 
posameznice izjemno zahtevno psihosocialno integracijo v družbo , ki je bila doslej 
vsaj delno v rokah posredujočih institucij (družine, dela, raznih referenčnih 
skupin). (Ule 1999, str. 265; poudarek B. G.; cf. Galland 1993, str. 77-78) V tem 
smislu je ambivalentna, je obenem izziv in tveganje. Izziv je v tem, da dovoljuje 
posameznikom, da si pridobijo čim več, čim boljšo izobrazbo, čim boljši status ne 
glede na osebne specifike - odpira neko novo svobodo. Po drugi strani pa pomeni 
svojevrstno prisilo k individualnemu, osebnemu stilu življenja. Če posameznik tega 
nenehnega potrjevanja kot »izvirne« osebe, »fleksibilnega« delavca ne more 
prenesti, »slej ko prej pade iz konkurenčnega boja za kreativna delovna mesta, za 
doseganje dobrega standarda itd.« in pristane v množici tistih v slabo plačanih, 
neperspektivnih službah ali pa ostane brez dela. (Ule 1999, str. 264) Vse to je 
povezano s podaljševanjem izobraževanja ter s širjenjem populacije, ki vstopa 
v terciarno izobraževanje, (cf. Galland 1993, str. 60) S tem postaja formalna 
izobrazba hkrati nujni pogoj za dostop do trga dela oziroma do zaželenega 
delovnega mesta, prav tako pa se sama vrednost formalne izobrazbe znižuje - od 
posameznika se zahtevajo specifična znanja, kompetence, ki presegajo nivo 
spričevala/diplome. Tako se podaljšuje in destabilizira obdobje prehoda v 

poklic, mladi pa so izpostavljeni nevarnosti brezposelnosti ter vse bolj 
negotovim in začasnim oblikam zaposlovanja (ki jim pogosto tudi ne prinašajo 
nikakršnih relevantnih izkušenj oziroma znanj za njihovo »pravo« poklicno pot) 
preden se uveljavijo v določeni poklicni vlogi. (Galland 1993, str. 60-62; str. 76) 

Nadalje se proces individualizacije (in kulturne modernizacije) povezuje z 
delno razgradnjo »obsežnih varovalnih sistemov socialne države« (pokojninski, 
zdravstveni, socialno varstveni sistem) in z »zamenjavo le-teh z zasebnimi 
institucijami in s samoorganiziranjem ljudi. Individualizacija... zahteva večjo 
pripravljenost za sprejemanje tveganih odločitev v poslovnem in vsakdanjem 
življenju, sposobnost ljudi, da 'poskrbijo sami zase'.« (Ule 1999, str. 265) 

Dodajmo, da ob teh procesih potomstvo ni več nujna naložba za preživetje 
v prihodnosti - na mesto potomcev stopajo finančne naložbe v dodatno 
pokojninsko zavarovanje. To je po eni strani povezano s povečano svobodo žensk 
in torej prispeva k večji enakopravnosti v družbi, po drugi strani pa se - vsaj 
prehodno - soočamo s problematičnim staranjem prebivalstva in z nekoliko 
povišano pojavnostjo zdravstvenih težav v zvezi z zanositvijo ali rojstvom. Poleg 
tega se zdi, kot da smo sredi procesa, ko se celotne nacije preobražajo v 
buržoazni razred: tako kulturno kot finančno. Razgradnja preteklih solidarnostnih 
oblik daje procesu individualizacije značilen pečat: razsipanje skupnosti in močna 
težnja k vzpostavljanju novih asociacij ljudi kot bourqeois , e ki jih ne družijo več 
sentimentalne vezi, ampak zgolj še ujemanje v partikularnih zasebnih interesih. 

In kako je dandanes s potomstvom? V skladu s povečanimi pričakovanji 
posameznikov in hkratnim zniževanjem kolektivnih varovalnih mehanizmov, 
postaja odločitev za otroka (zlasti za več otrok) »tvegana odločitev« in obenem 
»zahteven, drag, naporen projekt«. Uletova s tem v zvezi izpostavlja izgubljanje 
monopola javne šole in krepitev trga neformalnega izobraževanja in zunajšolskih 
dejavnosti. Vzporedno s tem postajajo otroci sestavina samorealizacije in 
profiliranja življenjskih stilov staršev: »Imeti otroke ali ne... [postaja] stvar 
življenjskega stila in želje po otrocih.« (Ule 1999, str. 270) 

Dodajmo k temu nekaj statističnih podatkov za Slovenijo: 



6 Marx je zoperstavljal človeka kot citoyen in človeka kot bourgeois. Podrobneje cf. Mara: Prispevek 
k židovskemu vprašanju. 

»Med mladimi so se v zadnjih desetletjih močno spremenili tradicionalni 
vzorci oblikovanja družinskih skupnosti. V današnjem času si mladi precej 
pozno ustvarijo svojo družino, zato pa dalj časa živijo doma skupaj s starši. 7 
Delež otrok, ki še živijo v svoji izvorni družini, s starostjo sicer upada, 
vendar pa se začetek življenja v lastni družini vedno bolj odmika v 
pozna dvajseta in zgodnja trideseta leta.« 

»Polovica žensk, starih 25 let, ima že svojo družino, pri 29 letih pa jo imajo 
že 3/4... Dandanes se ženske za rojstvo otroka odločajo najpogosteje v 
starosti 25-29 let... tretjina žensk v starosti 29 let pa sploh še ni rodila.« 

(Mladi v Sloveniji, 10. avgust 2006, Posebna objava SURS; 

http://www.stat.si/novica pri kazi. aspx?id=373 ; poudarek B. G.) 

Referenčne starosti za moške so višje, saj si pozneje oblikujejo družino. 
Na primer: 



Tabela 1 : 

Povprečna starost ob prvi sklenitvi zakonske zveze ženina in neveste 



Povprečna starost ob prvi sklenitvi 
zakonske zveze 


1980 


1990 


1995 


2004 


2005 


Ženina 


25,5 


26,6 


27,9 


30,3 


30,6 


Neveste 


22,5 


23,8 


25,2 


27,8 


28,2 



Vira: Statistični urad Republike Slovenije, MNZ - Centralni register prebivalstva. 
http://www.stat.si/novica prikazi. aspx?id =363 

Z eksplozijo sekundarnega izobraževanja po 2. svetovni vojni se je podoba 
mladostništva za velik delež prebivalstva (tj. delavski razred) bistveno 
predrugačila. Starostne generacije mladostnikov, ki so poprej delale, so bile po 
novem izločene iz aktivnega prebivalstva in postavljene v šolo. To jih je do neke 
mere infantiliziralo, vsekakor pa jim je odprlo novo obdobje, v katerem so imeli 
manj odraslih skrbi, nekakšno obdobje moratorija. Ti modernizacijski procesi so se 
odražali v spremenjenih družinskih odnosih, še bolj prelomno pa v oblikovanju 
vrstniških skupin, ki so postale pomemben socialni dejavnik. V trenutku velikega 
poka, ko so bile spremembe spričo svoje bližine videti večje, kot so v resnici, se je 

7 Opozorimo, da so med temi, ki živijo s starši, tudi taki, ki že imajo svojo novo družino. Podatki iz 
raziskave Mladina 2000 kažejo, daje med 19, 2% prokreativnih družin (med vsemi tipi družin in 
enočlanskimi gospodinjstvi) 11, 8% jedrnih in kar 7, 3% razširjenih. (Rener 2002, str. 91; preglednica 
na str. 90) 

spričo fascinacije in navdušenja na strani mladih in bolj ambivalentnega ali celo 
zadržanega odnosa na strani odraslih zdelo, kot da nastaja nova mladinska 
kultura, ki briše razredne meje. Mladinska kultura je bila bolj »'zbirni pojem' ali 
'družinski pojem' za množico različnih, medsebojno povezanih skupinskih in 
vrstniških stilov in artefaktov«. (Ule 1988, str. 37) Tezi o enotnosti, nadrazrednosti 
mladinske kulture, ki bi se razlikovala od preostale kulture/preostalih kultur v 
družbi so najostreje nasprotovali nekateri britanski avtorji iz t. i. »novega vala« - 
M. Brake, P. Cohen, J. Clark, S. Hali idr. (isto) A bistvena razsežnost teh 
prehodov je bilo raztegovanje mladosti, odlaganje prehoda v odraslost, zlasti za 
delavske otroke. Podobno lahko danes opazujemo neko novo raztegovanje: 
obdobje adolescence seje s kulturno modernizacijo postopoma podaljševalo in 
postopoma zajemalo vse večji delež mladih. In danes smo v situaciji, ko se to 
podaljševanje izloča v novo razvojno obdobje. Funkcionalno gre za enovito 
obdobje »odraščanja«, kot smo izpostavili na začetku, toda teoretiki vse bolj 
poudarjajo različnost adolescence in na novo vzpostavljenega obdobja prehoda v 
odraslost. Kenneth Keniston je tako prvi pisal o razliki med adolescenco in 
»postadolescenco« in novo obdobje poimenoval mladina (ang. youth). A spričo 
nekoliko preveč splošne oznake (v angleščini so namreč besedo youth nekoč 
uporabljali za otroštvo), se Kenistonova terminologija ni prijela, razen tega so 
njegovi opisi bili pod močnim vplivom živahnega dogajanja leta 1968, prav te 
značilnosti mladih kot skupine, ki so se manifestirale konec 60. let (angažiranost, 
politična opredeljenost, celo revolucionarni naboj) pa so skozi 70. leta vse bolj 
pešale, (cf. Arnett 2000, str. 470) 

Na pomembne premike v zvezi s prehodi v odraslost, ki so za kratko 
obdobje med 50. in še nekje v 70. leta 20. stoletja pri večini posameznikov 
sovpadali, je opozarjal tudi Galland (1984): v 80. letih se je ta sinhronost (v 
Franciji) že opazno razrahljala. Kot pomemben dejavnik, ki onemogoča kolektivne 
manifestacije mladih, kot smo jim bili priča v 60. letih, izpostavlja nove pogoje 
poklicnega umeščanja, torej izbrisano avtomatičnost prehoda iz šole v zaposlitev. 
(Galland 1993, str. 55) Na drugi strani pa poleg novih ekonomskih in zaposlitvenih 
pogojev na samo podaljševanje mladosti in prehodov v odraslost delujejo tudi 
drugi dejavniki. Kot kažejo empirični podatki (isto, str. 74-76), ima lahko sama 
negotovost zaposlitve različne učinke: pri fantih nekoliko odloži poroko, pri 
dekletih pa ima nasprotujoče učinke: del deklet se ob negotovih zaposlitvah in 

brezposelnosti celo hitreje odloča za poroko in se nekako odpove karieri, del 
deklet pa, ki se odloči za delo, posveča več pozornosti zaposlitvi in profesionalni 
uveljavitvi, zato posledično najdemo pri njih nižje stopnje poročenosti od 
povprečja. Poleg tega pa tudi sama stalna zaposlitev ne zagotavlja takojšnje 
izgradnje družine (čeravno je pri teh kategorijah opaziti relativno višje stopnje 
poročenosti glede na druge kategorije) kar nazorno kaže na individualizacijske 
procese, iskanje stila, identitete... 

Kot dodatna dejavnika, ki strukturirata raztegovanje mladosti torej lahko 
identificiramo spreminjanje odnosa med spoloma (zlasti večjo enakopravnost 
žensk) ter individualizacijo. Izjemno pomemben premik je tudi vrednotenje 
skupnega življenja (tj. zakona oziroma zunajzakonske skupnosti): principa, okoli 
katerih mladi gradijo zveze, sta iskrenost čustev in značajsko ujemanje. Odtod 
tudi pritisk na mlade, da »prav izberejo«, pritisk na podaljševanje »poskusnega 
zakona«, in če kateri od kriterijev ni izpolnjen, tudi pritisk na razpad zveze. (cf. 
Galland 1993, str. 69) To pa hkrati pomeni drugačno strukturiranje zakonske 
(zunajzakonske) zveze: od »asimetrične komplementarnosti« prehajamo k 
»sistemu simetrične asociacije, kjer je vsak partner aktiven in ohranja avtonomijo 
svoje strategije«, (isto, str. 73) Skratka, zahtevnejši projekt, ki zahteva več časa 
in energije. 8 

Pred nedavnim je Arnett (2000) predlagal novo razdelitev in za novo 
razvojno obdobje (oddeljeno od adolescence) predlagal sintagmo »vznikajoča 
odraslost« (ang. emerging adulthood). Po njegovem to ni zgolj prehodno obdobje, 
temveč posebno obdobje, zaznamovano s spremenljivostjo in raziskovanjem 
različnih možnih življenjskih poti . Po obsežnih spremembah s konca 20. stoletja 
(glej zgoraj) zgodnja 20. leta več niso normativno obdobje za vstopanje in 
ustalitev v dolgoročnih odraslih vlogah - vznikajoča odraslost je posebna ravno po 
tem, da ni vezana na nikakršna normativna pričakovanja, da zanjo ni predpisanih 
socialnih vlog - kot denimo v mladostništvu: sin, hči, šolar/-ka; ali v odraslosti: 
mati, žena, oče, mož, zaposlenima. Pred 17. letom praktično vsi (nad 95%) 
ameriški mladostniki in mladostnice živijo s starši oziroma skrbniki, hodijo v šolo, 
manj kot 10% jih ima otroka. Na drugi strani je okoli 3/4 oseb, starih 30 let, 



Galland v zvezi s temi procesi govori o »novi ljubezenski ideologiji«; sintagma, ki dobro povzema 
trenutno situacijo je tudi naslov odlične Verhaeghejeve knjige »Ljubezen v času osamljenosti« 
(2002). 

poročenih in ima svoje otroke, manj kot 10% jih je vpisanih v izobraževalne 
programe. 9 V vmesnem obdobju pa smo soočeni z veliko razpršenostjo: vznikajoča 
odraslost je tako edino življenjsko obdobje brez jasnih statusno demografskih 
značilnosti: odlikuje ga kar največja pestrost, spremenljivost, in populacijska 
nedoločenost. (v Arnett 2000, str. 469-471) Po končani srednji šoli v ZDA velik 
delež mladih (okoli 40-45%) nadaljuje šolanje v terciarnem izobraževanju. 
(Montgomerv in Cote 2006, str. 152) Podoben delež študentov (in trend 
naraščanja) najdemo tudi med slovensko populacijo 19-23: medtem ko je leta 
1998 znašal 34%, jih je bilo leta 2003 42,2%. (cf. Trbanc 2007, str. 41) 

Znotraj te študentske populacije najdemo nadaljnjo močno členitev. V 
populaciji med 25. in 29. letom je namreč le 32% diplomantov/-k: »izobraževanje 
na koledžu poteka nelinearno, pogosto je kombinirano z delom oziroma 
preluknjano z obdobji nenavzočnosti« (isto, str. 471) To pomeni, da med študenti 
nekateri samo študirajo, nekateri študirajo in delajo, nekateri pretežno delajo, 
nekateri niti delajo niti študirajo, nekateri izmenjujejo različna obdobja ipd. Ob 
tovrstni pestrosti je težko reči, da so študentje odgovorni in zavezani svojim 
odločitvam, da so neodgovorni, da so nekje vmes... torej nekateri so bolj podobni 
odraslim, drugi manj, težko pa podamo pavšalno oceno. 

Ta pestrost različnih situacij, v katerih najdemo vznikajoče odrasle, se 
zrcali tudi v njihovih subjektivnih pogledih, kot poudarja Arnett (isto, str. 471-472) 
Skušajmo še določiti starostne meje novega obdobja. Spodnjo mejo Arnett postavi 
pri 18 letih, saj takrat mladi praviloma končajo srednje šolanje, večina se jih tudi 
odseli od staršev, nenazadnje takrat tudi dosežejo polnoletnost, (isto, str. 476) V 
Sloveniji bi 18 bila ustrezna starost za nekatere, ki končajo krajše srednješolske 
programe, in za manjši del maturantov, medtem ko večina konča šolanje šele pri 
19. Razen tega, delež mladih, ki se odseli od staršev, še zdaleč ni podoben 
deležu ameriške mladine, kar pomeni, da prehod ni tako oster kot tam. Prav tako 
je treba upoštevati manjše razdalje med kraji v Sloveniji in dejstvo, da je veliko 
študentov, ki študirajo izven domačega kraja, še vedno zelo pogosto doma s 
starši. 

Pri zgornji meji nastopijo večje težave, kolikor ne vznikajoča odraslost ne 
mlada odraslost nista pod vplivom dejavnika, ki bi imel primerljiv starostno 
homogenizacijski učinek, kot ga ima srednja šola. Tako Arnett niha med 25. letom, 

9 Podatki, kijih navaja Arnett, so za leto 1997. 

ko mnogi dokončajo študij in ko se večino mladih najdemo v odraslih vlogah, in 
30. letom, saj se znaten delež oseb ustali šele v obdobju 25-29. (isto, str. 477) 

Naslednja ključna distinkcija se nam izriše, če pobliže pogledamo 
identitetna raziskovanja vznikajočih odraslih. Sledeč Eriksonu, Arnett ugotavlja, da 
je obdobje, preden se mladi ustalijo, takšne narave, da omogoča kar največ 
možnosti za identitetno raziskovanje na področju ljubezni, dela in svetovnega 
nazora - s to razliko, da upošteva starostne premike v preteklih 3 desetletjih in 
samo oblikovanje identitete umešča v obdobje vznikajoče odraslosti in ne več v 
obdobje adolescence. A kot poudarja, »smotri identitetnih raziskovanj v vznikajoči 
odraslosti niso omejeni na neposredno pripravo za odrasle vloge« (Arnett 200, str. 
474; poudarek B. G.) To znova opozarja na novo razsežnost, povezano s procesi 
individualizacije v družbi - raziskovanje zaradi raziskovanja samega; samo 
raziskovanje, eksperimentiranje z vrednotami, navadami, stili, »duhovnostjo« ipd. 
se vse bolj uveljavlja kot vrednota. Vznikajoča odraslost tako nosi pečat nove 
historične dobe in v tem oziru ni primerljiva z razvojnimi obdobji življenjskega cikla 
prejšnjih dob (denimo z adolescenco ali z mlado odraslostjo). 

3. Razvojni procesi v adolescenci 

Razvojne procese, ki potekajo pri mladostnicah/-ikih lahko razdelimo na 
štiri glavna področja oziroma štiri temeljne razsežnosti: 

- telesni razvoj in obvladovanje lastnega telesa 

- spoznavni procesi 

- čustveni procesi 

- odnosi z drugimi osebami. 

Poleg teh temeljnih kategorij pa lahko na neki višji ravni oblikujemo dodatne 
skupine procesov, saj se procesi iz temeljnih kategorij povezujejo med seboj v bolj 
specifične sklope: 

- razvoj socialnih spretnosti in socialnih vlog 

- priprava na poklic - priprava na maturo (na študij) 

- razvoj pojma o sebi {self-concept), identitete ter posameznih interesnih 
področij. 

Razčlenimo najprej prvo skupino. Prve tri kategorije (telesni, spoznavni, 
čustveni razvoj) se nanašajo na dogajanje pri 

posamezniku, medtem ko se zadnja kategorija nanaša na zunanje procese (odnosi 
v socialni mreži), ki so v veliki meri produkt lastne dejavnosti posameznikov v 
vrstniški skupini, po drugi strani pa bistveno vplivajo na to, kako oseba strukturira 
podobe drugih oseb ter svoje socialne vloge, nedvomno pa tudi na ostale skupine 
temeljnih procesov. 

3.1. Telesni razvoj in obvladovanje lastnega telesa 

Pri 14 in 15 letih se je obdobje pubertete pri veliki večini deklet že približno 
zaključilo, pri večini populacije fantov pa smo v zaključni fazi. Glede na omejitev 
ciljne populacije mladinskih centrov na 14- do 29-letnike bi bile dejavnosti centrov 
(za sicer nediferencirane skupine), ki bi se nanašale na ta sklop, smiselne 
kvečjemu v starostno homogenih skupinah 14-16 let, kolikor je le v tej starosti to 
še lahko aktualna tema za večino mladih. Gre zlasti za razvoj telesne 
samopodobe tj. razvoj takšnega ustreznega odnosa do lastnega telesa (in 
lastnega videza), ki ne bi pozneje povzročal stresov in stisk. Vendar bi bile 
tovrstne dejavnosti mnogo bolj smotrne v obdobju 10-15 let - Poleg tega 

izpostavimo še skrb za lastno telo, zlasti v smislu spodbujanja rekreacije. Ta vidik 
je aktualen za vse mlade. 

3.2. Spoznavni razvoj 

Za obdobje adolescence so značilne kvantitativne in kvalitativne 
spremembe v miselnih procesih, ki so povezane na eni strani s spremembami v 
možganski skorji, po drugi pa z bolj zapletenimi odnosi v doživljanju sveta 
(mladostniki so soočeni s postopoma večjimi zahtevami, pridobivajo vse več 
informacij o svetu in širijo obzorja, v šoli obravnavajo bolj kompleksno snov, 
razvijajo se odnosi z vrstniki ipd.) 

Tako teoretiki procesiranja informacij izpostavljajo, da se pri 
mladostnicah/-ikih veča zmožnost pozornosti, hitrost procesov, boljša se spomin 
in njegov obseg, avtomatizirajo se posamezne spretnosti, uporaba strategij 
(denimo izbira strategije, klasificiranje, vadenje) postaja bolj učinkovita (Kaplan 
2004, 110-112) 

Vse te spremembe omogočajo tudi kvalitativno drugačne spoznavne 
procese, ki sta jih preučevala Jean Piaget in Barbel Inhelder, njuno teorijo pa so 
pozneje nadgrajevali z novimi spoznanji. Po Piagetovi teoriji se nekje med 11. in 
15. letom starosti pri posamezniku pojavijo formalne operacije, in sicer podstopnja 
lll-A, za katero je značilno obvladovanje nekaterih formalnih operacij in delna 
zmožnost pravilnih odkritij, a hkrati zaradi negotovosti, nespretnosti še ne gre za 
sistematično in strogo podajanje dokazov za ta odkritja. (Muuss idr. 1996, str. 
158-159) Po 15. letu pa vse do 20. let se pri približno polovici populacije 
(raziskave navajajo med 40% in 60%) razvijejo polne formalne operacije (oziroma 
podstopnja lll-B; pri tem pa nekateri posamezniki lahko to podstopnjo dosežejo 
tudi bistveno prej). Tukaj so posamezniki bolj sistematični, zmožni so oblikovati 
bolj elegantne posplošitve in bolj splošno veljavne zakone; mišljenje »postaja vse 
bolj abstraktno in odraža bolj sofisticirano obvladovanje formalnih operacij«, (isto, 
str. 159) 

Prehod na formalne operacije se odraža z naslednjimi kognitivnimi premiki 
(Kaplan 2004, 97-100): 

1 . ločiti realno in možno 

2. hipotetično deduciranje 

3. kombinatoma logika (in multidimenzionalno mišljenje: simultano 
upoštevanje več razsežnosti - cf. Steinberg, 63-64) 

4. abstraktno in simbolično mišljenje 

5. metakognicija - refleksija 

Če povzamemo, se v obdobju adolescence miselne sposobnosti bistveno povečajo 
in tako dosežejo raven in kakovost miselnih sposobnosti v odraslosti. Toda k temu 
je potrebno pripomniti, da gre zgolj za načelno zmožnost! Tudi pri tistih 
posameznikih, ki so dosegli podstopnjo lll-B prihaja do pomembnih variacij pri 
tem, kako se lotevajo problema, ki so pogojene s situacijskimi dejavniki in s 
količino izkušenj na specifičnem področju. (Zupančič in Svetina 2004, str. 532) Kot 
ovire se tako pojavljajo (velja tako za mladostnike kot za odrasle): 

- soočenje s povsem novimi problemi 

- nemotiviranost posameznika za reševanje problemov 

- prevelika čustvena vpletenost v problem 

- izpostavljenost zelo stresni situaciji (isto, str. 543). 

Na tem mestu razpravljamo zlasti o vlogi mladinskih centrov na razvoj mladih, 
zato smo navedli zgolj glavne poteze kognitivnega razvoja. Za posameznikove 
kognitivne sposobnosti je sicer sistematično poskrbljeno v šoli, bistveni razvojni 
izzivi, na katere lahko vplivajo mladinski centri pa so zlasti kompleksnejši procesi 
(socialni razvoj, sposobnosti krmarjenja v konkretni situaciji...), ki vključujejo 
spoznavne procese in o katerih bo govora nekoliko nižje. Poudariti pa je treba, da 
je za učinkovito aplikacijo kognitivnih sposobnosti pomembno upoštevati 
raznolikost področij, stopnjo izkušenosti v delovanju (oziroma stopnjo novosti 
delovanja) na posameznem področju, kakor tudi raznih čustvenih in socialnih ovir, 
ki omenjeno učinkovitost zmanjšujejo. 

3.3. Čustva 

Kar zadeva različne načine čustvenega odzivanja, adolescenca ne ponuja 
vznemirljivih sprememb, saj so »do obdobja mladostništva posamezniki... že 
razvili organizirane in razmeroma stabilne vzorce čustvenega odzivanja,« tako da 
gre za kontinuiteto teh odzivov iz otroštva. (Zupančič in Svetina 2004, str. 547) A 
kljub temu lahko govorimo o določenih novostih v adolescenci tudi v zvezi s 
čustvovanjem. Pomembni vidiki in dogodki, ki vplivajo na čustveno življenje 

adolescentke/-a so med drugim spoznavni razvoj (glej zgoraj), razširitev 
orientacije z družine še na vrstnike, mnoga povsem nova in zelo vplivna doživetja 
ter veliki premiki v socialnih zahtevah in pričakovanjih, povezani z dozorevanjem 
posameznika. (Rosenblum in Levvis 2006, str. 273) 

Kognitivni in emocionalni razvoj vzajemno vplivata eden na drugega: ne 
samo, daje manifestacija novih intelektualnih spretnosti odvisna od čustvenih 
dejavnikov, tudi čustveno doživljanje je pogojeno z novo kognitivno strukturo in 
večjo intelektualno sposobnostjo: tako so »adolescenti bolj sposobni introspekcije 
in raziskovanja lastnega emocionalnega življenja« (isto, str. 274). Razen tega se 
čisto na začetku adolescence pojavi zmožnost razumevanja sočasnih 
nasprotujočih si čustev do istega objekta, česar mlajši otroci niso sposobni. 
Tekom adolescence se ta zmožnost za mešana čustva dodatno razvije in utrdi, 
(isto, str. 281) 

V zvezi z razvojem drugih področij sta pomembna še zadnje manjše 
spremembe v razvoju empatije ter učenje ustreznega prilagajanja lastnega 
izražanja čustev socialni situaciji (emocionalno zakrinkavanje). Slednje se 
postopno razvija že od otroštva: v najbolj enostavni različici gre zgolj za 
zniževanje količine oziroma intenzivnosti izražanja - zahtevnejše je 
nadomeščanje izraza, ustrezajočega doživetemu čustvu, z izrazom, ki je socialno 
primeren. Čeravno je zavest o izkazovalnih pravilih prisotna že pri mlajših otrocih 
in čeravno so mladostnice/-iki sposobne/-i emocionalnega zakrinkavanja, pa je 
njihova uporaba odraslih komunikacijskih strategij velikokrat še okorna in 
nepopolna v primerjavi z odraslimi, (isto, str. 281, 282) V času mladostništva 
morajo posamezniki namreč usvojiti izkazovalna pravila, ki veljajo v zrelejših 
medosebnih interakcijah in v odraslih pogovorih. Kontrola čustvenega izražanja 
najpogosteje poteka v zvezi z uravnavanjem medosebnih odnosov: »V vse bolj 
kompleksnem čustvenem svetu adolescenta postanejo spretnosti zakrinkavanja 
hkrati pomembnejše in zahtevnejše. Sorazmerno novo izkušanje mešanih čustev 
lahko adolescente zmede glede tega, kaj čutijo, kaj od tega lahko pokažejo in 
komu.« (isto, str. 281) 

Razvoj empatije je povezan z razvojem socialne kognicije (zlasti je 
pomembno zavzemanje perspektive druge osebe) ter z zmožnostjo razumevanja 
situacije, v kateri se znajde druga oseba ter njenih čustev. Četudi je sposobnost 
empatije v dobršni meri izoblikovana že pred začetkom pubertete (cf. Štirn 2004), 

pa se v poznejšem obdobju še dodatno utrdi in razvije v novih smereh. Otroci 
praviloma doživljajo empatijo zlasti v zvezi z negativnimi čustvi, adolescenti pa 
tudi v zvezi s pozitivnimi. Razen tega abstraktno mišljenje omogoča razširitev 
empatije na osebe, ki jih ne poznamo, na skupine ljudi, ipd. to pa je lahko močan 
motivacijski dejavnik, ki posameznika spodbudi k določenim humanitarnim 
dejavnostim, zavzemanju za pravice določenih skupin ljudi, k političnemu 
udejstvovanju ipd. (Kaplan 2004, str. 394-395; Rosenblum in Levvis 2006, str. 282- 
283) 

Izjemno pomemben, če ne kar najpomembnejši dogodek v čustvenem 
razvoju v mladostništvu je čustveno osamosvajanje mladostnice/-ika od staršev. 
Mladostnica, za razliko od mlajše deklice, ne bo v stresni situaciji potrebovala 
tolažbo staršev, temveč se bo sama spoprijela s težavami, opirajoč se na lastne 
sposobnosti. Mladostnikova podoba staršev, za razliko od otroka, nima več kaj 
dosti elementov vsemogočnosti in vsevednosti, razen tega imajo posamezniki v 
mladostništvu veliko emocionalne energije naložene v razmerja zunaj družine. 
(Steinberg 1993, str. 289) Vse to kaže na povečano emocionalno avtonomijo 
mladostnikov/-ic v primerjavi z otroki. 

Na to je med prvimi opozoril Peter Blos, ki je v svoji nadgradnji 
psihoanalitične teorije govoril o procesu druge individuacije. Če je v prvi 
individuaciji (proti koncu 3. leta) moral otrok ponotranjiti osebo, ki zanj skrbi 
(najpogosteje je to mati), da bi lahko neodvisno deloval, pa mora v adolescenci 
posameznik opustiti ponotranjeno figuro, da lahko razvija nove odnose z drugimi 
osebami izven družine. (Coleman in Hendrv 1990, str. 4) Individuacija vključuje 
opuščanje otroške odvisnosti od staršev in vse večje prevzemanje odgovornosti za 
svoje početje. (Steinberg 1993, str. 291) To pa ne pomeni, da emocionalne vezi s 
starši pešajo, temveč gre zgolj za takšno kakovostno preoblikovanje odnosa, kjer 
se ob zmanjševanju odvisnosti ohranja kakovost emocionalne navezanosti. Študija 
kakovosti navezanosti mladostnikov/-ic med 12. in 19. letom na vrstnike in na 
starše namreč ni pokazala nikakršnih starostno značilnih razlik. (Greenberg idr. 
cit. po Coleman in Hendrv 1990, str. 110; cf. Nevvman in Nevvman 2001, str. 521) 

Steinberg in Silverberg (cit. po Steinberg 1993, 292) sta povečevanje 
emocionalne avtonomije razčlenila v naslednje komponente: (1) de-idealizacija 
staršev; (2) dojemanje staršev kot kompleksnih oseb; (3) stopnja neodvisnosti 
oziroma zanašanja nase; (4) občutek individuacije, razločenosti od staršev. V svoji 

raziskavi na vzorcu 1 0-1 5-letnikov sta ugotovila, da med 10. in 14. letom v 3 od 4 
dimenzij pride do znatnih sprememb. Izjema je 2. komponenta: med 10 in 15- 
letniki ni velike razlike v dojemanju lastnih staršev kot ljudi s svojimi potrebami, 
skrbmi ipd.; zdi se, da se ta vidik razvije šele pozneje. 

V povezavi s čustveno avtonomijo se razvijata tudi avtonomno vedenje 10 
ter vrednostna avtonomija. Kar zadeva prvo, je značilno, da vpliv staršev peša, 
obenem pa skokovito poraste dovzetnost za pritiske vrstnikov. A to velja le za 
prvo obdobje adolescence, do srednje adolescence (prib. 15-18 let) ta dovzetnost 
pade, in šele zdaj lahko govorimo o dejanskem povečanju vedenjske avtonomije. 
Razen tega je treba upoštevati, da gre tu za vpliv na neposredno vedenje, za 
situacije, ko so mladostniki v družbi z vrstniki. Sicer pa velja, da je vpliv vrstnikov 
večji na področju kratkoročnih, vsakdanjih in socialnih situacij: načini oblačenja, 
okusi, stili, izbira prostočasne dejavnosti ipd. Stališča staršev pa so pomembnejša 
od mnenj vrstnikov v bolj dolgoročnih zadevah in pri vrednostnih vprašanjih: izbira 
nadaljnjega šolanja, poklicni načrti, moralne vrednote, religija, (povzeto po 
Steinberg 1993, str. 299-302; glej tudi Zupančič in Svetina 2004, str. 600, 591) 

Vrednostna avtonomija, ravnanje po določenih principih, ki jih posameznik 
šteje za pomembne, se razvije dosti pozneje kot emocionalna in vedenjska 
(praviloma šele po 18. letu), ko lahko posameznik ponovno ovrednoti prepričanja 
in vrednote, ki jih je dotlej nekritično sprejemal, (cf. Steinberg 1993, str. 303-304) 

Rosenblum in Lewis navajata seznam emocionalnih sposobnosti, ki jih 
morajo mladi razviti v obdobju mladostništva. Izpostavimo pomembnejše: 

- »doseči zavedanje o svojih čustvih in se jim uspešno posvečati, ne da bi ta 
čustva [mlade] pretirano prevzela oziroma obremenila, 

razumeti posledice - zase in za druge - pristnega čustvenega izražanja v 
nasprotju z zakrinkavanjem... 

- razlikovati čustva od dejstev, da bi se izognili [napačnemu] na čustvih 
temelječemu sklepanju, kot npr. 'Čutim, daje tako, torej mora biti res.'« 
(Rosenblum in Levvis 2006, str. 284) 



Samostojno odločanje in sposobnost ravnanja v skladu s to odločitvijo. 

3.4. Medosebni odnosi 

Tukaj ne gre za značilnosti posameznika, temveč za značilnosti skupine: 
preoblikovanje vedenjskih vzorcev in klime v posameznikovi socialni mreži ter v 
vrstniški skupini. Ljudje ne živimo v stalnih laboratorijskih pogojih, temveč med 
drugimi ljudmi. In ko otroci odraščajo, se njihovo socialno okolje na te spremembe 
odziva s spremenjenim komuniciranjem in vedenjem. Razen tega preživijo otroci in 
mladostniki zelo veliko časa v šoli z drugimi otroki, ki so enako stari, tako da so 
razvojne spremembe (približno) sočasne za celotno posameznikovo referenčno 
skupino. In ti učinki razvoja v okolju se ponovno odražajo tudi v razvoju 
posameznika - najbolj izrazito v socialnem razvoju in v načinu, kako sodeluje pri 
oblikovanju skupin. 

Odrasli se na spremembe pri posamezniku (spremenjena postava ali druge 
telesne značilnosti; spremembe v vedenju, načinu razmišljanja...) ponavadi 
odzovejo z novim vedenjem: starši bolj zaupajo svojim otrokom, prepuščajo jim 
posamezne odgovornosti, v šoli se od starejših učencev zahteva večji trud, 
pričakuje se, da bodo kos zahtevnejšim nalogam ipd. (cf. Rosenblum in Lewis 
2006, str. 276; Steinberg 1993, str. 166, 287-288; Coleman in Hendrv 1990, str. 
107) Vse to seveda vpliva na posameznikovo samopodobo, občutek sposobnosti 
in nadaljnji razvoj. Poleg tega pa ima lahko neustrezen odziv okolja, zlasti staršev 
- bodisi pretirana pričakovanja bodisi vztrajanje na ohranjanju mladostnikov v 
odvisnih otroških vlogah - tudi škodljive posledice, (cf. Coleman in Hendrv 1990, 
str. 9) 

Sicer se v adolescenci spreminjata tako pomen kot struktura vrstniške 
skupine. Brovvn (v Steinberg 1993, str. 166) navaja štiri specifične procese: 

a. Najstniki za razliko od otrok preživijo več časa (nad 50%) s svojimi 
vrstniki, hkrati pa manj časa v družbi odraslih (okoli 15%). 

b. Otroke ponavadi nadzorujejo odrasli, medtem ko mladostnikom bolj 
zaupajo, tako da vrstniške skupine ponavadi delujejo brez nadzora 
odraslih. 

c. Več stikov je s pripadniki nasprotnega spola - za razliko od prejšnjih 
obdobij, ko se otroci praviloma družijo v spolno segregiranih skupinah. 

d. Medtem ko se mlajši otroci ponavadi družijo v parih ali v manjših 
skupinah (3-4), je za mladostništvo značilen razvoj nekoliko večjih 
skupin. 

Kar zadeva samo strukturo skupin, je torej pri mladostnikih/-icah opazen 
premik k druženju v skupinah oziroma tovarišijah 11 (tudi »klika«, ang. clique). 
Tovarišije so manjše gručice s praviloma 5-6 člani, ki so med seboj tesno 
povezani prijatelji in ki preživijo skupaj veliko časa. (Kaplan 2004, str. 189) 

Dunphv (cf. Steinberg 1993, str. 167; Hendrv in Coleman 1990, str. 113) je 
na podlagi svojega opazovanja avstralskih mladostnikov v 60. letih 20. stoletja 
oblikoval model razvoja mladostniške skupine. Ta model opisuje sprva relativno 
izolirane manjše enospolne skupine (1), med katerimi nastaja vse več 
medskupinskih interakcij. Sčasoma se povezujejo (2) in na naslednji stopnji (3) 
nekateri člani razvijajo stike s pripadniki nasprotnega spola. Tako nastajajo spolno 
mešane tovarišije. V naslednji stopnji (4) so posamezne tovarišije medsebojno 
povezane v mladostniško množico, ki jo ponavadi družijo isti interesi ali stil. 
Proti koncu adolescence sledi dezintegracija množice (5). (povzeto po Hendrv in 
Coleman 1990, str. 113; cf Steinberg 1993, str.170-171) 

Ob tem ostaja odprto vprašanje, koliko je Dunphvjev model normativen, še 
bolj na mestu pa je vprašanje, koliko je veljaven dandanes, saj se narava, 
značilnosti in vpliv vrstniških skupin precej spreminjajo že od enega do drugega 
desetletja, (cf Steinberg 1993, str. 160-161) Vsekakor pa tudi poznejše raziskave 
(denimo v devetdesetih - cf. Kaplan 2004, 189-190) potrjujejo orientiranost mladih 
v druženje v tovarišijah, nenazadnje pa je ta pojav dovolj očiten tudi v vsakdanjih 
izkušnjah z mladimi. Velja opozoriti, da čeravno so mladi pretežno udeleženi v 
tovarišijah, pa nekateri ostajajo zunaj ali ob robu: t. i. »izolirani« (po neki študiji jih 
je okoli 30%) lahko imajo prijatelja, ki je v tovarišiji, sami pa ji ne pripadajo; v 
skupini »izoliranih« so tudi taki, ki sploh niso povezani s člani tovarišij (in nadalje 
lahko imajo prijatelje ali pa ne). Spet nekateri, pa se družijo s člani iz več tovarišij 
(»povezovalci«) - takih je med 20% in 40%. Ob tem je treba upoštevati tudi, da 
posamezniki lahko tudi prehajajo v ali iz tovarišije, da so lahko v fazi prehoda itd. 

Psihologi so zlasti izražali zadržke do pojmovanja mladostniških množic 
kot zgolj povezanih tovarišij in jih interpretirajo kot večje skupine z neko 
združujočo potezo (Steinberg 1993, str. 170), denimo interesom (»umetniki«, 
»športniki«), stilom (»skaterji«, »raparji«, »raverji«, »metalci«, »darkerji«, 
»emoji«, »šmizoti«), statusom, vedenjem (»priljubljeni«, »pretepači«) ipd. 

11 Izraz »klika« poudarja zaprtost, ekskluzivnost posamezne skupine, čeravno se tovarišije lahko 
razlikujejo glede odprtosti za nove člane. Razen tega ima v slovenskem jeziku slabšalen prizvok. 

Pripadniki množic so lahko - ali pa tudi ne - povezani med seboj z bolj ali manj 
intenzivnimi interakcijami. (Kaplan 2004, str. 189) - K temu še opomba, da se zdi 
ameriški prostor dosti bolj stabilno diferenciran po teh kriterijih; tudi same 
kategorije se zdijo bolj stabilne, bolj pod vplivom statusa znotraj šolskega 
konteksta, manj pod vplivom stila. (cf. Steinberg 1993, str. 167-169; 173-174) 
V zvezi s pomenom vrstniške skupine in občutkom pripadnosti določeni 
množici so raziskave pokazale jasen trend: v zgodnjem mladostništvu med 11. in 
13. letom pomembnost povezanosti z množico močno naraste in vztraja na 
relativno visoki ravni vse do 15. ,16. leta, ko nekoliko upade. Obenem pa se v 
istem starostnem obdobju občutno poveča težnja k izstopanju, občutek 
individualnosti, zavračanje povezanosti. Proti 19. letu se trend nadaljuje: vse več 

Slika 1: 

70r 




14 15 

Starostne razlike v deležu izpraševancev, ki navajajo zgolj 
razloge za (■) ali zgolj razloge proti (•) povezanosti z množico. 
(Preostali delež pri vsaki starosti se nanaša na tiste, ki bodisi 
niso navedli nikakršnih razlogov bodisi so bili njihovi razlogi 
ambivalentni.) Vir: Brovvn idr. 1986. 

mladih izpostavlja avtonomijo in izvirnost nasproti stereotipnosti, delež mladih, ki 
poudarja povezanost, pripadnost, sprejetost pa nekoliko upade. (Brovvn idr. 1986, 
str. 74, 78; glej sliko 1) 

A kljub splošnemu trendu je nujno opozoriti, da podatki nakazujejo dve 
razmeroma veliki in številčno primerljivi skupini mladih med 16. in 19. letom: eni 
resda pripisujejo manjši pomen množici, poudarjajo individualnost, izvirnost in jih 
je razen tega sčasoma vse več, toda na drugi strani je treba upoštevati znaten 
delež tistih, ki vendar ohranjajo pozitiven odnos do skupine, skupinskih dejavnosti 
in skupinske identitete. 

4. Pomembni prehodi in specifični razvojni procesi 

4.1. Socialni razvoj v mladostništvu in vznikajoči odraslosti 

Lahko bi rekli, da pomeni mladostništvo prvi veliki prelom glede na odvisno 
otroško vlogo v družini. Prehod iz družine v vrtec in pozneje v šolo sicer razpreta 
otroku nek nov socialni kontekst, pa vendar v ničemer ne omajata centralne vloge 
staršev v otrokovem dojemanju sveta. Nenadzorovana medvrstniška interakcija 
sicer omogoča relativno samostojno socialno delovanje, a je ta samostojnost 
vendarle nekakšno začasno stanje. Nedaleč stran so vselej bodisi starši bodisi 
njihovi substituti (vzgojiteljice, učiteljice) in oni odločajo o bistvenih zadevah in o 
okvirih te interakcije (npr. kako dolgo bo to druženje trajalo, kdaj bo čas za odhod 
na igrišče, v park, domov, kdaj bo malica, ob morebitnih sporih so merodajni 
arbitri itd.) 

Seveda mladostništvo ne pomeni že dosežene polne samostojnosti. Je 
bistveno vmesno stanje. Starši (seveda če korektno opravljajo svojo funkcijo) še 
vedno ostajajo pomembne figure in asimetrija vztraja še naprej: starši ohranjajo 
nadzor, toda praviloma gre za nadzor z večje distance, za nadzor, ki širi 
mladostnikovo/-ičino polje svobode in samostojnosti. In prav ta rezidualna 
asimetrija v razmerju do staršev (ter po analogiji do odraslih nasploh) sproducira 
privilegirano mesto za vrstnike oziroma za vrstniško skupino. Zakaj? Prvič 
moramo upoštevati, da starši (in nasploh odrasli) postopoma prepuščajo več 
zadolžitev mladostnikom kot otrokom, jih obravnavajo kot bolj zrele in tako jim 
dajejo vedeti, da se od njih pričakuje večja samostojnost, večja odgovornost ter da 
jih s tem pripoznavajo kot bolj enake sebi. Drugič, mladostnice/-iki same/-i vedo, 
da odraščajo, in vedo, da bodo nekoč v prihodnosti povsem samostojni, nedvomno 
bolj samostojni, kot so zdaj; hkrati pa se čutijo bolj kompetentne, spretnejše, bolj 
razgledane, bolj ozaveščene itn. Oba navedena vidika rezultirata v naraščajoči 
potrebi po uprizarjanju večje samostojnosti in po »usposabljanju« zanjo. 12 
Prav na tej točki se priključi zgoraj omenjena asimetrija med otroki in starši: le-ta 



Poudarimo, da ne gre za povsem nedvoumne in enosmerne procese: pri nekaterih osebah je potreba 
po večji samostojnosti bolj izrazita, pri nekaterih manj, nekaterim pa prav ustreza odvisna vloga in 
pritiske v smeri osamosvajanja dojemajo kot svojevrstno grožnjo, nevarnost ali nevšečnost. 
Najpogosteje pa se ti vidiki izmenjujejo pri isti osebi, le da nastopajo v različnih deležih. Nadalje bi 
lahko uvedli tudi distinkcijo med občuteno potrebo in motiviranostjo osebe za večjo samostojnost ter 
objektivno potrebo, ki jo narekuje socialna situacija. 

namreč ovira uprizarjanje samostojnosti (ne glede na to, koliko je zrahljana in 
zreducirana) in tako kot edini primerni socialni kontekst za urjenje nove bolj 
samostojne vloge preostane vrstniška skupina. - Hkrati pa tudi zviševanje 
samostojnosti in odgovornosti v razmerju do staršev (ter do odraslih) ne postane 
odvečno, saj se tudi ta odnos mora razvijati vzporedno z vsemi drugimi odnosi. 

K temu dodajmo še ugotovitev Collinsa in Steiberga (2006, str. 1024), da 
postanejo v mladostništvu prijateljska razmerja primarno okolje ne samo za 
pridobivanje socialnih kompetenc, temveč tudi za gibalne kompetence ter za 
spoznavne zmožnosti. 

Ko smo utemeljili vrstniško skupino kot privilegirani in nenadomestljivi 
socialni kontekst socialnega razvoja v adolescenci, prikažimo še ostale 
značilnosti socialnega razvoja. 

Pomembna dejstva, ki jih velja upoštevati v zvezi s socialnim razvojem 
adolescentov (povzeto po Coleman in Hendrv 1990, str. 118): 

1 . Kvalitativne kognitivne spremembe omogočijo mladostnikom/-icam, da 
bolje razumejo misli in čustva njihovih prijateljev/-ic. 

2. Učinkovite socialne interakcije so med pomembnejšimi veščinami, ki jih 
morajo mladi obvladati, saj v nasprotnem primeru pozneje tvegajo 
težave v medosebnih odnosih, posredno pa tudi probleme v šoli, v svoji 
poklicni ter socialni aktivnosti. 

3. Najbolj očitni novi spretnosti, za kateri poprej ni bilo potrebe, sta vabilo 
na zmenek ter ustrezno vedenje na zmenku, četudi so mnoge nove 
spretnosti potrebne tudi v že poprej izkušenih interakcijah in v odnosih, 
ki se nadaljujejo iz otroštva. 

K 1. in 2. točki še pripomnimo, da mnogi psihologi, ki se ukvarjajo s 
področjem socialnih odnosov in socialnega razvoja otrok in mladostnikov, 
opozarjajo, da je to polje še zelo slabo raziskano, da številne študije, ki obstajajo, 
še niso povsem metodološko in konceptualno dodelane, kar posledično otežuje 
interpretacijo njihovih rezultatov, (zlasti Hartup 1996; glej še Collins in Steinberg 
2006, str. 1023, 1025; Rubin idr. 2006, str. 573) 

Coleman in Hendry (1990, str. 118) nadalje navajata, da so raziskave 
razkrile tri temeljne dimenzije socialne kompetentnosti, in sicer: 

- emocionalno-socialno znanje (posameznikovo znanje o ustreznih čustvenih 
stanjih za specifične socialne kontekste) 

- empatija - sposobnost razumevanja drugih oseb in (kognitivnega) vživljanja v 
njihovo situacijo 

- lokus kontrole - zaupanje/vera v moč samostojnih posegov (self-initiation) 

Kot že vseskozi poudarjam, je razločenost posameznih vidikov razvoja 
zgolj shematizacija, razvojni vidiki so dejansko močno sprepleteni med seboj; prav 
pri socialnem razvoju je več kot očitno, da se križajo tako kognicija in čustveni 
procesi, kakor tudi razvoj medosebnih odnosov. Tudi telesni razvoj ni povsem 
izločen. Povezavo med kognitivnim in socialnim razvojem je najbolj eksplicitno 
prikazal Robert Selman s svojo teorijo razvojnih stopenj socialne (interpersonalne) 
kognicije, ki jo je tudi eksperimentalno podkrepil. (Tukaj navedeni prikaz 
povzemam po Muuss idr. 1996, str. 210-243) Pri snovanju svoje teorije seje opiral 
zlasti na Piagetovo in Kohlbergovo teorijo razvojnih stopenj intelektualnega 
oziroma moralnega razvoja, kakor tudi na Meadovo teorijo sebstva in Sullivanovo 
teorijo medosebnega razvoja. Teza o privilegiranosti vrstniškega socialnega 
konteksta (nasproti družini) se potrdi tudi pri Selmanu, saj je ugotovil, da 
mladostniki pri socialnem razsojanju dilem, ki se nanašajo na vrstnike, praviloma 
uporabljajo strategije z višjih stopenj - v nasprotju z dilemami, ki vključujejo 
odrasle. (Selman v Muuss 1996, str. 228) 

Kakšna je torej zveza med spoznavnim razvojem (običajno gre za logične 
in stvarne probleme) ter razvojem socialnega spoznanja (problemi v socialnih 
situacijah)? Kot ugotavlja Selman, je »razvoj socialnih pojmovanj, razsojanja, misli 
- tj. socialnega spoznanja - razločen od razvoja nesocialnega spoznanja, čeravno 
ni povsem nepovezan z njim.« (cit. po isto, str. 213) Raziskovalci so namreč 
ugotovili, da stopnje logičnega razvoja niso vedno sočasne z ustrezno 
socialnokognitivno stopnjo, medtem ko je obratna situacija precej redka. Iz tega 
lahko sklepamo, daje spoznavni razvoj nujni, ne pa zadostni pogoj za razvoj 
socialnega spoznanja. (Muuss 1996, str. 212, 228; Zupančič in Svetina 2004, str. 
216) 

Tabela 2: 

Pregled razvojnih stopenj socialne kognicije po Selmanu (Muuss 1996, str. 
216-228) 



Stopnje zavzemanja perspektive 


starost 


Značilnosti 


StoDnia 0' eaocentrična stoDnia 

W luU 1 IJU v/i uMUV^v/llll IvIlU v k/ 1 1 JU 

- nediferencirano zavzemanje 
perspektive 


3-6 let 


Otroci ne razlikuieio med lastno 
interpretacijo socialne situacije in 
glediščem druge osebe. Ne razumejo, da 
je njihova zaznava lahko napačna. 


stopnja 1: subjektivno oz. 
diferencirano zavzemanje 
perspektive 


5-9 let 


Otroci razumejo, da lahko imajo druge 
osebe drugačno perspektivo ter da 
mislijo ali čutijo drugače kot oni sami, ker 
so v drugačni situaciji oz. ker imajo 
drugačne informacije. Enosmerno 
zavzemanje soc. perspektive. 
(Dvosmerna recipročnost je dojeta le v 
polju materialnih objektov.) 


stnnnia 9' stnnnia 

samorefleksivnega mišljenja - 
recipročno zavzemanje pers. 


7-12 Ipt 

/ 1 L. 1 C L 


Otrnk 7avprla rla rlrnna n<;pha misli n 

vil ui\ oc vgua, ua uiuua uocua iiiioii u 

njegovih mislih - to omogoča vživljanje v 
perspektivo druge osebe. Zmožen je 
razmišljati o svojem vedenju, motivaciji, 
mišljenju iz perspektive druge osebe. A 
takšno sklepanje o videnju druge osebe 
je še zmerom omejeno na obliko 
»opazujočega jaza«, tj. poteka 
zaporedno, ne pa simultano; to 
razmišlianip ip tudi ompipno na 
dvosmerno recipročnost, na posamezna 
razmerja. 


stopnja 3: stopnja perspektive 
tretje osebe - vzajemno 
zavzemanje perspektive 


10-15 let 


Mladostnik pričenja gledati obe strani 
znotraj razmerja z bolj splošne 
perspektive nevpletene, nevtralne tretje 
osebe - in obe strani vidi hkrati. Na tej 
stopnji se je posameznik sposoben 
miselno distancirati od lastnih interesov. 
Razen tega lahko samega sebe vidi kot 
hkrati subjekt in objekt znotraj 
interakcije. 


stopnja 4: zavzemanje družbene 
perspektive 


12 let 


Individuum koordinira vse možne 
perspektive tretjih oseb, kar omogoča 
primerjavo in kvalitativno kontrastiranje 
različnih sklopov in ravni perspektiv. 
Prevzemanje vlog se tako dvigne na 
raven splošnega družbenega sistema. 



V Tabeli 2 navajam stopnje socialne kognicije po Selmanu s kratkim 
opisom značilnosti. - Napredovanje v socialnem spoznanju se ocenjuje znotraj 

štirih različnih socialnih domen, vsaka domena pa se naprej deli na posamezne 
teme (vseh tem je 22). Te štiri domene so: 

1 . domena konceptov o posamezniku (o sebi) 

2. domena konceptov o prijateljstvu 

3. domena konceptov o vrstniških skupinah 

4. domena konceptov o odnosih med starši in otrokom 



Tabela 3: 

Teme medosebnega razumevanja v povezavi s konceptoma prijateljstva in 
vrstniške skupine (Muuss 1996, str. 217) 



prijateljstvo 


vrstniška skupina 


1. vzpostavljanje: zakaj in kako nastajajo 
prijateljstva; anticipirani idealni prijatelj 


1. vzpostavljanje: zakaj in kako nastajajo 
skupine; idealni član 


2. bližina: tipi prijateljstva, idealno 
prijateljstvo, intimnost 


2. kohezija, zvestoba: enotnost skupine 


3. zaupanje: narediti kaj za prijatelje, 
vzajemnost 


3. konformnost: obseg in namen 


4. ljubosumje: dojemanje vdorov v nova in 
v že vzpostavljena prijateljstva 


4. pravila, norme: tipi pravil in razlogi zanje 


5. razreševanje konfliktov: kako prijatelji 
razrešujejo medsebojne težave 


5. odločanje: postavljanje ciljev, 
razreševanje problemov, sodelovanje 




6. vodenje: kvalitete in funkcija znotraj 
skupine 


6. prenehanje: kako in zakaj se razdrejo 
prijateljstva 


7. prenehanje: zakaj se skupine razdrejo 
oz. zakaj so člani izločeni 



Kot vidimo v tabeli 2, sta za obdobje po 14. letu značilni zlasti stopnja 3 in 
stopnja 4. Toda opozoriti je treba (cf. Muuss 1996, str. 216, 230, 239-240), da se 
te stopnje nanašajo na verbalno razreševanje dilem v situaciji intervjuja, ne pa na 
dejansko opazovano ravnanje, tako da tudi ravnanje, sicer značilno za nižje 
stopnje (stopnja 2) ni redkost med adolescenti in celo med odraslimi, (isto, str. 
237) Razen tega pa za zadnjo stopnjo (4) tudi ni nujno, da se razvije pri vseh 
(Zupančič in Svetina 2004, str. 212) Nekatere novejše razprave in raziskave pa pri 
tem osporavajo Selmanovo periodizacijo: otroci naj bi »egocentrično stopnjo« 
presegli veliko prej kot pri 6 letih. (cf. Marjanovič Umek in Zupančič 2001, str. 51) 

Socialne spoznavne sposobnosti so temelj novih (in od otroških različnih) 
spretnosti v medosebnih interakcijah, ki jih terjajo drugačne in bolj kompleksne 
socialne situacije: razmerja z vrstniki se širijo tako po obsegu kot po intenzivnosti, 

vznikne povsem nova razsežnost ljubezenskih razmerij in spolnosti, spreminjajo 
se razmerja v družini, pred posameznika so postavljene nove zahteve in nova 
pričakovanja. Vrstniki, zlasti p rijate Ij ice/-i , so lahko posameznikom pri tem v veliko 
pomoč, adolescenti namreč preživijo več časa v izbrani družbi kot otroci, v svojih 
prijateljskih razmerjih pa so tudi bolj intimni, vse bolj si zaupajo svoje misli in 
čustva. A čeprav bi lahko mladostništvo označili kot obdobje, zaznamovano z 
družabnostjo, in čeprav to povsem drži za večino mladostnikov, pa je za manjši 
(toda znaten) delež populacije lahko tudi čas intenzivne osamljenosti. Avtorji pri 
tem kot pomembno dimenzijo zlasti poudarjajo kakovost prijateljstva oziroma 
vrstniških stikov, medtem ko se pogostost in intenzivnost stikov zdita manj 
pomembni: osamljeni adolescenti izražajo, da je v njihovih socialnih stikih manj 
topline in intimnosti. (Coleman in Hendrv 1990, str. 107-109; Rubin idr. 2006, str. 
616, 608) »To pomeni, da je sprejetost s strani vrstnikov, še zlasti pa da ima 
posameznik enega ali več tesnih prijateljev, lahko usodnega pomena v življenju 
mlade osebe.« (Coleman in Hendrv 1990, str. 109) Podobno ugotavlja Uletova, da 
»pri osamljenosti ne gre toliko za pomanjkanje vidnih socialnih stikov mladih z 
vrstniki ali drugimi ljudmi, temveč za občutek, da večina teh zvez nima globljega 
pomena, da je zgolj začasna ali preračunljiva«. (Ule, 2000a, str. 23) 

Uspešnost v socialnih interakcijah je nujni predpogoj za vzpostavljanje 
novih prijateljstev, za priključevanje vrstniškim skupinam, za razvoj socialnih 
odnosov, kakor tudi za neodvisno, socialno kompetentno ravnanje. (Coleman in 
Hendrv 1990, str. 118) Navidez paradoksalno je z mladostništvom povezan hkratni 
razvoj neodvisnosti in soodvisnosti (cf. Collins in Steinberg 2006, str. 1033-1047): 
Socialni razvoj poteka v napetosti med »rastjo povezav z drugimi onkraj družine in 
konformnostjo k družbenim pričakovanjem« na eni ter med »doseganjem 
individualne kompetentnosti in avtonomije od vpliva drugih« na drugi strani, (isto, 
str. 1033) Navedena avtorja neodvisnost členita naprej na čustveno in vedenjsko 
avtonomijo (glej zgoraj, str. 20), soodvisnost pa na področja navezanosti, 
intimnosti in spolnosti. 

Vrstniška razmerja (in še zlasti prijateljstvo!) imajo po nekaterih psihologih 
osrednjo vlogo pri vzpostavljanju in vzdrževanju prilagajanja akademskim 
zahtevam in dolžnostim. (Rubin idr. 2006; cf. Collins in Steinberg 2006, str. 1022) 
Pregled novejših raziskav z otroki in mladostniki (cf. Rubin idr. 2006, str. 626-627) 

nam odstira nekatere mehanizme, ki posredujejo med poljem medvrstniških 
interakcij ter šolsko uspešnostjo: 

- zavrnitev s strani vrstnikov v šolskem okolju lahko povzroči, da dijak/dijakinja 
to okolje dojema kot sovražno in se tam ne počuti varnega/varno (izogibanje 
poniževanju, nasilju, ustrahovanju, zavrnitvam ga/jo vodi v izostajanje od 
pouka) 

- ker nimajo prijateljske podpore, so v svojih šibkih šolskih dosežkih osamljeni; 
manjka jim spodbuda, da se potrudijo, in pomoč, da premagajo te težave 

- adolescenti, ki so zavrnjeni od svojih vrstnikov in ki imajo hkrati težave v 
šoli, pogosto (tj. v kolikor ne ostanejo povsem izolirani) težijo k druženju s 
sebi podobnimi zavrnjenimi vrstniki, ki jim šola ni pomembna oziroma se jim 
zdi nekoristna - to pa krepi vrednotne vzorce, ki ovirajo šolsko uspešnost 

Ta razmerja pa lahko beremo tudi v nasprotni smeri: dobra integracija v vrstniške 
skupine in zadovoljiva prijateljstva delujejo kot varovalni dejavniki. Ob teh 
ugotovitvah pa je treba opozoriti, da moramo vendar biti previdni pri njihovem 
posploševanju, kolikor so v tej skupini raziskav tudi takšne, ki se ne nanašajo na 
isto starostno populacijo. Razen tega gre tudi za raziskave v drugem kulturnem 
okolju. 

Razvojni pomen socialne kompetentnosti in prijateljstva 
Skupina ameriških raziskovalcev (Roisman idr. 2004) je v longitudinalni 
raziskavi na razmeroma velikem vzorcu (205 oseb; v obeh merjenjih je sodelovalo 
177 anketirancev) ugotavljala razmerja med uspešnostjo v 3 izstopajočih razvojnih 
nalogah ter v 2 bližajočih se razvojnih nalogah v obdobju vznikajoče odraslosti 
(okoli 20. leta) in odraslimi izidi čez 10 let (okoli 30. leta). 13 Kot izstopajoče 
razvojne naloge vznikajoče odraslosti so v skladu s Havighurstovo teorijo določili 

- akademske dosežke (tj. šolsko uspešnost) 

- kakovostna prijateljstva ter socialno kompetentnost 14 in 

- vedenje v skladu z zakoni in pravili. 



Natačneje, šlo je za raziskavo, kije ob prvem merjenju med leti 1987-89 zajemala starostno 
skupino 17-23 let, drugo merjenje pa je potekalo v obdobju 1997-99. 
14 Postavke, kijih zajema ta domena so: (1) tesnost in recipročnost odnosa z najboljšo/-im 
prijatelj ico/-em, (2) tesni, zaupni odnosi z vrstniki, (3) aktivno družabno življenje, (4) priljubljenost 
med vrstniki, (cf. Masten idr. 1999, str. 149-150) 

Bližajoči se razvojni nalogi pa sta delovna kompetentnost (tj. kako uspešno in 
zanesljivo lahko oseba ohranja plačano zaposlitev) in uspešnost v ljubezenskem 
razmerju/ljubezenskih razmerjih (intimnost, vpletenost, čustvena bližina, 
recipročnost; stabilnost in trajanje zvez; odgovorno spolno vedenje). 

Pri naslednjem merjenju (čez 10 let) so mere za teh 5 področij nekoliko 
modificirali, da bi jih prilagodili drugačni situaciji. Glavni zdaj izstopajoči nalogi sta 
npr. po novem zajemali: 

- ljubezenska razmerja: udeležba v tesnem in pozitivno recipročnem 
ljubezenskem razmerju ne zgolj za kratko obdobje 

- delovna kompetentnost: uspešno delovanje na plačanem delovnem mestu, ki 
ga izpričuje jasna evidenca o zanesljivi zaposlitvi na določenem delovnem 
mestu in uspešnem izvrševanju delovnih dolžnosti 

Če zanemarimo korelacije med tremi v vznikajoči odraslosti izstopajočimi 
domenami, se pri primerjavi obeh meritev pokažejo najvišje korelacije med 
domeno prijateljstva in akademsko domeno pri 20. letih na eni strani ter 
domenama dela in ljubezenskih razmerij pri 30. letih. Poleg tega pa so korelacije 
znotraj domen dela in razmerij v obeh meritvah zanemarljive (od ene do nekaj 
stotink). Ta raziskava torej jasno kaže na prednost socialne kompetentnosti in 
prijateljstva (pred uspešnostjo v ljubezenskem/-ih razmerju/-ih) za poznejšo 
uspešnost v partnerskem ljubezenskem razmerju. Poleg tega pa kaže tudi na 
presenetljivo velik pomen uspešne socialne integriranosti in zadovoljujočih 
socialnih interakcij na poznejšo poklicno uspešnost. (Roisman idr. 2004, str. 130- 
131) 

Prijateljstvo 

Besedi prijatelj, prijateljstvo se nanašata na nek precej vsakdanji pojav v 
medosebnih odnosih, a tako kot smo si ljudje različni med seboj, so različni tudi 
naši odnosi: vsakdo med nami ima z vsako osebo, ki jo pozna, nekoliko drugačen 
odnos, različne so pa tudi naše predstave o tem, kaj to prijateljstvo je, kakšna 
pričakovanja so povezana s tem odnosom, koliko se ta naša pričakovanja ujemajo 
s pričakovanji naše/-ga prijatelj ice/-a itn. Dve osebi, ki trdita, da imata prijatelja 
(celo »najboljšega prijatelja«), lahko imata dva povsem različna odnosa, kar se je 
sicer pokazalo tudi v raziskavi »Mladina 2000«. (cf. Rener 2002, str. 100-101) Ta 

okoliščina ima po eni strani res za posledico, daje pojav prijateljstvo vsem ljudem 
nekako blizu, da vsi vemo, kaj je, toda pri razpravljanju, raziskovanju in kritični 
refleksiji postane moteča, koliko izrazu ne najdemo natančno opredeljenega 
referenta. Pri pregledu literature se nam prikažejo trije smisli prijateljstva, 
»prijateljstvo« se nekako razčleni v tri gruče pojavov glede na zorni kot, ki ga 
izberemo: 

1. tesno prijateljstvo: posebno pomemben dvojiški odnos, ki se razlikuje od 
vseh drugih vrstniških odnosov 

2. sprejetost v skupini: večkratni odnosi v neki trajnejši in razmeroma veliki 
vrstniški skupini; »klima« prijateljske podpore v skupini 

3. širina in pestrost socialne mreže 

V strogem smislu bi pod prijateljstvom razumeli zgolj »tesno prijateljstvo«. 
Manj tesna prijateljstva se ponavadi ne razlikujejo prav veliko po kakovosti od 
prijateljskih odnosov v drugem pomenu. Lahko pa se razlikujejo po subjektivnem 
doživljanju osebe. Prijateljstvo v ožjem smislu je torej dvojiški odnos (ponavadi) z 
vrstnikom/-co, ki se razlikuje od vseh drugih odnosov z vrstniki po večji 
intenzivnosti, razmeroma močni ekskluzivnosti, po večji bližini med prijateljema, 
po večji meri zaupanja, po trajanju in skupni zgodovini, po domačnosti, po 
vzajemnosti, po bolj poglobljenih pogovorih, po večji podpori v težavah (in v 
večjem spektru težav) ali po tem, da gre za osebo, ki te razume in ki jo ti sam/-a 
razumeš. Posebnost tesnega prijateljstva je tudi njegova redkost: najpogosteje 
imamo le enega tesnega prijatelja (eno tesno prijateljico), včasih tudi dva/-e, 
redkeje pa tri ali več. 

Raziskave kažejo, da so si prijatelji med seboj ponavadi podobni v več 
lastnostih, ponavadi zato, ker si izbiramo prijatelje med sebi podobnimi vrstniki 
(Collins in Steinberg 2006, str. 1023), sicer pa je ta podobnost lahko tudi rezultat 
objektivnih okoliščin (zlasti v povezavi s socioekonomskimi dejavniki), kakor tudi 
rezultat skupne zgodovine oziroma vzajemne socializacije (Hartup 1996, str. 6-7) 
Za prijateljstvo v mladostništvu veljajo tudi nekatere specifike, ki so drugačne kot 
pri otroškem prijateljstvu - tako denimo mladostnice/-iki kot nepogrešljive 
značilnosti prijateljstva vse bolj dojemajo dobro družbo in pripravljenost 
prijateljice/-a, da si deli svoje misli, občutke, dobrine, doživetja itd., hkrati pa to ne 

zadostuje več za tesnost prijateljstva - vse bolj nepogrešljivi postajata tudi 
zavezanost ter intimnost, zlasti pri dekletih. (Collins in Steinberg 2006, str. 1023) 

Prijateljstvo nasproti sprejetosti-zavrnjenosti 

Psihologi, ki raziskujejo medvrstniške odnose otrok (in mladostnikov), vse 
bolj razlikujejo med ravnjo socialnega statusa znotraj vrstniške skupine in ravnjo 
dvojiških odnosov (Rubin idr. 2006, str. 573; cf Hartup in Abecassis, str. 294-295 
in str. 300-301). Lahko bi rekli, da gre pri prijateljstvu v ožjem smislu za 
poglobljen odnos posameznika z drugim posameznikom, medtem ko gre pri 
sprejetosti v skupini za odnos posameznika s kolektivom, s skupino in ker gre za 
odnos z več osebami hkrati, so ti odnosi ustrezno manj tesni, manj intenzivni. Tu 
je pomembna sposobnost, pridobiti si ugled, veljavo znotraj neke referenčne 
skupine; zavrnjenost ali spregledanost pa sta povezani s pomanjkanjem priznanja 
od drugih ljudi, z izločenostjo iz referenčne skupine, (cf. Ule 2000a, str. 24) 

Natančneje povedano, sprejetost-zavrnjenost cilja na večkratne odnose v 
neki trajnejši in razmeroma veliki vrstniški skupini, znotraj katere se oblikujejo 
posamezne podskupine oziroma ki se hierarhično razsloji. Tukaj se mešajo prvine 
tesnega prijateljstva (s tem, da so ti odnosi pač manj intenzivni, manj je 
pomembna skupna zgodovina ipd.) in prvine zavezništva. V zvezi s temi 
večsmernimi (prijateljskimi) odnosi naklonjenosti uporabljam izraz »sprejetost v 
skupini«. »Socialni status znotraj skupine« bi bil nekoliko ožji pojem, nanašal pa 
bi se zlasti na ugled, veljavo, prestiž znotraj neke skupine in bi tako bil vezan na 
hierarhično strukturo v skupini. Skupine, ki jih imam pri tem v mislih, so lahko 
neformalne - denimo skupina mladostnikov na nekem dvorišču ali igrišču - še 
zlasti pa so pomembne (trajnejše) formalne skupine: šolski oddelek, šolski hodnik 
oziroma dvorišče ali pa npr. skavtski vod, dramska skupina ipd. 15 Sprejetost v 
skupini lahko povežemo tudi z udeležbo v zadovoljujočih skupinskih dejavnostih 
ter z razpršeno in manj intenzivno prijateljsko podporo, s »podpornim ozračjem« v 
skupini. 

Če vemo, da imajo lahko socialno manj kompetentni otroci/mladostniki 
prijatelje ter da so hkrati ta prijateljstva (spričo nižje stopnje intimnosti, skrbi, 
povezanosti ter spričo tega, da nudijo manj zabave, pomoči, potrditev) zanje 
pogosteje manj zadovoljujoča (Rubin idr. 2006, str, 616, 617), tedaj je razumljivo, 

15 Pozneje tudi delavnica, pisarna. 

da so ugodni razvojni učinki najbolj verjetni, ko otrok ima dobre prijatelje, ko so le- 
ti socialno vešči (to je seveda v zvezi s statusom znotraj skupine za oba 
udeleženca) in ko so njihova prijateljstva podporna in intimna (Hartup in 
Abecassis 2002, str. 299) Če sklepamo na podlagi teh ugotovitev, se zdi 
sprejetost oziroma zavrnjenost s strani širše vrstniške skupine razvojno 
pomembnejše kot sam obstoj prijateljskih vezi, podobno pa nakazujejo tudi 
nekatere empirične študije, (isto, str. 300) 

Samozavest v odnosih z vrstniki je pogojena s povratnimi informacijami, ki 
jih mladostnik/-ica dobiva od svojih vrstnikov. In odzivi so posledica sklopa 
posameznikovega (1) ravnanja ter (2) videza in privlačnosti. 16 Nedvomno je to 
značilnost vseh socialnih skupin, toda okolja (kakor tudi posamezne situacije v 
istem okolju) se razlikujejo po tem, koliko so izključevalna, v nekaterih prevlada 
en pol, v drugih drugi itd. 17 Težave, ki lahko nastanejo v zvezi s tem, Coleman in 
Hendrv ilustrirata na primeru adolescentov, ki odstopajo po svoji telesni teži: 
poleg tega, da se lahko mladostnik/-ica, ki je izrazito čezmerno težek/težka, sooča 
z neposrednimi zdravstvenimi tveganji oziroma s slabim telesnim počutjem, ima 
lahko ta osebna okoliščina v hladnem oziroma izključevalnem socialnem okolju še 
izjemne neugodne posledice za socialne veščine in socialne odnose individua, za 
njegovo šolsko uspešnost ter čustveno prilagojenost. (1990, str. 123-125) 

Prijateljstva in socialne mreže 

Poglavitna dvoumnost besede prijatelj, prijateljica poteka med zgoraj 
opisanima pomenoma. Ko govorimo o socialnih mrežah oziroma o socialnem 
kapitalu, je sama kakovost prijateljskega odnosa nekoliko v ozadju, pomemben pa 
postane vidik uporabnosti intimnih odnosov, kakor tudi zmožnost posameznika, da 
izrabi potenciale, ki so mu na razpolago glede na njegovo mrežo odnosov. Toda 
tudi za nekega znanca, ki nam naredi veliko uslugo, znamo reči, daje »pravi 
prijatelj«, ne glede na to, da z njim nimamo tesnega, čustveno intenzivnega 
odnosa. Sicer pa prijateljstva niso edina vrsta odnosov, ko govorimo o socialnih 
mrežah, imajo pa kljub temu največjo težo. 



K temu bi lahko dodali tudi status, ki ga posameznik uživa v neki skupini. 
17 Ta značilnost skupin bi lahko med drugim bila v zvezi s starostjo; Collins in Steinberg (2006, str 
1025) navajata študijo, ki ugotavlja, da starejši mladostniki pri svojih zmenkih težijo k poudarjanju 
osebnostne kompatibilnosti, mlajši pa zgolj plitvejše značilnosti, kot sta videz in socialni status. 



35 



V zadnjem času lahko zasledimo veliko strokovnih tekstov, ki se ukvarjajo 
s socialnim kapitalom, mreženjem ipd. Zdi se, da ti procesi postajajo vse bolj 
nepogrešljivi za uspešno funkcioniranje v sodobni družbi. T. Rener tako opozarja 
na odločujoči vpliv (prijateljskih, družinskih, partnerskih) intimnih vezi na »potek 
procesov socialne integracije, reprodukcije in identitetnih zgradb« v današnji dobi 
v naši družbi (Rener 2002, str. 102). Glede na instrumentalno vrednost zasebnih 
razmerij pridemo do distinkcije med socialnim kapitalom - socialnim mreženjem 
(le-ta ima pomembne nastavke za prihodnji socialnoekonomski status osebe, 
kakor tudi za psihosocialne uglasitve 18 ) ter tesnim oziroma pristnim prijateljstvom. 
Zdi se, da izgradnja ekstenzivne, raznolike in uporabne mreže terja precejšen 
napor in porabo obsežnih virov, to pa privede do situacije, ko razmeroma velik 
delež populacije mladih ima prijatelje, vendar jim v teh odnosih ne uspe razviti 
razsežnosti pristnosti, zaupnosti, intimnosti, torej do situacije, kjer se zdi, da si 
(spričo pomanjkanja energije in drugih virov) razvejana in pestra socialna mreža 
na eni ter tesno prijateljstvo na drugi strani konkurirata . S tega vidika bi bilo 
zanimivo raziskati tudi delež mladih, ki imajo »nizek« socialni kapital in obenem 
eno ali več tesnih prijateljstev, ter s kakšnimi drugimi značilnostmi se vsaka od 
obeh neuravnoteženih situacij povezuje. Obstoječe študije pa napeljujejo k 
sklepanju, da tesnejša, intimnejša prijateljstva omilijo nezaželene vplive stresnih 
situacij (denimo če so žrtve ustrahovanja) ter s tem skrajšujejo čas oviranosti za 
spopadanje z življenjskimi izzivi in težavami (Rubin idr. 2006, str. 628-629), da 
ugodno vplivajo na stopnjo zadovoljstva z zasebnimi razmerji in nenazadnje 
intimna, zaupna, podporna prijateljstva napovedujejo tudi intimna in zadovoljujoča 
partnerska ljubezenska razmerja (zakon, zunajzakonska skupnost) (cf. Roisman 
idr. 2004, str. 125) Glede na povedano lahko zaključimo, da kaže mlade s 
posrednimi ukrepi podpirati in jim tudi svetovati, da si prizadevajo za (glede na 
dane razmere) dosegljivo ravnovesje med pristnostjo prijateljstva in mrežo 
uporabnih poznanstev ali pa jim vsaj pojasniti tvegane izide, povezane s šibkostjo 
ene oziroma druge strani. Med možnimi elegantnimi rešitvami konflikta med 
obema stranema je tudi tesno prijateljstvo, kjer si prijateljičina gradita skupno 
mrežo. 



Torej identitetne izide. 

Problem osamljenosti 

Šibkost socialnih podpornih mrež (ali celo njihova odsotnost) skupaj s 
pomanjkanjem izkušenj, znanja in denarja vodi do bolj togih oblik statusne 
diferenciacije in dolgotrajnejšega izključevanja: socialne mreže so tako 
pomembna kretnica med »biografijo tveganja« in »biografijo nevarnosti«, (cf. Ule 
2000a, str. 17) Kajti mladim z ozko, neutrjeno socialno mrežo (tj. z manjšim 
socialnim kapitalom) 

»manjkajo pomembni dejavniki socialnega imunskega sistema, namreč viri 
skupinske sociokulturne kreativnosti, skupinska samopomoč in solidarnost 
vrstnikov. Ena od posledic tega stanja je tudi večja socialna ranljivost mladih iz 
socialno ogroženih slojev družbe in mladih brez zaposlitvenih možnosti.« (isto, 
str. 18) 

V povezavi s tem še opozorimo, da je ena izmed potencialnih nezaželenih 
značilnosti brezposelnih mladih tudi nevarnost »zoženja socialnih stikov in 
odnosov; kljub povečanemu obsegu prostega časa se količina in kakovost 
socialnih odnosov zmanjšata« (isto, str. 19), kar dodatno izpričuje važnost 
opremljenosti osebe s strategijami za ohranjanje obstoječih mrež ter za 
preusmerjanje v izgradnjo alternativnih, suplemetnalnih mrež, ko se znajde v 
takšni situaciji. 

V zvezi z novimi tveganji in spremljajočo negotovostjo M. Ule opozarja 
prav na krepitev občutkov osamljenosti oz. socialne izključenosti med 

mladimi, za to osamljenost pa naj ne bi bilo toliko značilno pomanjkanje socialnih 
stikov, temveč bolj nek občutek, da »večina teh zvez nima globljega pomena, da 
je zgolj začasna ali preračunljiva,« 19 podobno kot pri dolgočasju »ne gre primarno 
za to, da se 'nič ne zgodi', kot za to, da kar se že zgodi, nima pravega smisla, 
da je zapravljanje časa.« (oba citata isto, str. 23) 

Ob tem pa ločimo čustveno in socialno osamljenost: »Pri čustveni 
osamljenosti človek pogreša intenziven čustven odnos, intimnost. Pojavi se pri 
ljudeh, ki dalj časa živijo brez intimnega partnerja« (Ule 2005, str. 227; poudarek 
B. G.) oziroma pri tistih, ki so doživeli izgubo bližnje osebe, na katero so bili 
močno čustveno navezani. (Ule 2000a, str. 24) S socialno osamljenostjo pa se 

19 To ponovno utemeljuje tezo, da so socialne mreže pomemben dejavnik in nujen, toda ne zadosten 
pogoj za dobro delovanje in zadovoljstvo v življenju, hkrati pa kaže na dejstvo, da uporabna in 
učinkovita socialna mreža ni isto kot prijateljstvo ali sprejetost v skupini. 

soočajo osebe, ki pogrešajo druženje, podporo prijateljev, osebe, ki jim 
primanjkuje socialnih stikov ali socialno integrativnih odnosov: »socialna 
osamljenost izhaja iz socialnih situacij, v katerih posameznik pri drugih ljudeh ne 
najde pomenljivih odzivov na svoja početja in sploh svoj obstoj.« (isto) 

Osamljenost gre pogosto z roko v roki z dolgočasjem: »Posameznik, ki se 
trajno dolgočasi, se ne zmore ali ne zna dejavno umestiti v socialni prostor in 
čas... Dolgočasje je nerazločeno stanje apatije. Ni le to, da nimamo ničesar 
početi, temveč tudi nezadovoljstvo med možnimi dejavnostmi, ki so posamezniku 
na voljo.« (Ule 2000a, str. 24) 

Osamljenost mladih je problematična, kolikor povzroča (oziroma 
sopovzroča) vrsto nezaželenih pojavov (cf. isto, str. 23-24 in 26-27): 

- agresivnost 

- občutek nezadovoljstva, depresijo, samodestruktivnost ter druge psihične ali 
psihosomatske težave 

- trajnejše oblike socialne izključenosti (npr. dolgotrajna brezposelnost) 
oziroma takšne oblike socialne ranljivosti, ki jim je težko uiti (v najhujših 
primerih so to denimo nasilne partnerske zveze, življenje v nasilnem domu, 
prostitucija 20 , kriminal, zasvojenosti ipd.) 

Ljubezenska razmerja in spolnost 

Posebna domena znotraj mladostniške družabnosti so ljubezenska 
razmerja, saj gre za popolno novost. Mladostništvo je tako čas prvih ljubezni, 
novih in neobičajnih doživetij, vzponov in padcev, predvsem pa čas poskušanja in 
učenja na napakah. Za ljubezenske pare veljajo mnoge podobnosti s prijateljskimi 
dvojicami, bolj izrazite pa so poteze intimnosti, čustvene izmenjave ter 
ekskluzivnosti razmerja, ponavadi so tudi bolj intenzivna, bolj tesna od vseh 
dotlejšnjih odnosov z vrstniki. Za razliko od tesnega prijateljstva ima v 
ljubezenskem razmerju pomembno vlogo privlačnost. Morebiti najbolj nenavadna, 
nova in problematična pa je razsežnost spolnosti. Čeprav ni nujna sestavina 
mladostniškega ljubezenskega razmerja, se kot takšna sčasoma vse bolj 
intenzivno uveljavlja. Seveda moramo tudi upoštevati, da do spolnih stikov pri 
mnogih mladostnikih in mladostnicah prihaja tudi neodvisno od ljubezenskega 
razmerja. 

20 Ta je običajno polprisilna ali prisilna. 

Zavoljo večje kompleksnosti in večjega deleža novih, neraziskanih 
elementov ljubezenskih razmerij nasproti tesnim prijateljstvom so prva bolj 
težavna in vir mnogih nesporazumov, čustvenih napetosti in zagat. Razgrnimo 
situacije in izzive, s katerimi se soočajo mladostniki in mladostnice v svojih 
ljubezenskih zvezah, (delno povzeto po Collins in Steinberg 2006, str. 1046-1047) 

A. Vzdrževanje razmerja terja veliko prilagajanja, poleg tega pa še 
premagovanja, preseganja in usklajevanja morebitnih različnih pričakovanj 

in pogledov obeh partnerjev. Različna pričakovanja se najbolj izrazito kažejo 
na področju spolnosti. Po ameriških raziskavah naj bi dekleta v splošnem 
bolj poudarjala čustvene vidike razmerij, ki so zanje pomemben kontekst 
seksualnega vedenja, na drugi strani pa naj bi fantje pogosteje poudarjali 
telesno zadovoljitev. Pogosta so tudi razhajanja med spoloma glede tega, 
kako hitro se spustiti v prvi spolni odnos. Seveda pa ne kaže ohranjati 
razmerja za vsako ceno: v primeru neuspešnega usklajevanja mora biti 
oseba zmožna tudi sprejeti posledice takšne situacije, vključno z opcijo 
prekinitve razmerja. 

B. Različni pogledi na spolno vedenje izvirajo iz razmeroma strogih vrstniških 
norm, ki ga urejajo: npr. omejevanje obsega in repertoarja seksualnega 
vedenja, zlasti za dekleta, ali pa spodbujanje bolj zgodnjih spolnih odnosov. 
V zvezi s spolnimi normami se lahko pojavijo tudi napetosti, ki izvirajo iz 
neusklajenih sporočil, zahtev, vrednot: npr. vrstniki spodbujajo zgodnji 
začetek spolnih odnosov, religija pa narekuje vzdržnost do poroke. Takšna 
situacija lahko vzbuja precej intenzivne občutke krivde oziroma 
neadekvatnosti. 

C. Določene posebnosti veljajo pri homoseksualnih in biseksualnih 
mladostnicah in mladostnikih: pri njih zbuja skrb povečano tveganje socialne 
in emocionalne izolacije, kolikor družbene norme (v prvi vrsti vrstniške) 
ovirajo vzdrževanje običajnih čustvenih ljubezenskih razmerij. 

D. Če smo doslej naštevali čustvene, moralne-normativne in socialne vidike 
mladostniške spolnosti, ki so običajno izpadle iz institucionaliziranih 
vzgojnoizobraževalnih in preventivnih programov in strategij in so bili 
posledično prepuščeni zasebni regulaciji (družina, prijatelji, posameznik 
sam), omenimo še skupino standardnih (spodobnih?) tem mladostniške 
spolnosti, ki so bile deležne večje pozornosti s strani vzgojiteljev, stroke in 

politike. Gre za probleme v zvezi s prezgodnjimi nosečnostmi ter zlasti za 
zdravstvena tveganja, povezana z zgodnjo spolno aktivnostjo ter s pogostim 
menjavanjem spolnih partnerjev/-ic. Teh seveda ne gre podcenjevati in brez 
dvoma so izjemno pomembne, a zdi se, da v svoji izolaciji, v sporadični in 
medikalizirani obliki, kakor so običajno posredovane mladim, težko dosegajo 
univerzalne preventivne namene. Imajo pa (vsaj nekatere med njimi) brez 
dvoma svoj vpliv na norme in na discipliniranje vedenja. V zadnjem času 
lahko med tovrstnimi prispevki in akcijami zasledimo tudi razširitev na temo 
spolnega izkoriščanja, kar velja pozdraviti. 

4.2. Priprava na poklic - priprava na študij 

Mejo med adolescenco in vznikajočo odraslostjo smo začrtali vzporedno z 
zaključkom sekundarnega izobraževanja. Za velik delež mladih to pomeni prehod 
v terciarno izobraževanje, medtem ko za nekatere konec sekundarnega 
izobraževanja sovpada s koncem sistematičnega formalnega izobraževanja 
nasploh. Za slednje je to lahko prehod v poklic (in posledično prehod v 
neodvisnost, v polno odraslost), spet za druge pa prehod v negotove oblike 
zaposlitve oziroma v brezposelnost. Kaj pogojuje uspešnost v teh situacijah? Po 
eni strani so te situacije seveda zaznamovane z mnogoterostjo (različni poklici, 
različne študijske smeri) in s te plati bi stežka našli kak enoten nabor značilnosti 
mladih oziroma njihovih razvojnih izzivov, ki bi jih veljalo upoštevati pri snovanju 
programa mladinskega centra. A po drugi strani lahko vendar najdemo nekatere 
skupne značilnosti teh raznolikih situacij in nekatere splošne sposobnosti ter 
presegajoče spretnosti, ki jih terja študij oziroma poklicno delo. 

4.2.1. Pogoji uspešnega prehoda v poklic 

Kot ugotavlja Muršak v zvezi z razvojem poklicnih kvalifikacij, lahko za 
sodobne delovne razmere opazimo pomembna trenda: 

»Tehnološki razvoj in sodobna organizacija dela zahtevata vedno bolj 
specializiranega posameznika, ki razvija svojo poklicno kvalifikacijo na razmeroma 
ozkem področju dela. 

[Obenem pa se] zahteve trga dela izjemno hitro spreminjajo in posameznik v svojih 
vertikalnih in horizontalnih tranzicijah (Konrad, 1996) potrebuje vse več 
'transverzalnih' spretnost, ki jih ni mogoče vezati na določeno posamezno 
kvalifikacijo.« (Muršak 1999, str. 31) 

To pomeni, da mora oseba za uspešno funkcioniranje na delovnem mestu ob svoji 
poklicni izobrazbi doseči tudi bolj specifične zahteve delovnega mesta; po drugi 
strani pa so na vse bolj fleksibilnem trgu dela čedalje pomembnejše spretnosti, ki 
pridejo prav v večini delovnih situacij, oziroma transverzalne kompetence. V zvezi 
s tem drugim trendom Schvvartz 

»označuje aktualne spremembe v svetu dela kot stopnjevano spreminjanje 
tradicionalnega pojma delati v smeri pojma 'upravljati',« (Muršak 2001, str. 73) kar 
»poudarja obsežnost, razmah subjektovega upravljanja z 'uporabo sebe' v vsakokratni 
delovni situaciji.« (Schvvartz v isto, str. 74) 

Shaw je na podlagi metaanalize sestavil široko paleto takšnih »temeljnih 
spretnosti«, za našo razpravo sta med temi zanimivi predvsem 2 skupini, in sicer 
življenjske spretnosti , še bolj pa ključne spretnosti : 
»Življenjske spretnosti predstavljajo tisto, kar v naših pogojih imenujemo (1) 
funkcionalna pismenost in vključujejo tudi (2) spretnosti vzpostavljanja odnosov z 
drugimi, zlasti pa spretnosti, kijih potrebujemo (3) pri izobraževanju, (4) pri delu, (5) 
doma in (6) v prostem času. 

Ključne spretnosti so spretnosti (1) komuniciranja, (2) informacijske tehnologije, (3) 
reševanja problemov, (4) dela v skupini, pa tudi (5) spretnosti, potrebne za učenje in 
izobraževanje.« (v Muršak 1999, str. 35) 

Glede na povedano lahko sklepamo, da bodo pri prehodu v poklic uspešnejši tisti, 
ki so zmožni: 

učinkovito postavljati cilje, načrtovati, dosegati cilje skozi izpolnjevanje 
načrta (vse to so temelji za sposobnost reševanja problemov) 
- uspešne komunikacije ter medsebojnega usklajevanja; nekoliko širše vzeto 
gre za usposobljenost za timsko delo (pomembno v poklicih, kjer delo poteka 
v sodelovanju). 

K temu še kratka pripomba, da so z vidika učinkovitosti na delu morda res v prvi 
vrsti pomembne spretnosti komunikacije in medsebojnega usklajevanja pri 
posameznikih, toda uspešna komunikacija in z delom povezano usklajevanje sta 
po drugi strani pogojena tudi z bolj globalnim socialnim ozračjem: če je slednje 
ugodno, sodelovalno, če med sodelavci vlada naklonjenost, bosta tudi sodelovanje 
in komunikacija lažja ter obratno: sovražna, pretirano tekmovalna klima, sektaška 
zavezništva in protizavezništva delujejo kot ovira. S tem bi rad izpostavil pomen 
širšega spektra socialnih veščin in prosocialnih norm poleg neposrednih 
funkcionalnih socialnih spretnosti, ki jih terja sodelovanje na delovnem mestu. 

4.2.2. Pogoji uspešnega prehoda na študij 

Podobno kot za prehod v poklic lahko ugotavljamo, katere so 
»transverzalne kompetence« pri študiju. Nekateri vidiki prehoda so formalno 
regulirani. S tem visokošolske institucije kot del izobraževalnega sistema določijo 
minimalne pogoje, ki naj bi zagotavljali uspešnost pri študiju. Poleg tega so 
programske vsebine precej različne od tistih v srednji šoli, kar pomeni določeno 
diskontinuiteto in posledično terja določene prilagoditve. A mimo tega lahko še 
ugotovimo, da je študijska situacija precej različna od šolske tudi v formalnih 
značilnostih, ki pa vendar predstavljajo vidik homologije: 

- študij zahteva več samostojnega dela in več samodiscipline; čas je dosti 
manj reguliran s strani izobraževalne ustanove kot poprej; pogosto gre tudi 
za povsem drugačno razporeditev (npr. relativno konstantno preverjanje 
znanja v šoli nasproti koncentraciji preverjanja v izpitna obdobja) 

- običajno zahteva veliko več branja (večji obseg gradiva; večjo količino je 
treba predelati v kratkem času), četudi se različne študijske smeri na tej točki 
med seboj močno razlikujejo 

- podobno kot prehod iz osnovne v srednjo šolo pomeni povsem novo socialno 
situacijo - za mnoge pomeni tudi odhod od doma 

Poleg akademske integracije izjemno pomembno vlogo igra tudi socialna 
integracija: »Socialna integracija je morda tisti najbolj presodni člen, ki omogoča, 
da študentke/-je gojijo dovolj pozitivna čustva do [visokošolske ustanove], da 
lahko vzdržijo stresorje, dosežejo akademsko uspešnost ter izrabijo mnoge 

priložnosti za rast in razvoj.« (Montgomerv in Cote 2006, str. 165) (Sicer avtorja 
kot temeljne pogoje uspešnosti pri študiju navajata tudi (1) ugodne finančne in 
bivalne okoliščine ter (2) akademsko okolje, ki se dobro prilega njihovim ciljem in 
potrebam. - cf. isto, str. 164) 

O socialni integraciji pa lahko govorimo na dveh ravneh. Prvič je tu raven 
odnosov z vrstniki, študijskimi kolegi. S tega vidika Montgomerv in Cote 
izpostavljata: 

- udejstvovanje v ekstrakurikularnih študijskih skupinah, osredotočenih na določen 
predmet ter 

- močno vrstniško kulturo: študentje/-ke se pogosto udeležujejo dejavnosti, ki jih 
podpira univerza in razvijejo pristna prijateljstva s svojimi kolegi/-cami. 

Nato pa imamo še raven odnosov z osebjem: avtorja tako navajata študijo, ki 
nakazuje močno povezavo med uspešnim študijem in tem, kako študentke/-i 
percipirajo svoje interakcije s fakulteto oziroma osebjem. 

V končni fazi je socialna integracija na obeh ravneh povezana z 
identifikacijo študentk/-ov z visokošolsko ustanovo, zveza med uspešnostjo in 
identifikacijo je bila tudi empirično potrjena. V neki drugi študiji pa raziskovalci 
ugotavljajo, da je identifikacija močnejša ko so študentke/-je: 

- razpravljali o vsebini predavanj z drugimi izven predavalnice 

- bili včlanjeni v organizacije, ustanovljene znotraj kampusa. 

Nove spretnosti, ki izhajajo iz te situacije so tako: 

1. samostojno reguliranje lastne dejavnosti - zlasti kar zadeva časovno 
razporeditev 

2. učinkovito postavljanje ciljev, načrtovanje in doseganje teh ciljev 

3. dobre bralne spretnosti 

4. razen tega pa tudi obvladovanje učinkovitih strategij učenja (pogosto 
različnih od tistih v srednji šoli) ter poznavanje lastnega učnega stila in 
drugih s tem povezanih značilnosti 

5. socialne veščine, ki prispevajo k izgradnji novih socialnih mrež ali bolj 
splošno: k socialni integraciji. 

Zaključimo z mislijo Pascarelle in Terenzinija (cit. po Montgomery in Cote 2006, 
str. 165): »Učinek college-a je determiniran s kakovostjo posameznikovega truda 
in stopnjo vpletenosti tako v akademske kot neakademske dejavnosti; je rezultat 
tega, do katere mere študent-posameznik izkoristi ljudi, programe, prostore, 
zmogljivosti, priložnosti in doživetja, ki jih college omogoča oz. daje na 
razpolago.« 

4.3. Razvoj pojma o sebi (self-concept); interesna področja in identiteta 

Pojem o sebi (self-concept) je »dinamična interpretativna struktura, ki 
posreduje med najbolj pomembnimi procesi znotraj osebe 21 ...ter široko paleto 
medosebnih odnosov«. Je struktura, ki »interpretira in organizira dejanja in 
izkušnje, ki se nanašajo na sebstvo 22 ; ima motivacijske učinke... na vedenje; in se 
prilagaja glede na izzive iz socialnega okolja.« (oba citata Markus in Wurf 1987, 
str. 299-300) Nekateri s tem terminom povezujejo še bolj specifičen pomen, ki ga 
bom tudi sam uporabljal v pričujočem besedilu, in sicer: »cenitvene sodbe o 
atributih v razločenih domenah, kot so spoznavna sposobnost, socialna sprejetost, 
telesni videz itd. oziroma specifične ocene po domenah«. (Harter 2006, str. 509) Z 
drugimi besedami, gre za izjemno obsežen sistem sodb, ki interpretirajo, kako se 
obnesem v določenih situacijah, kako ponavadi ravnam (tudi moja lastna pravila, 
kako naj ravnam), koliko sem učinkovit pri določenem tipu nalog oziroma opravil, 
kakšen je moj značaj, pri čem sem »dober«, pri čem sem »zanič«, kakšne so moje 
lastnosti glede na druge itd. Ta sklop, ki ga sestavlja mnoštvo samoreprezentacij, 
pa ni brezobličen agregat, temveč je strukturiran po posameznih domenah, (cf. 
Musek 2005, str. 179; cf. Kobal 2000, str. 101-104; cf. Steinberg in Morris 2001, 
str. 91-92) 

Poskusimo postaviti koncept o sebi v razvojno perspektivo. O njem lahko 
govorimo že pri otrocih, vendar pa je otroški koncept o sebi spričo manj informacij, 
manj izkušenj ter krajše osebne zgodovine sorazmerno boren v primerjavi z isto 
strukturo pri mladostnikih oziroma pri odraslih. Več informacij o sebi, večji 

21 »intrapersonal processes« 

22 Beseda »sebstvo« je prevod angleške besede self. gre za najsplošnejšo samonanašalnico, pri kateri 
gre običajno za nespecifično rabo, lahko tudi za generični pojem, zlasti za pojme znotraj paradigme 
G. H. Meada (self-image; self-system; self-concept; self-experience . . .), mestoma se ga rabi tudi za 
(pravkar naštete) specifične pomene. Konkretni primer bi sam interpretiral kot nespecifično rabo, 
tako da bi bil možen tudi prevod: ». . .se nanašajo na mene«. 

repertoar mojih možnih dejanj, več izkušenj - vse to omogoča ne samo količinsko 
večje znanje o sebi, temveč tudi večjo »ločljivost« miselne podobe, ki jo oseba 
ima o sebi. Naš pojem o sebi je torej s starostjo (ali če smo bolj natančni: z večjo 
zalogo izkušenj o sebi) vse bolj dodelan. Poleg tega pa so raziskovalci, ki se 
ukvarjajo s pojmom o sebi ugotovili, da postajajo področja posameznikovega 
pojma o sebi s starostjo bolj številna. (Kobal 2000, str. 101) Harterjeva (2006, str. 
507) to razvojno potezo navezuje na kognitivni razvoj in tako ugotavlja, da le-ta 
»močno vpliva na dve splošni značilnosti strukture sebstva 23 «: druga značilnost 
poleg diferenciacije je po njenem še integracija. 

Integracija posameznih sodb o sebi se nanaša na pojav, ko izboljšane 
spoznavne sposobnosti, zlasti zmožnost abstraktnega mišljenja, »posamezniku 
omogočajo, da konstruira posplošitve višjega reda o sebi v obliki oznak oziroma 
potez«, (isto) Tako se denimo izkazane spretnosti pri matematiki, biologiji in 
jezikih subsumirajo pod oznako »pametna«. Podobno spoznavni razvoj omogoči, 
da se samoocene razlikujejo po različnih izkustvenih domenah, torej je 
diferenciacija pojma o sebi povezana s sposobnostjo osebe, da razume, da so 
njene veščine na enem področju relativno neodvisne od veščin na drugem: tako 
lahko nekdo blesti pri matematiki, zgodovina mu pa ne gre; ali pa izvrstno kuha, 
ne zna pa slikati ali peti ipd. »Tekom adolescence nove kognitivne zmožnosti 
podpirajo stvaritev mnogih sebstev v različnih odnosnih kontekstih,« (isto) 
nastanek tega, kar bi lahko imenovali različne sheme o sebi oziroma sheme o 
socialnih vlogah, (cf. Ule 2005, str. 79; cf. Markus in Wurf 1987, str. 301) 

Kako pa te sheme nastanejo? Kako pravzaprav otrok oziroma mladostnik 
pridobiva cenitvene sodbe o sebi, da lahko iz njih sestavi pojem o sebi? Kako torej 
spozna samega sebe? Če so osnova koncepta o sebi izkušnje in lastna dejanja, 
kakor smo povedali prej, potem se spoznava preko lastnih dejanj in izkušenj, ki 
mu dajejo povratne informacije o njegovem odnosu s svetom . (Izjemno pomemben 
dejavnik so seveda povratne informacije pomembnih drugih. Percepcije socialnega 
okolja lahko do neke mere celo delujejo neodvisno od realnega dogodka, ki ga 
odražajo.) In glede na to, da se pojem o sebi strukturira v domene glede na 
različne kontekste, tudi ni vseeno, ali gre za izkušnje v 5 ali pa v 20 različnih 
kontekstih. S tem je poudarjen pomen udejstvovanja mladostnikov v različnih 
interesnih dejavnostih ter udeleženosti v raznolikih socialnih kontekstih, saj 

23 Avtorica dosledno uporablja termin v pomenu, ki sem ga definiral za pojem o sebi (self-concept). 

izkušnje v raznolikih kontekstih rezultirajo v boljšem poznavanju sebe ter v bolj 
kompleksnem, bolj razčlenjenem pojmu o sebi. Bolj razčlenjen pojem o sebi pa 
naprej implicira večjo paleto integriranega proceduralnega in metakognitivnega 
znanja 24 (cf. Markus in Wurf 1987, str. 310-311) za različne kontekste in tako 
pomeni boljšo opremljenost posameznika za delovanje, kakor tudi njegovo boljšo 
psihično pripravljenost za izzive okolja v različnih kontekstih . Poleg tega je treba 
upoštevati, da boljša opremljenost za delovanje ni omejena zgolj na tiste domene, 
ki jih je mladostnik/-ica že razvil/-a pri sebi, ampak odpre tudi večjo verjetnost za 
uspešnost v novih kontekstih, za osvajanje novih domen: »Ko nimamo na voljo 
nobenega scenarija oziroma ko skušamo zavestno spremeniti svoje vedenje, lahko 
skonstruiramo inovativne načrte [tako], da kombiniramo strategije nižjega reda.« 
(Markus in Wurf 1987, str. 311) Te strategije nižjega reda pa lahko v novih 
situacijah črpamo iz zaloge proceduralnega znanja, ki je spravljeno v drugih 
domenah. Več kot je tega znanja in več kot imamo izkušenj s tovrstnim 
kombiniranjem strategij nižjega reda (metakognitivno znanje) ob soočenju z 
neznanimi novimi problemi, večja je možnost, da bomo poskušali (in tudi uspeli) z 
lastnimi strategijami v novih situacijah. Pa tudi ob neuspehu imamo pred seboj 
čudovito možnost, da ga analiziramo in nato povlečemo sklepe, ki bodo privedli do 
uspešnosti v naslednjem oziroma nadaljnjih poskusih. 

Ob tem je seveda treba še izpostaviti, da udeleženost v nekem kontekstu 
(oziroma različnih kontekstih) sama po sebi ne zagotavlja nujno proceduralnega 
znanja, kakor tudi ne ustrezne emocionalne naravnanosti: vsak izziv in vsak 
socialni kontekst lahko ob neuspehu, predvsem pa ob neustreznih socialnih 
odzivih pri posamezniku producira tudi nizko samozavest. Zato je treba v okoljih, 
kjer na situacijo neposredno ali posredno vplivajo vzgojiteljice (oziroma učitelji- 
ce) nameniti ustrezno pozornost kontroli tistih dejavnikov, ki bodo vsem 
udeležencem zagotavljali pravično pozicijo 25 , da bodo lahko razvili ustrezne 
veščine, da bodo lahko usvojili potrebno znanje, da ne bodo predmet posmeha, da 
ne bodo izločeni ter da jim njihova udeležba ne bi priskutila dotične dejavnosti 

24 Proceduralno znanje zajema v sebi posamezne strategije, produkcijska pravila in scenarije. 
Podobno tudi Boekaertsova (2006, str. 365-366) poudarja integriranost deklarativnega, 
proceduralnega ter metakognitivnega (pogojnega) znanja v določeni domeni za učinkovito delovanje, 
(glej še isto, str. 348) 

25 Govorim o pravični poziciji in ne o enaki poziciji, saj je osebam, ki so manj gotove ali ki so 
stigmatizirane med svojimi vrstniki, treba posvečati ustrezno več pozornosti, da se izognemo 
neugodnim izidom. Intervencije pa tudi ne morejo biti omejene na posameznika, v kolikor gre za 
problematične, izključujoče vzorce vedenja v njihovem socialnem okolju. 

oziroma socialne interakcije, ki v takem okolju poteka, torej da jim udeležba ne bi 
ogrozila njihove samozavesti. V kolikor namreč ciljamo na boljšo opremljenost 
posameznika za delovanje, na njegovo pripravljenost, da se spoprime z izzivi v 
okolju, je nizko samospoštovanje kontraproduktivno 26 . Paziti pa je treba tudi na 
primerno obremenjenost posameznika; vsako usvajanje novih veščin namreč terja 
določeno energijo in pozornost, zato bi tudi pretiravanje z novimi interesnimi 
področji privedlo do preobremenitve in posledično do nizke učinkovitosti. 

Razumevanje strukture pojma o sebi, zlasti njegova členitev v povezavi z 
zaupanjem vase sproža nekatera ključna vprašanja. Tako se glede na povedano 
lahko vprašamo, na katerih področjih ima oseba visoko, zadovoljivo oziroma nizko 
samozavest? Odtod pa sledi še pomembnejše vprašanje, kakšno je razmerje med 
področji z visoko, zadovoljivo oziroma nizko stopnjo samozavesti? In kakšno naj bi 
to razmerje bilo? Ali bolje: kakšno je tisto ugodno razmerje, ki ga lahko 
dosežemo? Na podlagi tega razmisleka lahko izpeljemo razvojne naloge v zvezi s 
samozavestjo. Posameznik se tako (skupaj z osebami, ki skrbijo za njegov razvoj) 
znajde pred nalogo, da odkrije 

- katera so možna področja z visoko stopnjo samozavesti, ki so lahko temelj 
ego identitete 

- na katerih področjih z nizko stopnjo samozavesti je možno doseči premike v 
želeni smeri 

- uspešnost na katerih področjih bodisi družba šteje za relevantno bodisi mi 
omogoča doseganje dolgoročnih ciljev. 

Če pri nekaterih mladostnikih/-icah ti procesi potekajo razmeroma samodejno, pa 
je druge treba spodbuditi, da si zastavijo ta vprašanja, ter jih usmerjati v njihovo 
reševanje. 

Ko posameznik pride do odgovorov na ta vprašanja, ko si je torej na 
jasnem, katera področja so zanj zares pomembna, se znajde pred naslednjim 
korakom, tj. iskanje možnosti in podpore v svojem okolju za strukturiranje lastne 
dejavnosti na tak način, da bo možno doseganje ciljev, ki izhajajo iz poprejšnjega 
premisleka. Ta element pa zavezuje institucije, ki se ukvarjajo z mladostniki, z 
njihovo vzgojo (med njimi še zlasti mladinske centre), da posameznikom ponudijo 



Po drugi strani je kontraproduktivno tudi zapadanje drugemu ekstremu, tj. nerealno visoki 
samozavesti oz. votlemu, neupravičenemu spodbujanju samozavesti (cf. Erikson 1994a, str. 95). 

možnosti, jim dajo ideje, jih opremijo s strategijami, jih informirajo o ponudbi v 
njihovem lokalnem okolju, jih povežejo z njimi podobnimi vrstniki itd. 

»Funkcioniranje pojma o sebi je odvisno tako od skrbi za sebstvu lastne 
motive (ti so samopoudarjanje 27 , ohranjanje konsistentnosti in samoaktualizacija), 
kakor tudi od konfiguracije neposredne socialne situacije.« (Markus in Wurf 1987, 
str. 300) Ob tem velja omeniti še distinkcijo med delovnim (ali dostopnim) 
konceptom o sebi ter »kompletnim« konceptom o sebi. Slednji predstavlja celotno 
zalogo samoreprezentacij (podob, shem, pojmovanj, prototipov, naivnih teorij, 
ciljev, nalog), se pravi celotno zalogo znanja in prepričanj o sebi 28 , ki pa spričo 
svoje količine (1) niso neprestano dostopni zavesti, pa tudi (2) niso primerni za 
delovni spomin oziroma za funkcioniranje v realnosti. Tako si delovni pojem o sebi 
moramo vedno znova skonstruirati, ga prilagoditi aktualni situaciji, da lahko v njej 
učinkovito ravnamo. To nadalje pomeni, da je vsakokratni pojem o sebi »pod 
močnim vplivom... trenutno dostopnega nabora misli, stališč, prepričanj«, (isto, 
str. 306) Poleg tega pa to za seboj povleče razlikovanje med »središčnimi, 
temeljnimi samopojmovanji« in »bolj tipajočimi, začasnimi samopojmovanji, ki so 
vezani na prevladujoče okoliščine«. 

Pojasnimo še skupine motivov, ki so značilni za delovanje pojma o sebi. 
Izraz samoaktualizacija se nanaša na tisto skupino motivov, o kateri je bilo govora 
zgoraj, se pravi »katera so tista možna sebstva, ki bi jih rad/-a razvil/-a v 
dejanska?« Ali nekoliko širše vzeto, gre za »željo izboljšati ali spremeniti sebe, 
razviti se, zrasti in udejanjiti lastne potenciale« (Markus in Wurf 1987, str. 314) 
Naslednja skupina motivov je samokonsistentnost, kontinuiteta moje osebnosti, ki 
se razteza čez različne situacije, težnja po ohranjanju (značajske) doslednosti pri 
stikih z različnimi osebami, po usklajenosti mojega ravnanja z mojo samopodobo, 
z vrednotami, ki jih zagovarjam, navsezadnje tudi potreba po ohranjanju občutka 
enovitosti moje osebe. Samopoudarjanje ali samopovečava pa pomeni težnjo 
osebe po razvijanju oziroma ohranjanju pozitivnega afektivnega stanja (isto), 
preferenco, videti sebe kot dobro, uspešno, prijetno, pravično, priljubljeno... V 
funkciji tega splošnega motiva so: selektivne primerjave z drugimi, pripadnost 
skupini, selektivne interpretacije dogodkov (cf. isto, str. 320), najbrž bi k temu 



self-enhancement 

28 Tu je seveda upravičen dvom, ali je za ta sistem samoreprezentacij ustrezno uporabljati izraz 
pojem (koncept). 

lahko priključili tudi vrsto obrambnih mehanizmov, (cf. Zupančič in Svetina 2004, 
str. 559; cf. Muuss idr. 1996, str. 33-39) Samopoudarjanje na nek način pomeni 
prizadevanje, da bi ohranili ali celo zvišali lastno samozavest brez vložka energije 
in brez tveganja , se pravi da gre za lažno, navidezno samozavest. Morda najbolj 
paradoksalna strategija, ki jo sprožajo ti motivi, je »samooviranje« ali 
»samoprikrajševanje« 29 - to so strategije, kjer si oseba s svojim ravnanjem 
oziroma prepričanjem zagotovi izgovor za neuspeh: denimo uporaba alkohola, 
drog, hipohondrija, sramežljivost. (Markus in Wurf 1987, str. 320) Te strategije so 
zlasti problematične, če se razvijejo v ponavljajoč vzorec vedenja. 

Največja težava, ki izvira iz »samooviranja« in nizke stopnje samozavesti, 
je kronična oviranost za delovanje v novih okoliščinah in situacijah, zato te osebe 
težje razvijejo nove spretnosti in težje pridobivajo nova znanja. V času 
mladostništva (ter v času vznikajoče odraslosti), ki ga spremljajo nenehne 
spremembe, nekatere med njimi zelo velike in radikalne, si nove situacije sledijo 
zelo pogosto. Neodzivnost, čustvena obremenjenost, zavrtost, zadržanost, 
tesnoba in izogibanje negotovosti ter nelagodju pomenijo v takšnih razmerah tudi 
resno razvojno oviro, (glej tudi zgoraj, str. 45-46) 

Razvojni pomen bogatega pojma o sebi, ki zajema veliko različnih domen, 
se pokaže tudi, ko ga soočimo z Marcievim modelom identitetnega raziskovanja 30 
(cf. Marcia 1989, str. 405). Le-to v sebi zajema angažiranje posameznika na 
različnih področjih, eksperimentiranje s skupinsko pripadnostjo, skratka 
eksperimentiranje z nadevanjem različnih socialnih (in čedalje bolj stilskih) mask, 
nekakšno pomerjanje identitetnih opcij. Lahko ga koncipiramo tudi kot iskanje 
ujemanja tega, kar vrednotim sam 31 , in tega, kar vrednoti moje socialno okolje 
(oziroma širša družba): naloga je dosti lažja, če je vsaj eden teh elementov (vsaj 
napol) znan. 

Tako ima mladostnik/-ica, ki pozna svoje interese, je razgledan/-a na 
nekem področju, ki ima morda izoblikovan bolj celosten, zaokrožen odnos do neke 
dejavnosti, organizacije, gibanja... vendar nekoliko lažjo nalogo pri oblikovanju 
svoje identitete kot mladostnik/-ica, ki je »bolj bos/-a«. S tem nikakor ne želim 
implicirati, da so prav tiste regije pojma o sebi, ki nastanejo ob mladostniškem 

29 self-handicapping 

30 V tem tekstu striktno ločujem pojem »self-concept« (tj. pojem o sebi) od pojma »identiteta«. 
Razlika je pojasnjena v poglavju o identiteti. 

31 vrednote, interesi, dejavnosti, ki so mi v veselje ipd. 

udejstvovanju v prostočasnih interesnih dejavnostih, nepogrešljiv ali nujen 
substrat, na katerem je treba graditi poznejšo identiteto. Vse to lahko doraščajoča 
oseba pusti za seboj in eksperimentira s kakšnimi povsem novimi področji, a vse 
poprejšnje izkušnje, interesi, vrednote (tudi v tem primeru) funkcionirajo kot 
svojevrstni orientirji, svetilniki, ki zmanjšajo negotovost plovbe. 

5. Adolescenca (in vznikajoča odraslost) v družbah obilja 

Čeravno je fenomen odraščanja zagotovo univerzalen za vse človeške 
družbe, pa ne moremo mimo dejstva, da ima vsaka družba neke sebi lastne 
značilnosti, načine in pravila delovanja. V tem smislu tudi vsaka terja od svojih 
odraslih članov različne značilnosti, podeljuje jim različne dolžnosti, zagotavlja 
različne pravice, ponuja različne nabore možnih identitet. In ko se namenjamo 
razreševati probleme vzgoje ter olajševanja prehoda v odraslost, so specifike 
posameznih družb bolj pomembne od najmanjšega skupnega imenovalca. Zato 
tukaj ne izdelujemo teorije adolescence nasploh, temveč izhajamo iz specifične 
situacije, s katero se soočamo, pri tem pa imamo v mislih specifične situacije v 
bližnji prihodnosti, ki jo bodo živeli današnji mladostniki in mladostnice. 

Izbira sintagme »družba obilja« je speta z zavestjo o homogenosti nekega 
širšega kulturnega prostora in obenem o razmejitvi od drugačnih organizacij 
družbe, kjer bi trditve v pričujoči razpravi imele kvečjemu omejeno veljavnost, če 
sploh. Opozarja na tesno spetost fenomena adolescence (kakor tudi vznikajoče 
odraslosti - zlasti v njuni današnji formi) z obiljem, ki nam je tako vsakdanje, da 
ga komaj še opazimo kot specifiko našega časa in naše družbe - obiljem hrane; 
obiljem informacij; obiljem artefaktov; obiljem možnosti komunikacije; obiljem 
možnosti potovanja; obiljem zvokov in podob, ki zajemajo našo pozornost; obiljem 
izbir (če naštejemo zgolj nekaj aspektov). 

Izpostavili smo že, da se življenjski poteki (v isti državi, kulturi, kulturnem 
prostoru) spreminjajo skozi različna obdobja. Fasick (1994, str. 10-13) je v svojem 
zgodovinskem pregledu med dejavniki, ki so omogočili obdobje adolescence, 
navedel enega ključnih (in doslej manj izpostavljenih) dejavnikov, namreč 
povečano bogastvo znatnega dela prebivalstva, skoncentriranega zlasti v urbanih 
središčih, ki je (v severnoameriškem prostoru) omogočalo podaljševanje 
izobraževanja čez obdobje šolske obveznosti. Med leti 1895 in 1955 se je 
kanadski BDP povečal za več kot 12x. A učinka povečevanja bogastva in 
izboljševanja življenjskega standarda vse večjega deleža prebivalstva ne moremo 
omejiti zgolj na večjo všolanost. Zlasti v poznejšem obdobju je vplivalo na vse več 
prostega časa, ki so ga mladi imeli na razpolago ter na načine preživljanja 
prostega časa v povezavi s potrošnjo. Fasick denimo izpostavlja, da je v ruralnih 
okoljih več vsakdanjih opravil, pri katerih pomagajo starejši otroci in mladostniki. 

V urbanih okoljih temu praviloma ni tako, razen morda redkih izjem v družinah, 
kjer se starši ukvarjajo z obrtjo oziroma z malim gospodarstvom, (isto, str. 16) Ta 
vidik je poleg vzporednega procesa širjenja populacije, ki obiskuje srednjo šolo, 
ključen za vzpostavljanje mladinske kulture. Večji standard prinese namreč tudi 
več izbire glede porabe denarja, zlasti gre za preusmeritev v vse večji delež 
porabe za prosti čas, zabavo; in to ne velja samo za odrasle, temveč tudi (če ne 
celo pretežno) za mladino. 

Ti procesi so se v drugi polovici 20. stoletja še nadaljevali, stopnjevali in 
diverzificirali, tako da smo soočeni z obsežnimi socialno-ekonomskimi 
transformacijami, kakor tudi z neverjetnimi in dih jemajočimi kulturno- 
informacijskimi premenami. To pa ima intenzivne in hkrati dvoumne učinke na 
kakovost izkušnje mladosti. Nekatere med njimi zbujajo tudi nelagodje in 
zaskrbljenost: »Mladost na prehodu stoletja tako poteka v znaku nazadovanja 
možnosti za refleksivno vodeno odraščanje. Nove oblike zabave, ki jo nudi 
informacijska tehnologija (npr. računalniške igre, internet), so vrnile mlade iz 
javnosti v zasebnost, v okvire lastnih sob in računalniških okolij. Povečala se je 
odvisnost mladih od proizvodov komercializirane kulture. Ena od posledic tega 
dogajanja je tudi politična pasivnost mladine.« (Ule, 2002, str. 26) 

A preden preidemo k obravnavi sedanjosti, je treba še podčrtati razliko 
med povečanim bogastvom (oziroma standardom) in oblijem. Ne moremo ju 
enačiti. Že če se omejimo zgolj na moderno obdobje, opazimo razliko med 
bogastvom in razmeroma visokim standardom prebivalstva v določenih mestih in 
nekaterih območjih z začetka 20. stoletja in denimo današnjo ponudbo v 
hipermarketih. Ne samo, da smo razmeroma bogata družba, ampak k temu sodi še 
vrhunska tržna ponudba. Z malo truda nam je dostopno prav vsako blago, ki si ga 
poželimo. (Ali si ga tudi ne...) Poleg tega obilje ni omejeno zgolj na raven 
potrošnje in preskrbe. Tu je še celoten svet marketinga, pisanih in žarečih 
oglasnih tabel, napisov, plakatov, prospektov... Nato imamo še raven 
vseprisotnosti ekranov in ekrančkov, s poskočnimi in bežeče-tekočimi podobami. 
Naslednja raven je raven komunikacijskih omrežij, povezljivosti (mobilni telefoni, 
internet), ki omogočajo hipno, simultano komunikacijo, kadarkoli si želimo (in tudi, 
kadar si ne želimo). In zdi se, da bi se težko utrudili v naštevanju novih ravni, zato 
naj navedene zaenkrat zadoščajo. 

Nedvomno je vse to obilje nekako pogojeno z bogastvom. Vendar na drugi 
strani to ne pomeni, da je bogastvo univerzalno v naši družbi. (Četudi to očitno 
velja za obilje - vsaj na določenih ravneh.) Obilje še ne pomeni odsotnosti 
revščine, čeprav bi lahko rekli, da je ta revščina v absolutnem smislu »blažje«, 
čeprav je lakote manj oziroma je skorajda ni. In zlasti ne pomeni odsotnosti 
statusne diferenciacije po linijah socialno-ekonomskih stopinjic, ki se lahko kaže 
na skrajno brutalne načine. Prav narobe, socialno izključevanje, bahanje in 
zatrjevanje nevidne hierarhije z obiljem sploh niso odpravljeni. Če dobro 
pomislimo in se nekako skušamo vživeti v položaj nekoga, ki je v takšnem svetu 
reven, se zdi, da obilje naredi ta položaj še posebno boleč, posebno »nenaraven«. 
Poleg tega pa še nepredirno izoliran. Na vse to se cepijo še nove socialne delitve, 
(cf. Ule 2000b, str. 315-316) 

Toda za hip se pomudimo še pri zgodovinskih vidikih družbe obilja. Nastop 
mladostništva v današnjem smislu smo umestili sredi 20. stoletja (50. in 60. leta). 
Zdi se, da so se prve poteze družbe obilja začele lesketati že v tistem obdobju, ko 
so jo imenovali »potrošniška družba«. Zlasti z razmahom televizije ter z 
vseprisotnostjo televizijskih sprejemnikov se je razprla tista razsežnost, ki je 
dandanes hipertrofirala in ki jo lahko štejemo za bistveno značilnost družbe obilja. 
A tudi tu najdemo pomembne razločevalne poteze: ni enako, če ima večina 
gospodinjstev v neki družbi en televizijski sprejemnik ali če ima med 40 in 50% 
otrok med 6. in 11. letom ter 60% najstnikov televizijski sprejemnik v svoji 
otroški/mladinski sobi, kjer spi. (cf. Kaplan 2004, str. 281-282) 

Ostanimo pri tej ilustraciji: televizijski sprejemnik je bil nekoč razmeroma 
draga naprava in v »povprečni« družini so si lahko privoščili zgolj enega. In nakup 
tudi ni bil prav pogost dogodek. Dandanes ima »povprečna« ameriška družina več 
kot en sprejemnik, pogosto enega za vsakega družinskega člana, ker si spričo 
visokega standarda, dostopnosti blaga itn. to lahko privošči. Toda ali iz te slike 
veje razširjeno območje (inteligentne) izbire? Svoboda, ki nam jo razpira možnost 
večje izbire? Na to bi stežka našli utemeljen pritrdilen odgovor. Pomislimo, da 
mora sprejemnik biti v istem prostoru, kjer otrok/mladostnik spi. Jasno je, da bo 
vpliv televizijskih vsebin na tega otroka ogromen in pravzaprav si težko 
predstavljamo, kako bi otrok lahko ta vpliv sam reguliral. Ali bo sam odločil, kdaj 
je dovolj gledal? Najbrž ne. Najbrž bo nehal gledati, ko se bo naveličal. Potrošnja 
se prekine šele na točki prezasičenosti. In kolikor je primer televizije 

paradigmatski, bi lahko to trditev postulirali kot splošno tendenco v zvezi s 
potrošnjo v družbi obilja (za razliko od drugih družb, tudi od »potrošniške 
družbe«). Ali z druge strani: potrošnja ni več pogojena z zavestno regulacijo in 
prav tako ne več z objektivnimi okoliščinami (denimo s pomanjkanjem sredstev), 
temveč je pogojena s sposobnostjo subjekta, da sprejema, z njegovo maksimalno 
vpojnostjo. (Mimogrede, obilje v zvezi s televizijo se seveda manifestira na 
mnoštvo drugih načinov. Kar dodatno opozarja na samoreprodukcijo obilja. 
Pomislimo na raztegovanje programa na vse večji del dneva. Na 24 ur na dan. Na 
nepregledno mnoštvo različnih kanalov, ki je bolj ali manj splošno dostopno. Na 
specializacijo kanalov - potovanja, novice, kuhanje, risani filmi, vreme, 
dokumentarci o živalih... ) 

Kar najbolj presune v historični perspektivi (ali bolje v retrospektivi), je 
neverjetnost sveta, v katerem živimo: če bi si pred desetletjem predstavljali naš 
današnji svet, bi se zdel kot neverjeten, fantastičen scenarij. Že takrat smo bili 
potopljeni v obilje, v izdatno plast prebitka, ki se ne nanaša na nikakršne 
življenjsko nujne potrebe, a zdi se, da je današnje obilje preseglo takratno. Ali 
obilja nikoli ne zmanjka? Če to projiciramo na prihodnost: ali nas bodo naslednja 
leta peljala v še večje obilje? Zdi se hkrati neverjetno ter povsem v skladu s 
preteklimi izkušnjami... 

Nastavke za koncept »družbe obilja« lahko najdemo pri različnih 
sociologih. Tako denimo Giddens (2000, str. 37-39) opozori na povezavo med 
obiljem in refleksivnostjo naše družbe ter prikaže, kako se obilje odraža v načinih 
prehranjevanja: »Danes smo vsi, ki živimo v razvitih deželah, 'na dieti'.« To 
nedvomno drži. Po eni strani imamo na razpolago sveže sadje in zelenjavo čez 
vse leto, imamo dostop do izjemno raznolike izbire kmetijskih pridelkov, ki ni 
omejena z lokalnim podnebjem ali ustaljenimi sortami. Po drugi strani imamo tudi 
na voljo ogromno količino znanja o pravilnem kombiniranju prehrane, ki je ne zgolj 
načeloma, temveč tudi dejansko dostopno večini prebivalstva (knjigarne, knjižnice, 
internet, RTV oddaje). Vendar bi sam za razliko od Giddensa izpostavil nek drug 
vidik obilja v zvezi s prehranjevanjem. Prenesimo ugotovitev, ki smo jo razvili v 
zvezi s televizijo, o potrošnji, ki jo omeji le prezasičenost, na področje 
prehranjevanja: statistični podatki o večanju deleža populacije s prekomerno 
telesno težo v razvitih deželah nas napotujejo stran od Giddensovega poudarjanja 
refleksivnosti; vsaj kolikor bi jo radi razumeli kot človekovo zavestno in njemu/njej 

lastno zmožnost obvladovanja pogojev lastnega življenja. 32 Ostane pa 
refleksivnost kot mučno razglabljanje brez prave moči vpliva na potek dogodkov, 
kot zaskrbljenost, kot nelagodje. In »znanje o pravilni prehrani« je dodobra 
prekrito z najrazličnejšimi neutemeljenimi ali celo povsem zgrešenimi napotki, 
laikom pa je pogosto težko razločiti zrnje od plev. Tudi pri prehranjevanju 
opazujemo tendenco, da se potrošnja prekine na točki prezasičenosti in da ni 
podrejena funkciji zavestne refleksije in zavestnega uravnavanja. - Po drugi strani 
seveda drži tudi Giddensov uvid: vsi smo na dieti, vendar so njegovi sklepi 
nekoliko prekratki. Soočamo se z vse bolj intenzivnimi komercialnimi sporočili, da 
moramo biti zaskrbljeni glede svojega načina prehranjevanja in tudi širše glede 
svojega stila življenja. Toda ta sporočila niso v funkciji krepitve posameznikove 
moči odločanja o lastnem življenju skozi samorefleksijo (v izvirnem, žlahtnem 
pomenu) in zavestno regulacijo, temveč ravno nasprotno v funkciji odvzemanja 
racionalne moči posamezniku po modelu (uporabimo Nietzschejevo prispodobo) 
domnevne oskrbe rane, ki to rano dejansko inficira in skrbi za to, da ostaja odprta, 
da se ne zaceli. Čemu komercialna sporočila spodbujajo našo zaskrbljenost? Da 
bi ohranila tok potrošnje neprekinjen. (Po prepričanju naročnikov-financerjev 
oglasa naj bi to pripomoglo k potrošnji prav njihovega izdelka oziroma storitve. 
Četudi se zdi, da mehanizem funkcionira daleč čez ta namen in da se v tem oziru 
osamosvaja od njihove volje.) Tudi »preostala« populacija, ki ni prekomerno 
težka, se torej (znotraj iste domene prehranjevanja) izčrpava v istem modelu 33 , le 
da so zanjo »po meri« prikrojene druge storitve in drugi izdelki, prosto dostopni na 
svobodnem trgu. Seveda gre za svobodo posebne sorte, za svobodo, kjer je 
ukinjena distanca za razmislek. 

Podobno nam Bauman razpre enega izmed vidikov obilja ob svoji 
eksplikaciji Steinerjeve misli, da so vrednote, pridobitve in tudi strategemi, s 
katerimi se jih želimo polotiti, 

»vsi preračunani 'na maksimalni učinek (impact) in hipno zastarelost/zastarljivost'. 
Na maksimalen učinek, kolikor se v svetu, pre-nasičenem z informacijami, pozornost 
pretvori v najbolj pogrešano dobrino in le presunljivo sporočilo, in to bolj presunljivo 
od poprejšnjega, ima kakšno možnost, da bi jo zajelo (do naslednjega sunka); in 



Tu se mi zdi Beckovo stališče dosti bolje formulirano: cf. Beck 1994, str. 176. 
33 Model, za katerega bi lahko rekli, da ga prav skeleče dobesedno reprezentira slogan »shop 'till you 
drop«. 

hipno zastarljivost, saj se mora polje pozornosti izprazniti takoj, ko je napolnjeno, da 
bi prepustilo prostor novim sporočilom, ki trkajo na vratih.« (Bauman 1996, str. 25) 

Stanje obilja zelo dobro zadene Uletova, ko ugotavlja, da je temeljna 
značilnost pozne moderne nekakšna »paradoksalna neskončnost«, ki »ima svoj 
rob povsod in središča nikjer« 34 . Drugi del te formule se bolj neposredno nanaša 
na koncept obilja, zato bomo začeli z njim: »'Nima središča nikjer' pomeni, da v 
družbah pozne moderne ni nobene združevalne, osrednje družbene kategorije, 
institucije, procesa, ki bi organiziral in upravljal z družbenimi sistemi.« (Ule 2000b, 
str. 277) Povlecimo to skico naprej: Ni več nobenega privilegiranega mesta, saj je 
naša pozornost prenapolnjena z mnoštvom »kategorij, institucij, procesov«, ki vsi 
pretendirajo na središčno pozicijo, a so med seboj v takšni dušeči konkurenci, da 
si s to svojo pretenzijo hkrati vzajemno spodkopavajo točno to mesto, goriščno 
točko v naši pozornosti. Ule nadalje poudari, da ima odsotnost središča svojo 
hrbtno stran v robovih: »'Ima svoj rob povsod' pomeni, da je v vsakem koraku 
modernizacije, v vseh dosežkih... skrito kako tvegano in krhko podjetje... Pozna 
moderna proizvaja na vsakem koraku globalne krize in konflikte, ki se prelivajo v 
najrazličnejše individualne krize in konflikte.« (isto, str. 276) 

Novost sveta, s katerim so soočeni mladi dandanes, naredi, da današnja 
izkušnja mladosti niti približno ne ustreza izkušnji mladosti starejše generacije, ki 
jih vzgaja in vodi (staršev, učiteljev, vzgojiteljev, animatorjev), to pa seveda 
otežuje vzgojo in komunikacijo med generacijami sploh. (O prepadu izkušenj cf. 
Mrgole 2003, str. 83.) Takšno stanje od mladinskih animatorjev terja, da nenehno 
analizirajo niz kulturno-socialnih pogojev (vedenjske vzorce, vrstniške norme, 
stilske ponudbe, načine zabave, kulturne potrošnje in potrošnje dobrin, 
raznorazne propagandne in preventivne strategije, usmerjene na mlade, šolske 
zahteve, stanje na trgu dela itn.) in neprestane premene, ki na tem področju 
potekajo. Hkrati pa morajo pred isto nalogo preučevanja in reflektiranja sveta, s 
katerim se soočajo, postaviti tudi mlade. Zdi se namreč, da pomenljiva in 
učinkovita vzgojna komunikacija ne more več potekati na apriornih predpostavkah, 
marveč zgolj na podlagi rezultatov raziskav enih in drugih. 



Gre za parafrazo primerjave Nikolaja Kuzanskega, ko je - nasprotno kot tukaj - primerjal Boga s 
sfero, ki ima svoje središče povsod, obod pa nikjer. 

Na kratko orišimo, kaj pomeni, da mladi živijo v svetu obilja. Zgoraj sem 
izpostavil, kako sodobni postopki ekonomske propagande težijo k povečevanju 
stopnje nevprašljivosti svojih sugestij. Stereotipni (in kakopak kupljivi) odzivi na 
določene tipe težav, ki se usidrajo kot norma, 35 znižujejo imunost posameznika na 
nagovarjanje, da je vsa izbira, ki mu je na voljo, zgolj izbira med različnimi 
znamkami enakih produktov. Ob teh pogojih ter ob dodatnem pospeševanju 
tesnobe pa vsaka težnja po samostojni refleksiji seveda predstavlja izjemen 
napor. Ti trendi vpreganja psihičnega sistema v oglaševalske mehanizme ne 
morejo biti razlog za zaskrbljenost, v kolikor so omejeni na izbiro in nakup 
izdelkov masovne porabe, toda če (in kjer) opisana vpreženost prestopi te okvire 
in se uveljavi kot miselni obrazec občevanja s svetom tudi na drugih področjih (kot 
npr. pridobivanje samozavesti, pridobivanje ugodnega socialnega statusa, 
kulturna potrošnja, ali celo strukturiranje medosebnih odnosov oziroma politične 
izbire), tedaj utegne postati ogrožajoča, v skrajnji točki pa tudi nevarna. Ogrožala 
bi tako posameznike, ki so izgubili suverenost nad svojim psihičnim sistemom, 
kakor tudi družbo, katere subjekti so. 

Poleg težnje po spodmikanju distance za razmislek, sem navedel tudi 
čedalje bolj težavno usmerjanje lastne pozornosti v svetu obilja. Obe značilnosti 
se povezujeta s še nekaterimi sodobnimi pojavi na takšne načine, da vsa ta 
medsebojna ojačevanja v nekem smislu (in v sicer praviloma omejenih praktičnih 
kontekstih) povečujejo viskoznost sveta, in torej posameznikom otežujejo 
samostojno premikanje , medtem ko hkrati zvišujejo njihovo vodljivost . 
Hiperprodukcija objektov čutnega zaznavanja in objektov izbire pa že sama po 
sebi na najbolj splošni ravni povzroča zmanjšano vidljivost in s tem otežuje 
orientacijo in krmarjenje . Povečani občutki bivanjske nemoči, nelagodja, 
dezorientacije, negotovosti ter izpostavljenosti v takšnem svetu ne bi smeli 
nikogar presenetiti. Kakor tudi ne bi smel presenetiti posledično povečan umik v 
polje intimne in varne zasebnosti ter v obvladljiva in pregledna virtualna okolja. V 
tem kontekstu je zgovorna tudi miselna asociacija, ki krmarjenje skrči na kiber- 
svet. 

V našem svetu smo priča fantastičnemu bohotenju tehnologije. In družbena 
skupina, ki je najbolj med vsemi vpeta v nove tehnologije komunikacije, razvedrila 

35 Normativnost se lahko vzpostavlja ali na realni ali pa na virtualni ravni; tj. v referenčni vrstniški 
skupini ali v imaginarnih svetovih, kijih ustvarjajo televizija, film oziroma računalniške igrice. 

in zabave, so prav gotovo mladi. Starejše generacije imajo praviloma na razpolago 
manj prostega časa, tako je tudi njihova vpetost manjša. Ta razmik, razlika v 
izkušnjah, v kulturnih in socialnih pogojih pa poraja vprašanje, ali se starejše 
generacije lahko v polni meri zavedajo življenjskega obzorja mladih? 

Če je ljudem na voljo uporaba neke tehnologije, to pomeni tudi večjo moč; 
razpolaganje s tehnologijo implicira določene učinke, med katerimi so eni 
predvideni, drugi ne, eni so zaželeni, drugi niso, nekateri pa so lahko tudi 
škodljivi. Že bežen pogled najbolj očitnih značilnosti uporabe komunikacijskih in 
razvedrilnih tehnologij nam izpostavi neko zaostreno, kontradiktorno shemo, kjer 
se instant izolacija - televizija, računalniške igre, prenosne naprave - sooča z 
instant komunikacijo - internetni klepet, prenosni telefoni in računalniki. Ta 
shema nam razkriva transformacije komunikacijskih vedenjskih vzorcev ter 
načinov dojemanja sveta, prelomne transformacije, ki na prvi pogled morebiti 
zbujajo nelagodje s svojimi potezami polarizacije in globoke dvoumnosti in ki 
imajo svoje učinke na strukturiranje medosebnih odnosov ter morale. Vse to 
opozarja na nujnost tematizacije teh (in tudi analognih) transformacij v kontekstu 
vzgoje in izobraževanja mladih ter v kontekstu mladinske politike. 

V splošnem lahko zatrdimo, da problem novih tehnologij, ki so na 
razpolago mladim, tiči v tem, da jim uporaba teh tehnologij omogoča sprožanje 
izjemnih, intenzivnih in radikalnih učinkov, le da nimajo na razpolago »navodil za 
uporabo«, nimajo perspektive, kam določeni vzorci uporabe vodijo, nimajo 
izdelanih strategij, ki bi jih pripeljale do njihovih ciljev, kajti na nek grotesken 
način prav oni največ vedo o teh tehnologijah, zato jim nihče ne more podati 
znanja, izkušenj in modrosti, kako naj z njimi shajajo, kako naj se v tem novem 
svetu znajdejo. Tako so mladi prepuščeni metodi poskusov in napak, lebdijo v 
odprtosti, da s tehnologijo ustvarijo učinkovite poti do svojih ciljev, 36 da osmislijo 
vse kompleksne naprave in postopke, ki jih obvladujejo, 37 da iznajdejo strategije, 
ki jim bodo izboljšale kakovost bivanja, nekaterim morda tudi zagotovile vir 
preživljanja. Postavljeni so pred izziv, da si z večjo močjo, ki jim je na razpolago, 
izgradijo boljši in lepši svet, da izkoristijo večjo zalogo možnosti in se povzpnejo 
na neko višjo raven. A hkrati so postavljeni pred prepad pasti in nevarnosti; le-te 



Lahko gre za ustvarjanje bolj učinkovitih poti, lahko pa tudi za doseganje prej nedosežnih ciljev. 

37 Načeloma seveda ljudje obvladujemo tehnologijo, toda zdi se, daje dvoumnost stavka tudi na 
mestu, saj se včasih razmerja obvladovanja utegnejo tudi zamegliti. 

so imanentne novostim, ki se jih še nismo naučili uporabljati. Sklenimo, da je 
tehnološka nadgradnja človeškega sveta skrajno dvoumen element današnje 
(najbrž tudi bodoče) izkušnje mladosti. 

Naslednja manifestacija potopljenosti mladih v obilje je nezamejena 
dostopnost prav vsakovrstnih dobrin in prizorov. Pri tem pa najbrž največ 
nelagodja in skrbi (staršem, drugim vzgojnim subjektom ter v javnosti) povzročajo 
droge, pornografija in nasilne medijske vsebine; te skrbi so povsem utemeljene, 
ne zgolj kolikor je nemogoče preprečiti kontakt mladih z njimi, temveč predvsem 
če upoštevamo, da se tudi mladi sami (v kolikor niso izolirani od svojih vrstnikov in 
od novega sveta) težko izognejo temu kontaktu ob najboljši volji ali ob 
najintenzivnejši moralni vnemi in da temu kontaktu zelo pogosto sledijo tudi 
razmeroma intenzivni socialni ali propagandni pritiski k potrošnji. 

Morebiti prav ta dihotomija med izpostavljenostjo potencialnim nevarnostim 
in nevšečnostim ter socialno izolacijo in izključenostjo iz novega sveta bolj kot 
katerikoli drugi element izostri vprašanje ustreznega učinkovitega odnosa do 
pojavov namesto prepuščanja naključju (lastni vesti in iznajdljivosti) oziroma 
postavljanja apriornih rigidnih zapovedi-prepovedi. To vprašanje ni aktualno zgolj 
v tem segmentu, temveč širše, v vseh doslej izpostavljenih vidikih mladosti v 
družbi obilja. Problem na strani mladostnikov je zlasti v tem, da težko dojemajo 
svoje starše (učitelje, sorodnike, vzgojitelje...) kot izkušene in kompetentne 
svetovalce, saj nekako slutijo, daje novi svet revolucioniran onkraj spoznavnosti. 
A čeprav je ta slutnja utemeljena, pa imajo odrasli kakšne druge relevantne 
izkušnje, ki bi jim vendarle utegnile priti prav. Staršem pa tabuji in nezadostna 
osveščenost o novosti sveta, s katerim so soočeni njihovi otroci, onemogočajo, da 
bi uvideli, 

• bodisi da recepti in nasveti, ki so jih sami razvili oziroma jih prevzeli, o tem, 
kako se spoprijeti s takšnimi pojavi, niso primerni v današnji situaciji 38 

• bodisi da problematičnost teh pojavov premočno podcenjujejo, jih ignorirajo in 
se jim izogibajo v pogovorih. 

Veliko mladostnic/-ikov kljub temu in brez zunanje pomoči razvije ustrezen odnos 
do problematičnih medijskih vsebin in droge, tako da jim to nikdar ne povzroča 
omembe vrednih težav. Preostali pa se lahko soočajo z različno intenzivnimi 



Kajti ti pojavi v svojih novih kontekstih več niso isti pojavi, temveč se zgolj zdijo takšni. 

prehodnimi, dlje časa trajajočimi ali celo dolgoročnimi težavami. V kolikor vse 
našteto drži, lahko postuliramo močno razprostranjeno potrebo med mladimi, da 
razvijejo učinkovite strategije, ki preprečujejo, da se udejanjijo škodljivi učinki 
potencialno škodljivih pojavov. Ta potreba pa odpira prostor za dejavnosti, ki bi - 
namesto individualnih - omogočale kolektivne napore za konstruiranje takšnih 
strategij. 

Naslednja akutna težava, ki jo sproža obilje, je naporno lovljenje 
ravnotežja: kaj hitro se pripeti, da je en konec tehtnice preveč obtežen in da je 
posledično ogrožena stabilnost sistema. 39 Vendar prispodoba tehtnice nekoliko 
zavaja, kolikor ne gre za ravnovesje v zgolj eni razsežnosti, med zgolj dvema 
poloma: oseba mora zagotavljati svoje ravnovesje med več poli, na več progah 
hkrati - denimo med telesno dejavnostjo in nedejavnostjo, med budnostjo in 
spanjem, med virtualnimi in realnimi oblikami druženja, med interakcijo z ljudmi ter 
interakcijo z napravami, med upoštevanjem raznolikih (in pogosto polariziranih) 
socialnih kontekstov in norm, med časom, ki ga porabi za učenje (za delo) ter za 
razvedrilo ipd. Med vsem naštetim morda najbolj izstopa prav slednje 
(ne)ravnovesje, ravnovesje v času. Coleman in Hendrv opozarjata, da je lahko 
stanje, ko čas mladih nima strukture ali usmerjenosti, povezano z nevarnostmi. 
(1990, str. 193) Vzorci pasivnega preživljanja prostega časa (ki so občasno in v 
omejenih okvirih tudi blagodejni) lahko postanejo izjemno problematični, ko se 
prelevijo v »načelno ali edino strategijo za preživljanje prostega časa,« ko se 
»spremenijo v navado, ko vplivajo na kakovost življenja v celoti«. (Ule 2000a, str. 
21) V takšnih skrajnih izgubah ravnotežja, se vsemu obilju in vsem možnostim 
navkljub razvije dolgočasje, »nerazločeno stanje apatije«, nezadovoljstvo, 
nezmožnost najti pravo dejavnost zase. (isto, str. 24) Dolgočasenje pa je pogosto 
povezano s socialno osamljenostjo, (glej podpoglavje 4.1., razdelek o 
osamljenosti) 

Za zaključek tega poglavja bi rad opozoril, da zgornji pregled različnih 
vidikov mladosti v družbi obilja kaže še neko značilnost. Vse nagle tehnološke in 
tržne spremembe, ki smo jim priča, sprožajo množenje in porajanje novih 
segmentov socialnih praks, ki vsak zase delujejo po sebi lastnih zakonitostih. In ta 



Vsa teža težavnosti vzpostavljanja in vzdrževanja ravnovesja se jasno pokaže, če jo postavimo v 
kontekst vse večjih protislovij, s katerimi so soočeni mladi danes. Pri tem gre za protislovja, ki 
zadevajo temeljne bivanjske parametre: cf. Heitmaver v Ule 2000a, str. 25-26. 

segmentacija nam dodatno zastira pogled. Podobno kot pri sokratskih dialogih 
smo soočeni z neodložljivo nujo po razpravljanju o nekem pojavu, a zaradi 
elastične oziroma zatemnjene narave tega pojava na določenih mestih zaidemo ali 
izgubimo tla pod nogami. Tako ni nič nenavadnega, da se v zgornjem tekstu 
mestoma izgubi preglednost, da občasno ni jasno, znotraj katerega praktičnega 
segmenta ali na kateri ravni izrečene trdite veljajo. 

II. DEL: Prvi koraki v neznano - privajanje na samostojnost 



6. Kurt Levvin: Mladostništvo kot razširjanje in strukturiranje 
življenjskega prostora 

Levvinovo izvajanje v zvezi z mladostništvom (povzeto po Muuss idr. 1996, 
str. 126-139) temelji na postavkah, 

- da je vedenje funkcija osebe in okolja 

- da sta v tej formuli oseba in okolje soodvisna. 

Kako otroci (tj. osebe) razumejo svoje okolje zavisi od stopnje njihovega 
razvoja, njihovih preteklih izkušenj, njihove osebnosti in njihovega znanja. Zato je 
razumevanje otrokovega vedenja pogojeno z dojemanjem odnosa med otrokom in 
okoljem kot konstelacijo soodvisnih dejavnikov . Celota vseh okoljskih in 
osebnostnih dejavnikov v njihovem medosebnem delovanju Levvin imenuje 
»življenjski prostor« oziroma »psihološki prostor«. Življenjski prostor poleg 
materialnih in socialnih dejavnikov vsebuje tudi psihične dejavnike (npr. potrebe, 
motive, cilje, realne in imaginarne ovire), ki vsi skupaj določajo vedenje. 

Dojenček še nima jasne podobe sveta ali sebe, tako je njegov življenjski 
prostor nestrukturiran in nediferenciran; dojenček je odvisen od zunanje pomoči in 
zunanjega strukturiranja okolja s strani drugih ljudi. Ko otrok raste in ko se 
strukturiranost in diferenciranost življenjskega prostora povečujeta, se uči biti vse 
bolj in bolj samozadosten. Prostor prostega gibanja posameznika 40 je omejen (1) s 
prepovedmi ter (2) z nezadostnostjo oziroma nedozorelostjo njegovih zmožnosti. Z 
odraščanjem se obseg restrikcij »prostega gibanja« zmanjšuje, zmožnost 
učinkovitega spoprijemanja s povečanim življenjskim prostorom pa vse bolj raste. 
Da bi si pridobil največjo možno diferenciacijo, mora otrok (mladostnik) imeti 
svobodo, da napreduje v nove regije, da razišče in vključuje nova doživetja. Tako 
bi po Levvinu pretirano pomanjkanje »svobode gibanja« onemogočalo otrokove 
(mladostnikove) poskuse, da si razširi svoj življenjski prostor, kar bi prineslo s 
seboj razvoj rigidnosti osebnosti. Druga nevarnost pa leži v pomanjkanju 
strukturiranosti življenjskega prostora - kolikor se to zgodi v zgodnjem otroštvu, 
lahko povzroči nezadostno integriranost in organiziranost osebnosti. S tem Levvin 

40 S to metaforo Levvin zaznamuje tisto območje znotraj materialnega in duševnega življenjskega 
prostora, kije dostopno posamezniku. 

poudarja ravnotežje med otrokovo razvojno potrebo po neodvisnosti ter razvojno 
potrebo po takšnem »omejevanju« (po takšni »odvisnosti«), ki bo otroku 
(mladostniku) zagotovilo strukturo in usmerjanje v ugoden osebnostni razvoj. 

Slika 2: Prostor prostega gibanja adolescenta (Levvin v Muuss 1 996, str. 1 32) 




Slika 3: Prostor prostega gibanja odraslega (str. 131) 




Slika 2 kaže prostor prostega gibanja adolescenta, kakor ga sam doživlja. 
Dostopna območja so bela, nedostopna pa osenčena. Območja 1-6 predstavljajo 
prostor prostega gibanja otroka, večina polja je nedostopnega (branje, upravljanje 
z motornim vozilom, razpolaganje z večjo količino denarja, z bančnim računom, 
poklicna usposobljenost....) Kot vidimo, se ta prostor v mladostništvu bistveno 
razširi, a nova struktura ostaja mestoma nejasna, kljub temu da so določena 
območja še zmeraj nedvoumna (ali nedostopna ali dostopna), so druga dvoumna 
(uživanje alkohola, drog, ostajanje na zabavi pozno v noč, uporaba pirotehnike, 
orožja, vzorci obnašanja v novih socialnih kontekstih...), nekatere nove meje so 
jasno začrtane, nekatere je slutiti, marsikje pa jih je šele treba postaviti. Poleg 

tega na novo dostopna območja niso jasno strukturirana. Shema sugerira 
mešanico novih, vznemirljivih možnosti ter skrb zbujajočih negotovosti. Opaziti 
je tudi, da nekatera otroška območja postanejo nedostopna (vedenje, ki bi po 
novem veljalo za otročje; nezmožnost uporabe otroškega pohištva ipd.) 

Za razliko od tega, na sliki 3 vidimo jasno strukturirano polje dostopnih in 
nedostopnih območij (zakonske in moralne obveze; dejavnosti izven finančnih, 
socialnih ali intelektualnih zmožnosti), jasne meje med obema in dodelano 
strukturiranost dostopnega prostora. 

Levvinov teoretski model življenjskega polja vključuje sledeče razvojne 
spremembe: 

1 . Povečanje obsega življenjskega polja z ozirom na: 

a. sestavine psihične sedanjosti 

b. časovno perspektivo v smeri psihične preteklosti in psihične 
prihodnosti 

c. razsežnost realnosti-irealnosti 



2. Pospešeno diferenciacijo vsake ravni življenjskega prostora v mnoštvo 
socialnih razmerij in posameznih področij dejavnosti. 

3. Vse večjo organizacijo. 

4. Spremembo v splošni fluidnosti oziroma togosti življenjskega prostora. 



Značilnost adolescence je sunkovito in obsežno spreminjanje življenjskega 
prostora - ob tem pa te spremembe potekajo hkrati v različnih domenah: telesni, 
čustveni, kognitivni, medosebni. Ko se življenjski prostor posameznika tako 
poveča, zelo veliko število novih območij nenadoma postane potencialno 
dostopnih. Toda mladostniki si pogosto niso na jasnem, ali naj bi v ta po novem 
dostopna območja vstopali ali ne - včasih se podajo v neko prepovedano 
dejavnost, ko ne bi smeli, in so soočeni s konfliktom; spet včasih pa ne stopijo v 
neko novo območje, ko bi morali, in jih za to oštejejo. Težava nastopi, ker mnoga 
območja spričo naraščajočih sposobnosti postanejo prehodna, hkrati pa za velik 
delež med njimi umanjkajo jasni smerokazi, ali je območje dovoljeno, 
prepovedano, zapovedano, zaželeno ipd. [Dodajmo, da s strani različnih oseb 
oziroma različnih socialnih skupin pogosto prihaja tudi do kontradiktornih pritiskov 
in navodil.] Poleg tega pa se tudi tista območja, tiste oblike vedenja, ki so 

eksplicitno dovoljene, lahko zdijo čudne, lahko sprožajo nelagodje. S tem znotraj 
življenjskega prostora vznikne nova kategorija nedefiniranih, nejasnih območij. Ob 
tem premikanju v smeri nestrukturiranega socialnega in psihičnega polja tudi cilji 
nenadoma več niso jasni in samoumevni; poti do ciljev pa so dvoumne in prežete 
z negotovostjo: mladostnice/-iki več niso prepričani ali določeno ravnanje, vodi k 
uresničitvi nekega cilja ali stran od njega, saj še nimajo izoblikovane primerne 
kognitivne strukture, preko katere bi lahko obvladovali realne situacije, v katerih 
se znajdejo. V tem stanju nevednosti znotraj spolzkih in nepreglednih novih 
območij so adolescenti po eni strani odprti za konstruktivno vodenje, hkrati pa 
dovzetni za prepričevanje, napeljevanje in skupinske pritiske. Nepoznane, tuje 
situacije namreč sprožijo krize, te pa se lahko iztečejo v odmikanje, pretirano 
občutljivost, inhibicijo, kakor tudi v agresivnost, neprimerne čustvene izbruhe, 
uporništvo in radikalizem. 

7. Eriksonova teorija ego identitete in njeno oblikovanje 



»Adolescenca je obdobje končne vzpostavitve (establishment) dominantne pozitivne 
ego identitete. Prav takrat prihodnost, ki je na dosegu roke, postane del zavestnega 
življenjskega načrta. Prav takrat se postavi vprašanje, ali je bila prihodnost 
predvidena v zgodnejših pričakovanjih.« 

(Erikson, Childhood and Societv, str. 227) 



Na zelo podobno izhodišče kot Lewin se pri konstrukciji svoje teorije o ego 
identiteti postavi tudi Erik H. Erikson, namreč da je ta pojav zakoreninjen tako v 
posamezniku kot v njegovem (socialnem) okolju (cf. Erikson 1994b, str. 210, 221- 
223), njuni teoriji pa sta tudi časovno relativno blizu: Eriksonovi ključni teksti so 
bili objavljeni med 1946 in 1950. Ego identiteta se nanaša na integracijo 
posameznika v družbo odraslih in je tako bistveno psihosocialni pojem . 

Teoretska podlaga Eriksonove teorije je Freudova psihoanaliza, ki jo je 
skušal razširiti tako, da bi omogočala ustreznejšo konceptualizacijo okolja 
(Erikson 1994b, str. 210, 221-223), zlasti kar zadeva razsežnost človeške 
družbenosti oziroma »socialne organizacije« (isto, str. 45-47, 50), ter da bi - tako 
oplemenitena - lahko zajela tudi tisto »določeno vmesno stanje«, 41 ki izpade iz 
običajne psihoanalitične obravnave problemov (kjer so po Eriksonovi interpretaciji 
v ospredju razmerja in medigre med ekstremi), ki pa po drugi strani vendar zajema 
pretežni del človekovega življenja in ki pravzaprav pomeni zaželeno stanje 
zmernega bivanjskega udobja, (isto, str. 52-53) 

Drug pomemben vidik Eriksonove teorije, ki se navezuje na vpetost 
posameznika v družbo, je razvojni vidik: umeščenost mladostniške (bolje: pred- 
odrasle) identitetne krize v epigenetsko tabelo človeškega razvoja. Z nadgradnjo 
in razširitvijo Freudovega modela psihoseksualnega razvoja od rojstva do 
odraslosti je z opiranjem na isto epigenetsko načelo 42 sestavil model 
psihosocialnega razvoja, ki se za razliko od Freudovega ne konča z dosego 



Freudov izrazje »ein gewisser Mittelzustand« 
42 »Nekoliko posplošeno, to načelo pravi, da ima karkoli, kar raste, temeljni načrt, ter da iz tega 
temeljnega načrta izraščajo posamezni deli (vsak del ima pri tem svoj čas posebnega vzpona), dokler 
niso vsi deli izrasli tako, da tvorijo funkcionalno celoto.« (Erikson 1994b, str. 92) 

odraslosti, temveč se razteza skozi ves življenjski cikel od rojstva do smrti. 43 
Epigenetska shema tako predpostavlja, da vsak sestavni del psihosocialne 
osebnosti »obstaja v neki obliki še pred tisto dobo, za katero je značilen, tj. ko je 
'njegova' psihosocialna kriza naglo zagnana tako s posameznikovo 
pripravljenostjo kot s pritiski družbe .« (Erikson 1994a, str. 130) Pri tem je treba 
opozoriti, da družba v tej shemi ne prispeva zgolj »pritiskov«, ampak tudi 
»priložnosti in nagrade«, (cf. Erikson 1994b, str. 165) 

Tako vidimo, da sta »identitetna kriza« (tj. »identiteta nasproti identitetni 
zmedenosti«) in »identiteta« pojma, ki sta v temelju zaznamovana z dvojnostjo, z 
mejnostjo in s stičnostjo. Kot ugotavlja Rose (v Ule 2000b, str. 82-83) gre pri vseh 
tovrstnih pojmih (identiteta, sebstvo, subjekt) za problem subjektiviranja, za 
problem »šiva med posameznikom in družbo, kjer se zunanja družbena stvarnost 
zaobrne navznoter oziroma se... kot nekakšna guba uvije v posameznika in se 
utelesi in zaživi v njem«. V skladu s tem Erikson ugotavlja, da identiteta izraža 
vzajemnost, kolikor na eni strani implicira »vztrajno istost znotraj samega sebe«, 
na drugi pa, da si »vztrajno delimo nekakšen bistveni značaj z drugimi« (oba 
citata Erikson, 1994a, str. 109); kajti oseba je najbolj ona sama tam, kjer največ 
pomeni pomembnim osebam okoli sebe. 44 

Po tem daljšem uvodu skušajmo pojasniti, kaj je ego identiteta ? Gre v prvi 
vrsti za subjektivni pojav: torej nikoli nimamo identitete kar tako, temveč imamo 
lahko kvečjemu občutek ego identitete. (Erikson 1994b, str. 97) Lahko ga 
opišemo kot »dejansko dosežen občutek, ki pa ga je vedno znova treba revidirati; 
občutek realnosti sebstva znotraj socialne realnosti.« (isto, str. 21 1 ) V osnovi je 
ego identiteta občutek psihosocialne vitalnosti (v drugih življenjskih obdobjih se 
manifestira kot občutek temeljnega zaupanja , občutek avtonomije ipd.), ki je 
podoben občutku zdravja 45 , temelji pa na vzajemnem potrjevanju med dojenčkom 
in materjo, med posameznikom in pomembnimi drugimi, med posameznikom in 
družbenimi institucijami, (cf. isto, str. 219, 82, 93, 103, 159-161) Tak občutek je 
delno dostopen introspekciji, delno pa je nezaveden, tako da hkrati implicira: 

43 Za tok pričujoče razprave je celotna shema pogrešljiva, sicer pa je obravnavana v več dostopnih 
sekundarnih virih. 

44 Cf. Erikson 1994b, str. 50: »Ego identiteta je v svojem subjektivnem aspektu zavedanje dejstva, da 
je v sintetizirajočih metodah ega, v slogu človekove individualnosti najti istost s samim seboj in 
kontinuiteto ter da ta slog sovpada z istostjo in kontinuiteto njegovega pomena za pomembne druge v 
neposredno dostopni skupnosti.« 

45 O zdravju lahko seveda sodi tudi kdo drug (npr. zdravnik), toda k zdravniku se napotimo, ko se ne 
počutimo dobro. 

- zavestno izkušnjo, 

- način vedenja, ki ga lahko drugi opazujejo ter 

- notranje stanje, dostopno s testi in psihoanalitsko interpretacijo. 
»Najbolj očitni spremljevalci [psihosocialne dobrobiti] so, da se počutimo doma v 
lastnem telesu, občutek, da 'vemo, kam gremo' in notranja gotovost o 
anticipiranem pripoznanju s strani tistih, ki štejejo.« (isto, str. 165) 

Najbolj globalna funkcija ego identitete je zagotavljanje psihične 
celovitosti in notranje stabilnosti odrasle osebe. Če so od razrešitve ojdipskega 
kompleksa pa vse do konca otroštva otroku takšno celovitost zagotavljale 
identifikacije, pa se s telesnimi spremembami v puberteti, s skokovitim 
spoznavnim razvojem, z rahljanjem odvisnosti od staršev in s širjenjem socialnega 
konteksta ta celovitost načenja in polagoma razgrajuje, (cf. isto, str. 162) S tem 
se razkrije omejena uporabnost omenjenega mehanizma in vznikne tretja kriza 
celovitosti: 46 kriza identitete, (isto, str. 87) V tem oziru lahko rečemo, da ego 
identiteta nastane kot nekakšna nadgradnja oziroma integracija poprejšnjih 
identifikacij: »identiteta vsebuje, vendar je več kot vsota vseh zaporednih 
identifikacij« iz zgodnejšega obdobja, (isto) Obenem pa kriza identitete terja nove 
identifikacije z vrstniki in figurami vodij izven družine. »Vznikajoča ego identiteta 
tako premošča zgodnje otroške stopnje, ko so podobe telesa in staršev dobile 
svoje specifične pomene, ter poznejše stopnje, ko postane niz socialnih vlog 
dostopen in čedalje bolj prisiljujoč.« (Erikson 1994a, str. 96) 

Celovitost (za razliko od totalnosti) implicira »sestav delov, celo precej 
diverzificiranih delov, ki stopajo v plodno povezanost in organizacijo«, implicira 
svojevrstno Gestalt naravo ter »celoto, katere meje so odprte in tekoče.« (Erikson 
1994b, str. 80-81) Ego identiteta tako ni zgolj nova organizacija preteklih 
identifikacij, temveč tudi gonov, obrambnih mehanizmov, posameznikovih 
zmožnosti, kakor tudi priložnosti v njegovem socialnem okolju, (cf. Erikson 1994a, 
str. 164) Gre torej za novo (in relativno stabilno) konfiguracijo osebnostnih 
komponent, za »konfiguracijo, ki postopoma integrira: 

- konstitucijske danosti, 

- idiosinkratične libidinalne potrebe, 



Razrešitev prve krize celovitosti (oralna faza; zaupanje nasproti nezaupanju) predstavlja 
mehanizem introjekcije, razrešitev druge (ojdipski kompleks; iniciativa nasproti krivdi) pa 
mehanizem identifikacije. (Cf. Erikson 1994b, str. 159) 

- priljubljene zmožnosti, 

- pomembne identifikacije, 

- učinkovite obrambne mehanizme, 

- uspešne sublimacije ter 

- konsistentne vloge« (Erikson 1994b, str. 163). 

Naslednja pomembna točka so pojmi, ki se zdijo sorodni ego identiteti ali 
istovetni z njo, pa niso. (cf. Ule 2004, str. 5) Če želimo jasno sliko, je treba 
razjasniti ne samo, kaj ego identiteta je, temveč tudi to, kar ni. Četudi je s temi 
pojmi (oziroma s pojavi, ki jih le-ti zastopajo) nekako v zvezi. Najprej je tu 
skupinska identiteta, ki jo Erikson interpretira v smislu najsplošnejšega obrazca 
znotraj neke kulture (skupine), ki strukturira posamične ego identitete pripadnikov 
te kulture (skupine). (Erikson 1994b, str. 48-49) Drug takšen pojem, ki ga je treba 
razločiti od ego identitete je osebna identiteta. Le ta zadeva zaznavo istosti in 
kontinuitete obstoja samega sebe in zaznavo, da to priznajo/prepoznajo tudi drugi 
ljudje. Ego identiteta pa ne zadeva zgolj faktičnosti tega obstoja, temveč ego 
kakovost tega obstoja: sintetizirajoče metode ega 47 in pomen za pomembne druge, 
(isto, str. 50) 

Najpogosteje se ego-identiteta zmotno enači ali zamenjuje z identiteto 
sebstva 48 oziroma s sorodnimi pojmi (sistem sebstva, pojem o sebi, samopodoba 
ipd.) Pojma lahko razlikujemo z dveh vidikov. Z ene strani ego identiteta presega 
sebstvo . Ta vidik izpostavi Erikson sam, ko uvede razloček med sebstvom (self) in 
egom (1994b, str. 211): Ego je osrednja, delno nezavedna urejajoča instanca 
(organizing agency) in se sooča s spreminjajočim se (trenutnim) sebstvom, ki ga 
je treba sintetizirati tako z opuščenimi kot s predvidenimi sebstvi, ga integrirati v 
nabor vlog. (Te vloge pa v socialnem okolju zagotavljajo priznanje.) Identiteto 
sebstva je tako najti zgolj v delu ego identitete - tistem, ki sestoji iz podob o 
(socialnih) vlogah. Ego identiteta (tako Erikson) je rezultat sintetizirajoče funkcije 
ega na njegovi meji s socialnim okoljem in je mladostnikov/-ičin najpomembnejši 
dosežek, ki zagotavlja ustrezno razmerje med njegovimi/njenimi psihičnimi 
instancami 49 (isto). Lahko bi rekli, da se navzven manifestira kot dosežena 



Torej način, kako se osebnostne lastnosti povežejo v celoto. 

ang. self, self-identity: gre za raziskovalno polje, ki ga je s svojo teorijo utemeljil G. H. Mead. 
id, ego, superego, ideal jaza 

zmožnost zanesljivega, stanovitnega funkcioniranja osebe, ki ga terja vpetost v 
mrežo (izbranih ali vsiljenih) obvez in opor . Kot lahko opazimo, iz Eriksonovega 
opisa ego identitete izžareva vztrajanje, da gre pri ego identiteti za križanje dveh 
razsežnosti: 

- elemente, ki jih adolescenti pripisujejo sebi, je treba usklajevati z ideali in 
zahtevami socialnega okolja 

- celovita psihosocialna sinteza pa zajema mnogo širši spekter delovanja: 
konsistentne socialne vloge je tako treba sočasno usklajevati tudi z drugimi 
osebnostnimi komponentami (cf. Erikson 1994b, str. 162). 

Zvajanje ego identitete na identiteto sebstva torej povsem spregleda to križanje 50 
in se ukvarja zgolj s prvo razsežnostjo, kjer imamo opravka s »socialnimi vlogami, 
osebnostnimi potezami oziroma zavestnimi samopodobami«. (isto, str. 16) 

Drug vidik nesovpadanja ego identitete in sebstva je v Eriksonovih 
razpravah bolj implicitno navzoč, zato terja določen interpretativni napor (morda 
tudi odmik), poleg tega pa je ta vidik postal bolj očiten v luči novejših 
transformacij prehoda v odraslost (podaljševanje prehoda, nastop vznikajoče 
odraslosti). V najbolj otipljivi obliki ga zasledimo, ko pravi: »Adolescenca je 
obdobje končne vzpostavitve dominantne pozitivne ego identitete.« (Erikson 
1995, str. 227; poudarek B.G.) To pomeni, da ego identiteta implicira določeno 
zožitev , torej da imamo ob dominantnih identitetnih-osebnostnih komponentah tudi 
periferne, da imamo ob pozitivnih tudi negativne. 

Pojem o sebi (glej podpoglavje 4.3.) zajema vse te komponente 51 (vse 
posamične spretnosti in kompetence, kakor tudi prepričanja o njihovih 
primanjkljajih ali popolni odsotnosti) in ga zlahka navežemo na rekreacijo, na 
konjičke, interesne dejavnosti, na manj obvezujoče, prehodne romance (v 
najboljšem primeru zveze »do nadaljnjega«), toda za trening vrhunskih 
športnikov/-ic, za poklic, za vzdrževanje trajnega partnerskega odnosa so nujno 
potrebne bolj kompleksne sposobnosti, zaokrožene, vertikalno in horizontalno 
integrirane spretnosti in kompetence, to pa implicira določeno privilegiranost teh 
kompleksov sposobnosti v celotnem sistemu samopojmovanj, njihovo 
dominantnost. 



Takšen primer je denimo Kobal 2000. 
51 V tem smislu - v eni njenih dimenzij - ego identiteto prekaša (medtem ko je druga dimenzija, kot 
smo videli, odsotna). 

Poleg tega je treba tudi nekoliko korigirati Eriksonovo formulacijo. 
Le-ta je korektna, če pojmujemo adolescenco kot razvojno stopnjo, ki neposredno 
predhodi odraslosti, a v kolikor upoštevamo izhodiščno razlikovanje med 
adolescenco in vznikajočo odraslostjo (glej podpoglavje 2.1.), kaže glavnino 
oblikovanja ego identitete umestiti v vznikajočo odraslost (cf. Steinberg in Morris 
2001, str. 91), ko se začno kazati obrisi dolgoročnejših socialnih vezi (poklic, 
možnosti za karierni razvoj, partnersko razmerje, družinsko stanje). Kljub temu da 
se v obdobju mladostništva soočamo z razmeroma dinamičnim razvojem pojma o 
sebi (prav ta razvoj je sicer pomembna osnova za ego identiteto), šele zgoraj 
naštete vezi mladi osebi zagotavljajo »gostoljubje za način, kako je urejen [njen] 
notranji svet« (Erikson 1994b, str. 219), gostoljubje, ki ji omogoča stabilno, 
odraslo življenje v družbi. 52 

Glede na zgornjo obravnavo bi razliko med pojmom o sebi in ego identiteto 
lahko tudi ponazorili z razliko med enoetažnimi, tudi dvoetažnimi zgradbami ter 
večnadstropnimi zgradbami in stolpnicami: slednje so večplastne strukture, 
njihova izgradnja terja večji napor, so pa tudi bolj vidne, dajejo mestu značilen 
pečat ali nek prepoznavni obris. 

Tako sta nam ostali še dve določili, ki ju moramo eksplicirati: dokončnost 
ego identitete ter razmerje med pozitivnimi in negativnimi elementi v zvezi z njo. 
Občutek ego identitete (kakor tudi vsi ostali pozitivni občutki 53 ) temelji na 
vzajemnem potrjevanju z okoljem in potemtakem praviloma sestoji iz pozitivnih 
elementov 54 , toda negativni elementi s tem še ne izginejo s prizorišča. Pozitivni 
izidi psihosocialnih kriz namreč niso za vselej zagotovljeni dosežki, marveč le 
»določeno razmerje med pozitivnim in negativnim«, kjer prevlada pozitivnih 
elementov pomeni svojevrstno predispozicijo za vire vitalnosti. »Negativni 
potenciali« pa »ne samo da ostanejo dinamični ustrezniki pozitivnih potencialov 
vseskozi življenje, temveč so tudi enako nujni za psihosocialni obstoj.« 55 (oba 
citata Erikson 1994b, opomba 8. na str. 325) Dialektika, dinamičnost med 
identiteto in identitetno zmedenostjo namreč zagotavlja zmerno fleksibilnost ego 



Tu bi lahko govorili o »poskusnih identitetnih kristalizacijah« nasproti izgotovljeni ego identiteti, 
(cf. Erikson 1994b, str. 159) 

53 tj. občutki psihosocialne vitalnosti 

54 Erikson govori tudi o »negativni identiteti« in o »identitetni zmedenosti«. 

55 In naprej: »Zamisel. . . daje na katerikoli stopnji dosežena dobrota, ki seje ne dotaknejo ne vsi novi 
notranji konflikti ne zunanje spremembe, pomeni projekcijo tiste ideologije uspeha-in-posesti, ki tako 
nevarno preveva nekatere naše javne in zasebne sanjarije, na otrokov razvoj« (str. 325) 

identitete, ki je nujna za prilagajanje vsem življenjskim situacijam, ki niso 
združljive s prvotno konfiguracijo. Že sama postavka o vzajemnem potrjevanju 
med osebo in okoljem (cf. isto, str. 219-220) pa tudi na »pozitivni« strani enačbe 
implicira, da kolikor pride do drobnih premikov v tem »dialogu«, se temu ustrezno 
modificira tudi ego identiteta. Iz povedanega lahko torej sklepamo, da » identiteta 
ni nikdar 'vzpostavljena' kot 'dosežek' v obliki osebnostnega oklepa ali v obliki 
česa statičnega in nespremenljivega .« (isto, str. 24, cf. str. 91, cf. Erikson 1994a, 
122) 

Fleksibilnost ego identitete je v sodobnih družbah prignana do viška, 
dandanes celo bolj kot v Eriksonovem času, ko je zapisal: »Industrijska 
demokracija zastavlja posebne probleme v tem, da insistira na 
samo-izdelanih (self-made) identitetah, ki so pripravljene, da zgrabijo mnoge 
priložnosti ter da se prilagajajo spreminjajočim se nujnostim [gospodarskih] 
vzponov in padcev, miru in vojne, migracije in determiniranega življenja stalne 
naselitve.« (isto, str. 133) Čeprav pomeni vstop v odraslost »zadnjo« radikalno 
metamorfozo, pa se nam na drugi strani razkriva določen paradoks identitete: 
pomembne spremembe v okolju, kakor tudi nova spoznanja nas silijo, da s 
spremembami lastne identitetne konfiguracije (se pravi s prilagajanjem situaciji) 
ohranjamo občutek svoje istosti/identitete vseskozi nadaljnje odraslo življenje. 

Vendar je jasno tudi, da identitetne spremembe v odraslosti ne morejo biti 
totalne rekonstrukcije, saj bi to terjalo ogromno energije, pa tudi če bi ta bila na 
voljo, bi se le redko kdo bil pripravljen kar tako odpovedati glavnini ego identitete, 
ki jo je zgradil, in vsemu, kar je vložil v njeno izgradnjo. Četudi gre za občutek, »ki 
ga je vedno znova treba revidirati« 56 (Erikson 1 994b, str. 21 1 ) in ki ga ne moremo 
jemati kot kakšno rigidno, statično strukturo, ima torej fleksibilnost ego identitete 
vendarle svoje meje, samo oblikovanje identitete pa spremlja določen pridih 
trajnosti, čvrstosti (cf. isto, str. 88) oziroma ireverzibilnosti. (cf. Erikson 1994a, str. 
119, 128) 



»Kar sem nekoč imenoval ego identiteta bi za primerjavo [glede na razmerje med idealom jaza in 
nadjazom] bilo še bliže spremenljivi socialni realnosti [kot ideal jaza], kolikor bi preizkušalo, izbiralo 
in integriralo samopodobe, pridobljene iz psihosocialnih kriz v otroštvu v luči ideološkega ozračja 
mladine. Medtem ko bi za podobe ego ideala lahko rekli, da reprezentirajo množico idealnih ciljev za 
sebstvo, h katerim je treba težiti, ki so za vedno ne povsem dosegljivi, bi za ego identiteto lahko rekli, 
daje zanjo značilen dejansko dosežen občutek, ki ga je vedno znova treba revidirati; občutek 
realnosti sebstva znotraj socialne realnosti.« 



72 



Eriksonova konceptualizacija prehoda v odraslost je vezana na oblikovanje 
ego identitete, na krizo, ki jo sproži neustreznost otroških identifikacij oziroma 
»poskusnih identitetnih kristalizacij«. (cf. Erikson 1994b, str. 159-160) »Na to 
obdobje lahko gledamo kot na psihosocialni moratorij, tekom katerega lahko mladi 
odrasli skozi prosto preizkušanje vlog najde nišo v nekem izseku svoje družbe, 
čvrsto definirano nišo, ki pa se vendar zdi narejena posebej zanj.« Gre za 
obdobje, kjer je »spolno dozorel posameznik bolj ali manj zaostal v svoji 
psihoseksualni sposobnosti za intimnost ter v psihosocialni pripravljenosti za 
starševstvo«, (oba citata isto, str. 156) Toda ne gre samo za odlog, temveč še bolj 
za »selektivno permisivnost družbe«, ki odpre polje za svojevrstno socialno igro 
napol namernega preizkušanja vlog, kakor tudi igrivega in drznega preizkušanja v 
domišljiji in introspekciji (Erikson 1994b, str. 157, 164). Poleg »družbe odraslih«, 
ki ji mladostniki in mladostnice še ne pripadajo povsem, so za omogočanje 
sankcioniranega moratorija in skupne, vzajemne podpore ključnega pomena 
»preddružbe« otrok in mladostnikov samih (Erikson 1994a, str. 127) 

Oblikovanje identitete se opira na »simultano refleksijo in opazovanje - 
proces, ki poteka na vseh ravneh mentalnega delovanja,« ki pa je »večidel 
nezaveden, razen tam, kjer se notranji pogoji in zunanje okoliščine združijo tako, 
da dodatno otežijo bodisi bolečo bodisi navdušeno ozaveščenost 
identitete/zaskbljenost nad identiteto 57 «. (Erikson 1994b, str. 22-23; cf. str. 7-8) Ta 
dvoumnost, grenko-sladka kakovost procesa, tudi tveganost pride do izraza, ko 
upoštevamo, da ugodni izidi niso povsem samoumevni. Izid mladostniške 
identitetne krize namreč »v znatni meri zavisi od kakovosti priložnosti in nagrad, ki 
so [adolescentu] dostopne v njegovi vrstniški tovarišiji, kakor tudi od bolj formalnih 
načinov, s katerimi družba izvabi prehod... od prehodnih ritualov h končnim 
zavezam: le-te pa morajo temeljiti na implicitni vzajemni pogodbi med individuom 
in družbo«. (Erikson 1994b, str. 165) Ob tem moramo upoštevati še, da lahko ego 
identiteta temelji samo na dejanskih posameznikovih dosežkih in na realnem 
zaupanju vase: »Otrok se ne da pretentati s puhlimi pohvalami in pokroviteljskim, 
neiskrenim bodrenjem. Morda so primorani sprejeti umetno podpiranje svoje 
samozavesti namesto česa boljšega, toda to, čemur pravim njihova naraščajoča 



Težko prevedljiva besedna zveza: »identitv-consciousness« : torej na eni strani gre za to, da se 
posameznik zaveda svoje identitete oz. izgradnje le-te, na drugi pa gre za aluzijo na »self- 
consciousness«, ki pomeni nizko samozavest, samokritičnnost. 

ego identiteta, pridobiva resnično moč le od povsem iskrenega in konsistentnega 
priznanja resnične dovršitve [accomplishment], tj. dosežka [achievement], ki ima 
pomen v njihovi kulturi.« (Erikson 1994a, str. 95) 

Oblikovanje identitete je uspešno končano, ko si posameznik ob soočenju 
z novim kontekstom svojega obstoja, torej z družbo v celoti (katere razsežnosti se 
kot otrok ni mogel zavedati) postavi jasne zaveze (dejanje, ki terja tako 
afirmativne izbire kot zavračanja), pri katerih je pripravljen vztrajati, in ko hkrati s 
tem najde ustrezen način integracije identitetnih elementov, (cf. Erikson 1994b, 
str. 128) Izjasnjevanje pa poteka na več (ne nujno povezanih) področjih, tako da 
razlikujemo področja osebnih, poklicnih, spolnih in ideoloških zavez, (isto, str. 245) 

Možen je tudi nasproten izid krize, t. i. identitetna zmedenost (oz. id. 
razpršenost). To stanje lahko sicer opazujemo že prej, pri mladostnicah/-ikih, ki se 
soočajo z neobvladljivimi težavami in ki so bodisi povsem umaknjeni vase bodisi 
se njihova identitetna kriza manifestira na posebej boleče načine. Gre za 
brezciljno, tudi apatično stanje paraliziranosti, »minimalne dejanske izbire in 
zavezanosti« (isto, str. 186), kjer težko govorimo o ego identiteti, kolikor je ta 
komaj kaj več kot »protislovni skupek identitetnih fragmentov«, (isto, str. 88) 
Varianta identitetne zmedenosti je tudi negativna identiteta: osebe, ki ne zmorejo 
ustvariti takšne ego identitete, ki bi bila v sozvočju z družbo (s pričakovanji 
institucij in pomembnih drugih, z normami, s celotnim funkcioniranjem sistema) in 
ki se hkrati skušajo izogniti opisanemu nevzdržnemu notranjemu protislovju (isto), 
oblikujejo svojo identiteto pač iz tistih sestavin, ki so na voljo, četudi to pomeni 
konflikt z okoljem in pogosto tudi neiskreno, delno sprejemanje samega sebe. 
Enako za različico identitetne zmedenosti Eriksonu velja izjemno dolg 
psihosocialni moratorij, katerega cilj je stežka razpoznati, (isto, str. 246) 

Za konec se posvetimo še oviram, ki otežujejo oblikovanje ego identitete 
oziroma pomenijo določeno predispozicijo za težavno identitetno krizo in za 
neugodne identitetne izide. Posebej ranljive so skupine otrok, ki živijo v 
nespodbudnem socialnem okolju ali ki imajo za sabo težavno preteklost: 
»Skupnost pogosto podcenjuje, do katere mere je dolga zapletena zgodovina 
otroštva omejila mladostnikove nadaljnje izbire identitetnih sprememb.« (isto, str. 
160) »V splošnem pa mladim ljudem v prvi vrsti največ nemira povzroča 
nezmožnost ustalitve v poklicni identiteti.« (Erikson 1994a, str. 97) 

8. Učenje samouravnavanja in reševanja problemov 

Samouravnavanje (ang. self-regulation, fr. autoregulation) v psihologiji 
pomeni »sestavljen, večplastni, iterativni proces samokrmarjenja 58 , ki cilja na 
lastno spoznavanje, čustva in dejanja, kakor tudi na značilnosti okolja za 
modulacijo [le-teh] v funkciji lastnih ciljev«. (Boekaerts idr. 2005, str. 150) Na 
področju pedagoške psihologije seje uveljavil bolj specifičen koncept 
samouravnavanega učenja (SURU; ang. SRL). Nekoliko poenostavljeno gre za 
»načine, kako otroci in mladostniki uporabljajo strategije samouravnavanja kot 
sredstvo, da razvijejo notranjo kontrolo lastnih misli in dejanj tekom procesa 
učenja« (Boekaerts 2006, str. 347). Sicer samouravnavanje srečamo tudi v drugih 
panogah psihologije (zlasti aplikativne psihologije), denimo na področju 
psihologije organizacije, psihologije zdravja itd. Gre za splošen pojem, ki skuša 
integrirati vrsto ožjih raziskav na področju kognitivnih strategij, reševanja 
problemov, procesov odločanja, metakognicije, motivacije in volje (Boekaerts in 
Corno 2005, str. 200; cf. Pariš in VVinograd 1999, str. 4), nekateri trdijo, da gre 
bolj za »amalgam delnih teorij kot pa za precizno in skrbno oblikovano 
eksplikativno strukturo« (Nenninger 2005, str. 240). Samouravnavanje je torej 
združujoči in nadrejeni koncept za vrsto teorij in modelov, ki opisujejo, kako ljudje 
pristopamo k nalogam in problemom, kako apliciramo strategije za reševanje 
le-teh, kako spremljamo svojo izvedbo in kako si tolmačimo izide svojega truda 
(Pariš in VVinograd 1999, str. 4-5), ki pa postopno prerašča v celovit teoretski 
model. 

Lahko bi rekli, da jedro teorije tvori spoznanje, da je učinkovita uporaba 
strategij odvisna od »zavedanja o proceduralnem, deklarativnem in pogojnem 
znanju, kakor tudi od motivacijskih atributov in občutkov vplivnosti [efficacv] « 
(Pariš in Pariš 2001, str. 92; cf. Boekaerts 2006, str. 365-366). Končni cilj 
povečevanja zavedanja o učinkovitem mišljenju in izvajanju nalog ter o lastnih 
navadah v zvezi s tem je, da bi individuum to metakognitivno znanje »uporabil 
tako, da bi vodilo njegove načrte, izbiro strategije in interpretacijo izvedbe« (Pariš 
in VVinograd 1999, str. 5) 



self-steering 



75 



Deklarativno znanje je propozicionalno znanje (kaj lahko povemo o nekem 
pojavu, odnosu, postopku); proceduralno znanje se nanaša na to, kako izvedemo 
neko dejanje, nek postopek, na usvojene strategije in spretnosti; pogojno ali 
metakognitivno znanje se kaže kot upoštevanje pogojev, v katerih bo nek 
postopek, neka strategija učinkovita glede na zastavljeni cilj. Intervencijski 
programi, ki ciljajo na razvoj učinkovitih avtoregulacijskih mehanizmov pri učencih, 
naj bi glede na to vsebovali naslednje ključne elemente: 

- učencem zagotoviti bogato paleto spretnosti oz. kognitivnih strategij 

- učitelji posredujejo specifične podatke o tem, kako, kdaj in zakaj 
aplicirati določene strategije 

- vzročno pripisovanje izboljšane izvedbe učinkovitemu vlaganju truda 
skozi uporabo ustreznih strategij 

- strategije se da naučiti od vrstnikov v situacijah, kjer je uporaba 
strategij očitna oz. se jo da opazovati 

- transfer uporabe strategij v druge domene 

- vpetost strategij v vsakodnevne dejavnosti (to omogoča priložnosti za 
vajo strategij v avtentičnih dejavnostih) (Pariš in Pariš 2001, str. 93) 

Različni avtorji navajajo različno zaporedje podprocesov, ki sestavljajo 
samouravnavano dejavnost. Markusova in VVurfova (1987, str. 308) govorita o (1) 
zastavljanju cilja, (2) kognitivni pripravi (izbiri strategije) in (3) ciklu, ki zajema 
dejavnost, spremljanje, presojo ter samoovrednotenje. VVinne in Hadvvin sta 
zastavila podoben seznam, kjer poudarjata še »prilagajanje pristopa in strategij, 
ko zaželeni cilj ali izid ni bil dosežen« (v Boekaerts 2006, str. 348). 

Med volitivne strategije (dobre delovne navade), ki ščitijo namene, štejemo 
postavljanje dosegljivih ciljev (globalnih in neposrednih), določanje prioritet, 
organizacijo lastnega dela, izdelavo časovnega razporeda, strategije, ki 
zagotavljajo, da se tega razporeda držimo, določanje časa, ki je potreben za 
posamezne naloge ter spremljanje porabljenega časa. (Corno v Boekaerts 2006, 
str. 360-361; cf. Pariš in VVinograd 1999, str. 10-11) 

Vse te dejavnosti lahko s svoje strani pripomorejo k večji motiviranosti, še 
zlasti kritična komponenta je tukaj postavljanje ciljev. V najugodnejšem položaju 
smo, ko se cilji dejavnosti ujemajo s katero od osnovnih psiholoških potreb (po 
kompetentnosti, avtonomiji in socialni povezanosti - Ryan in Deci 2000, str. 68) in 

z nobeno niso v navzkrižju. A na žalost smo tudi zelo pogosto v situaciji, ko 
imamo nezdružljive cilje, ki ovirajo delovanje (cf. Boekaerts 2006, str. 364, 369; 
podrobneje glej Boekaerts 2002). Drugi pomembni dejavniki, ki so jih identificirali 
psihologi kot pomembne za motivacijo, so ocene lastnih sposobnosti, prepričanja 
o stopnji vpliva na situacijo (samoučinkovanje; ang. self-efficacy), ocena 
težavnosti in vrednosti naloge ter presoja razmerja med »koristjo« in »stroškom«. 
(Pariš in VVinograd 1999, str. 5-6) 

Pomemben del SURU je spremljava in samoocenjevanje, saj dodajanje teh 
dejavnosti k običajnemu izvrševanju nalog (a) poveča zavedanje o različnih 
načinih učenja, (b) pripomore k bolj načrtnemu in učinkovitemu razporejanju truda 
in (c) poveča pozornost tekom izvedbe in prenese poudarek s končnega stanja, 
izida na uporabo strategij, z osebnostnih lastnosti na kakovost strategij, 
posledično tudi poveča občutek samočinkovanja (cf. Pariš in VVinograd 1999, str. 
8-10). »Ker samoocenjevanje zajema tako refleksijo kot evalvacijo lastnega dela, 
pomaga razviti občutke lastništva in odgovornosti za učenje«, kar je ključno za 
asistenco učencem, da se lahko usposobijo za neodvisno učenje (Pariš in Pariš 
2001, str. 95) 

Kot ugotavljata Pariš in Pariš (2001) se samouravnavano učenje dojema na 
dva kontrastna načina. Eni ga tolmačijo kot zgolj »opis koherentnih načinov 
obnašanja, ki se manifestirajo pri osebi v neki določeni situaciji, ne pa toliko 
skupek veščin, ki se jih da naučiti« (razvojni model), po drugem razumevanju 
(transmisijski model) pa gre za pridobivanje in učenje novih strategij in spretnosti, 
ki naj jih učenci aplicirajo pri svojem šolskem delu, torej da »naj učiteljice 
spremenijo mišljenje in motivacijo učencev, tako da iz njih naredijo samostojne 
učeče osebe« (oba citata isto, str. 96). Seveda je možno tudi upoštevati, da oba 
modela opozarjata na določene vidike SURU, ki se jih da integrirati v popolnejšem 
modelu. Četudi drži, da usvojena strategija (in zavest o njej) še ne pomeni, da jo 
bo posameznik uporabil, cenil, da jo bo pripravljen in sposoben prilagoditi 
konkretnim značilnostim operacije, vendar predstavlja nepogrešljivo izhodišče za 
vse naštete točke in tega izhodišča ne moremo predpostaviti za vse posameznike 
brez ustreznega ciljanega poučevanja. »Razvojni model« nas s svoje strani 
opozarja, da se učinkovito samouravnavanje razvija pod delnim in omejenim 
vplivom učitelja, daje tesno vezan na druge procese (oblikovanje identitete), 
kakor tudi da je ta razvoj vselej nedokončan: zahtevnejše, zlasti pa nove situacije 

namreč terjajo nepredvidljive odzive, inteligentne pristope ter izvirno prikrojene 
strategije (sklope strategij). 

Med specifičnimi in zaokroženimi programi (metodami), ki so posebej 
primerni za podporo razvoja samouravnavanega učenja, se pogosto omenja 
projektno učenje oziroma na problemu zasnovano učenje {project- 1 problem- 
based learning). Gre za raziskave, ki jih zasnujejo učenci sami, obravnavajo pa 
nek problem v realističnem okolju. Marx in sodelavci (v Pariš in Pariš 2001, str. 
94) so izpostavili nekaj ključnih značilnosti implementacije projektnega učenja: 

(a) projekt naj bo zgrajen okoli vodilnega vprašanja, ki naj bo dovolj 
zanimivo, pomenljivo in izvedljivo 

(b) učenci naj načrtujejo, snujejo in izvedejo raziskavo v dejanskosti 

(c) vključuje naj izdelavo artefaktov, ki bodo odražali njihovo razumevanje 

(d) projekt naj temelji na sodelovanju vrstnikov (po možnosti tudi učiteljev 
in izvedencev) 

(e) vključuje naj uporabo tehnoloških orodij 

Na problemu zasnovano učenje lahko pojmujemo kot svojevrstno 
samousmerjano raziskavo, ki udeleženim nudi obilo priložnosti za izbiro in 
kontrolo nad tem, kaj bodo raziskovali, kako bodo raziskovali in kakšni bodo 
končni oprijemljivi rezultati raziskave. 

Nekoliko bolj splošen sistem, ki ni vezan na pedagoški kontekst (četudi je 
bil uporabljen v mnogih šolskih programih), je kreativno reševanje problemov. ( cf. 
Treffinger 1995; za primere uporabe s skupinami mladostnikov glej Rose 1998, 
str. 118-122; 154-159) Gre za »ogrodje 59 , ki ga posamezniki ali skupine lahko 
uporabijo da: formulirajo probleme, priložnosti ali izzive; porajajo in analizirajo 
mnoge, raznolike in neobičajne, nove možnosti; načrtujejo učinkovito 
implementacijo novih rešitev oziroma postopkov« (isto, str. 301). Sestavlja ga šest 
stopenj, ki pa niso pri vsakem reševanju vse nujno prisotne ali razvrščene v 
določenem zaporedju (poudarjena sta dinamičnost in fleksibilen pristop). 
Pomembno je, da ta model na ravni posameznih členov vključuje razsežnost 
konvergence-divergence in potrebo po obeh polih, (isto, str. 303) Stopnje so 
nadalje integrirane v tri zaokrožene komponente: 1. razumevanje problema; 2. 
porajanje idej; 3. načrtovanje za akcijo. 

59 tj. interpretativno oziroma proceduralno ogrodje: framework. 

1 . Razumevanje problema (isto, str. 306-7). Komponenta zajema stopnjo 
iskanja zmešnjave, iskanja podatkov in iskanja problema 60 . Fleksibilnost 
pristopa se kaže v tem, da je to lahko prvi korak pri reševanju problemov 
ali pa se izpusti. In komponento je možno tudi aplicirati šele, ko so poskusi 
drugih dveh komponent bili neuspešni zaradi nezadostno definiranega 
problema ali pa ob ugotovitvi, da ga je treba ponovno oblikovati. 61 
Komponento razumevanja problema uporabimo, ko se soočamo z dvoumno 
situacijo, ki jo želimo razjasniti, ko potrebujemo jasen fokus, jasno smer. 
Enaka fleksibilnost velja tudi pri izbiri posameznih stopenj. 

- Iskanje zmešnjave: zmešnjava [mess] je »splošna zastavitev cilja ali 
smeri«, začrta področje potrebe ali izziva, na katero naj se osredotočimo; 
»je široka, kratka in prikladna«. 

- Iskanje podatkov: uspešno spoprijemanje s težavo, s priložnostjo terja 
preučitev in pregled mnogih dejstev, možnosti, skrbi, paradoksov, 
okoliščin. Vse te informacije je treba spraviti na plan z vpraševanjem, da 
se lahko reševalec (ali skupina) osredotoči na najtežavnejše aspekte 
zagate, situacije. Po drugi strani lahko pridobljene informacije grupiramo v 
gruče in začrtamo smer za nadaljnje napore razčlenjevanja ali reševanja 
(konvergentni vidik). 

- Iskanje problema pomeni iskanje bolj specifičnega, bolj ciljanega 
vprašanja. Divergentni vidik te stopnje se lahko udejanji skozi porajanje 
različnih načinov postavljanja problemskih izjav. 

2. Porajanje idej (isto, str. 307). Tukaj je samo ena stopnja: iskanje idej. Ko 
smo formulirali odprto vprašanje, izjavo, ki vabi odgovore, rešitve ali pa ko 
jo že imamo, se lahko usmerimo v porajanje možnih izbir. Lahko 
produciramo mnoge ideje (fluentno mišljenje), paleto, niz možnih izbir 
(fleksibilno mišljenje), nove ali nenavadne izbire (izvirno mišljenje) ali 
natančno dodelane možnosti (elaborativno mišljenje). Konvegenčna faza 
nam omogoča preučevanje idej, njihovo revizijo, zbiranje v gruče, izbiranje. 



mess-fmding; data-fmding; problem-finding; 
61 Skratka, preden se odločimo, katere komponente ogrodja uporabiti, je treba ovrednotiti nalogo 
(izide, vpletene ljudi, kontekst, dostopne metode in vire). 

3. Načrtovanje za akcijo (isto, str. 307-308) zajema dve stopnji: 

- Iskanje rešitev na kratko pomeni pozorno preučevanje obetavnih možnosti, 
da ugotovimo, katere ukrepe naj izvedemo. Če imamo malo obetavnih 
možnosti, se osredotočimo na njihovo izpopolnjevanje, razvitje (ocenimo 
omejitve, prednosti, edinstvene potenciale). Če imamo veliko možnosti, jih 
skušamo zgostiti, stisniti, da postane naloga preglednejša, ali pa jih 
skušamo sistematično ovrednotiti z uporabo evalvacijskih tabel ali matric. 
Če imamo med izbirami tudi take, ki jih ni mogoče ali ni potrebno 
implementirati, jih lahko rangiramo ali se osredotočimo na določanje 
prioritet. 

- Iskanje sprejemanja pomeni iskanje možnih virov pomoči in podpore ter 
virov odpora za možne rešitve. Pomaga nam, da prepoznamo načine, kako 
najbolje izrabiti ljudi, kraje, časovne razporeditve, ki podpirajo naše načrte, 
ter kako se izogniti ali preseči ovire in možne vire odpora. »Iskanje 
sprejemanja tudi vključuje izoblikovanje akcijskega načrta, ki opisuje 
specifične ukrepe, korake, ki jih bomo izvedli, da bi implementirali 
predlagano rešitev.« 

Zgornji pregled je zgolj shematski, a ponuja vpogled v ključne poteze 
problemskega oziroma projektnega dela. Model je mogoče integrirati tako v šolsko 
okolje kot v mladinski center. In čeprav bi bilo zaželeno, da ga v večji meri 
uporabljajo tudi učite ljice/-i, gaje bržkone lažje uvajati v manj regulirana okolja. 
Razen tega je pomembna prednost mladinskega centra širše polje možnega 
raziskovanja in možnost širše aplikacije rešitev in načrtov, ki jih neka projektna 
skupina izdela. Uporaba kreativnega reševanja problemov in podobnih modelov v 
projektnih skupinah bi tako mladim dala pomembno odskočno desko za 
uveljavljanje v širši družbi. Vsak tak vidnejši uspeh tudi pomembno vpliva na 
procese izgradnje identitete, ki so v današnjih okoliščinah oteženi. 

Do katere mere navezati projektno delo na sklop samouravnavanja, je 
vprašanje konkretnih okoliščin, zlasti želja in značilnosti vpletenih udeležencev. 
Čeprav sem zgoraj opisoval in povzemal pristope, ki so jih razvili z namenom 
aplikacije v šolskem okolju, so teorije veliko bolj splošne in se jih da prirediti tudi 
za namene dejavnosti v mladinskem centru. Vpeljevanje koncepta 
samouravnavanja v MC bi lahko imelo tudi pomembne učinke za šolsko oz. 

študijsko uspešnost, v kolikor bi posamezniki našli načine za transfer spoznanj v 
svoje vsakdanje obveznosti. Poleg tega bi lahko vplivala na večjo preglednost 
lastnega življenja, življenjskih ciljev, to pa je ena bistvenih razsežnosti, ki jo lahko 
MC ponudi svojim uporabnicam/-ikom. 

III. DEL: 

Funkcija mladinskega centra pri prehodu v odraslost 
9. Vizija mladinskega centra 

9.1. Za začetek: Kako misliti mladinski center? 

V Sloveniji nekako od preloma tisočletja potekajo napori za redefinicijo 
ideje mladinskega centra in za bolj celovito regulacijo širšega področja mladinske 
politike. Če upoštevamo nov kontekst, v katerem ta proces poteka in nove funkcije 
in razsežnosti, ki jih dobiva, je to skorajda nova institucija. Če naj uspešno zaživi, 
mora temeljiti na jasni viziji o svojih funkcijah in mora ustrezati zelo konkretnim 
razmerjem v družbi in zelo konkretnim potrebam. V kolikor je prvotna intenca 
ustanavljanja mladinskih centrov bila omogočiti »kakovostno preživljanje prostega 
časa«, pa moramo dandanes upoštevati nove družbene transformacije, ki močno 
otežujejo in zaostrujejo možnosti za vstop v odraslost, (cf. Ule 2000a, str. 25) To 
pomeni, da je treba splošno intenco nekoliko dopolniti: »takšna organizacija 
prostega časa, ki bo omogočala kakovostno odraščanje«. Odraščanje pomeni 
vraščanje v družbo, psihosocialno prilagajanje. Zrelo, odraslo osebo odlikuje 
odgovornost. Ta pa je v tesni zvezi z avtonomijo. Zato kot izhodišče postavljam 
naslednje vprašanje: 

Kako lahko mislimo institucijo mladinskega centra, da bo ta s svojim 
delovanjem prispevala k razvoju avtonomije, odgovornosti in k razreševanju 
psihosocialnih problemov mladih kot individuov in kot populacije (posredno tudi 
družbe v celoti)? 

9.2. Kultura vsakdana kot privilegirano področje mladih 

Ugotovili smo že, da je pojav mladostništva v drugi polovici 20. stoletja bil 
povezan z novimi oblikami razvedrila in z novimi mediji (film, gramofonske plošče, 
zabavne oddaje na radiu, pozneje na televiziji, mladinski tisk...) 

»Da je mladina... ustvarila svoj lasten svet, ki ga odrasli ne morejo po svoje 
usmerjati, nadzorovati ali si ga prisvajati. ..je glavni sociokulturni dosežek mladih v 
letih po drugi svetovni vojni.« »Proces osamosvajanja in izoblikovanja sveta mladih 
nasproti drugim segmentom vsakdanjega življenja ljudi... združuje številne druge 
pomembne sociokulturne spremembe...: detabuizacijo spolnosti, liberalizacijo 

medspolnih, družinskih in generacijskih odnosov, razvoj ekološke zavesti itd.« (Ule 

1995, 

str. 34-35) 



Ta mladinski svet je področje mladinskih kultur (subkultur, kontrakultur) - 
»komercialno dostopnih in nezahtevnih« načinov zabave mladih - ter javnih 
skupinskih stilov. Ta svet je seveda nastal na podlagi komercialnih interesov 
zabavne industrije (torej usmerjanje odraslih ni bilo v tem svetu nikdar povsem 
odsotno, odsoten je bil vpliv odraslih v neposrednem socialnem okolju: staršev, 
učiteljev), a na drugi strani je pomenil tudi emancipacijo, priložnost za kreativnost 
in je predstavljal pomembno platformo za avtonomijo v vsakdanjem življenju. 
Mladinski svet torej vsebuje neko temeljno napetost med komercialnimi interesi in 
avtonomijo mladih, v njem se prepletajo vidiki množične kulture (ne-elitnost, 
komercialna uspešnost), marginalnosti (»subkultura«) ter odpor zoper dominantno 
kulturo in družbo (»kontrakultura«). (cf. isto, str. 37) 

Vendar kljub vsej avtonomiji, ki jo je svet mladinskih kultur porodil, je 
temeljna napetost vztrajala še naprej. Ob izjemno množičnem naslanjanju na 
subkulture je vselej obstajala konformna mladina, ki je stavila na brezkonfliktno 
integracijo v družbo, ki pa je kljub temu v razmerah, ko je nek inovativni vedenjski 
vzorec postal dovolj popularen, tudi postala deležna emancipacijskih pridobitev. 
Na to sorazmerno temeljno diferenciacijo mladine opozarja Hurrelmannova delitev 
mladostniških modalitet predelovanja realnosti (v isto, str. 33-34): 

- simbolno predelava stvarnosti v njeno nasprotje in ironiziranje 
stvarnosti (subkulture) 

- konformno prilagajanje stvarnosti ob zavesti o izgubi globalne 
družbene perspektive 

- začasen izstop iz vsakdana v iluzorno skupnost, kar jim 
pomaga prebiti ostali čas (npr. navijaške ali nasilniške skupine) 

Dandanes se ustvarja vtis, daje emancipacijski naboj mladinske kulture 
dosegel plato, da so dosledni, predani pripadniki subkultur izjemno redki, na drugi 
strani pa imamo vseprisotnost posameznih simbolnih elementov, katerih 
simbolnost se umika goli estetskosti, skratka da smo priča svojevrstni prevladi 
pola podrejenosti mladih pritiskom trga in oženju prostora za avtonomijo. 
Vsekakor stilizacija vsakdana več ni rezervirana za mlade. Gre za proces, ki »v 

tendenci odpravlja mladino in mladost, toda paradoksalno na način, da nekatere 
pomembne značilnosti mladosti razširja na vse generacije in na vse življenje«. 
(Ule 1995, str. 44; cf. str. 43-47) Kljub naštetemu pa (kakorkoli zožen) prostor za 
avtonomijo vendarle vztraja in nesmiselno bi bilo, če bi se mladi odrekli 
priložnostim, ki jih mladinska (ali množična) kultura ponuja. Kakšna je torej 
trenutna situacija? In kako se razlikuje glede na »zlato dobo«? Kako naj to razliko 
upoštevamo pri snovanju mladinskega centra? 

Nov položaj mladinskega sveta je v tesni zvezi s procesi individualizacije. 
(cf. Beck 1994a, str. 7-8, 13-16) Baethge v zvezi z odraščanjem ugotavlja, da se 
soočamo s »trendom v smeri dvojne individualizacije«. Za socializacijo tekom 
adolescence naj bi poleg izginjanja razrednih socializacijskih struktur in vzorcev , 
veljalo, da jo v vse večji meri izvajajo socializacijski dejavniki, ki niso namenjeni 
posebej mladini in da ne poteka več v neposredni vpetosti v delovni proces. Vse 
manj naj bi jo usmerjali dejavniki, skozi katere so možne kolektivne identitete. Gre 
za »trend stran od produkcijske... socializacije k potrošniški socializaciji «, kjer gre 
»povečan emancipacijski potencial pri mladih v obliki naraščajoče občutljivosti za 
komunikacijske strukture in za družbi inherentne avtodestruktivne težnje z roko v 
roki s slabljenjem zmožnosti organizirati to občutljivost«. (Baethge 1989, str. 29; 
poudarek B. G.) Ob umikanju mladih iz produkcije, ob »poznejšem izkušanju 
lastne socialne koristnosti« (isto, str. 33) mladim pravzaprav kot edino možno 
področje ustvarjalnega uveljavljanja preostajata prosti čas in kulturna potrošnja 
(cf. Ule 2002, str. 25), edino področje javnosti, kjer participacija mladih ni 
problematična ali omejena pa preostajata potrošnja (pasivna part.) in vidnost 
(aktivna part.). Če nekoliko poenostavimo, nas to privede do sklepa, da se kot 
edini način dejavnega obstoja v družbi, ki je dostopen vsem mladim, vse bolj 
uveljavlja estetska participacija. 

Povežimo te trende z vseprisotnostjo obilja: obilje (zlasti v območju podob, 
glasbe ipd.) pomeni, da nobena želja, nobena potreba ne ostane nezadovoljena, 
saj vse naokoli vrvi in migeta, še preden se zavemo, da kaj od tega potrebujemo. 
Posledici takšnega stanja sta prav navedeni obrat od produkcije k potrošnji ter 
zaslepitev (ker je pozornost do kraja napolnjena s prisotnimi elementi, težko 
opazimo, da kaj manjka). Produktivnost, kolikor je je kaj ostalo, se osredotoča na 
že obstoječe: torej predelava, kombiniranje, reciklaža. Če povzamemo, na 
področju mladinskih kultur lahko opazimo tri ne prav razveseljujoče trende: 

- obrat od produkcije k potrošnji, od aktivnosti k receptivnosti, pasivnosti 

- slabljenje zmožnosti povezovanja s skupnim namenom kljub skupni 
občutljivosti, prizadetosti 

- ogroženost kreativnega potenciala ter sposobnosti za refleksijo. 

Če je mladinska kultura v povojnem obdobju pa vse nekje do 80. let bila 
povezana s pomembnim izkušanjem avtonomije (delno tudi v sporu z odraslimi), 
pa danes spričo slabitve tega pola participacija v mladinski kulturi pomeni čedalje 
večje zapadanje vplivu trga. A tukaj ni toliko problematična večja vpletenost 
mladih v tržna razmerja, temveč je zaskrbljujoča zlasti izpostavljenost tistim 
mehanizmom trga, ki slabijo zmožnost za refleksijo. Torej ne gre le za oženje 
možnosti za avtonomijo, temveč tudi za razkrajanje avtonomije. V prejšnjem 
obdobju so bile manifestacije mladinske kulture tako zelo pomembne, ker ni bilo 
možnosti za primerljivo ekspresivnost znotraj kulture odraslih (medtem ko se 
danes te meje brišejo). V teh razmerah je sama participacija že avtomatično 
pomenila produkcijo, izgradnjo, vsaka izgradnja pa je temelj avtonomije. Ta se v 
adolescenci kaže kot zmožnost družbene participacije z otipljivimi in relevantnimi 
učinki (zlasti kot vpliv na to, katero mesto zasedemo v družbi). Zmožnost 
kritičnega in produktivnega odzivanja na individualne življenjske in socialne 
pogoje je ključna za vzpostavljanje avtonomije (četudi zgolj na simbolni ravni 62 ). 

Danes je »mladinska kakovost« mladinskih kultur nekako razvodenela. 63 
Poleg tega v goli udeleženosti v njih, v goli potrošnji (ob potencialnih koristih) 
tičijo nove nevarnosti (Če peljemo te trende do skrajnih posledic, bi lahko rekli, da 
smo zaradi spremembe družbenega konteksta prispeli v neko absurdno situacijo, 
kjer je postalo tvegano spremljati glasbeni video, razvedrilno oddajo ali poslušati 
pesem.) Dejavnost, kreativnost se ne moreta več posplošeno manifestirati v 
privzemanju mladinsko kulturnih manifestacij (celo nasprotno!), temveč v 
specifičnem kombiniranju stilov, v kritičnem odnosu do kulturne ponudbe 
(sprejemanje-zavračanje), v navezovanju kulturne ponudbe na simbolno 
predelovanje realnosti, (cf. Ule 1995, str. 32-34; cf. Ule 2000a, str. 26-27) 



V mnogih primerih je simbolna avtonomija bila korak do realnih sprememb: zgoraj navedene 
sociokulturne spremembe. 

63 Ker ni več napetosti, antagonizma med mladinsko in odraslo kulturo, je prostor za avtonomijo 
znotraj kulture do neke mere objektivno in relativno razvrednoten. 

Opisani trendi in pojavi terjajo tudi določene premike v mladinski politiki. 64 
V trenutnih razmerah je namreč zgolj pospeševanje ponudbe, zagotavljanje 
pestrosti ponudbe ne samo odveč, temveč celo v nasprotju z izhodišči in nameni 
mladinske politike 65 in s tega vidika so mladinski centri, ki se osredotočajo na 
organizacijo prireditev in koncertov (naj so ti še tako alternativni) čisti 
anahronizem, kjer povrhu tega nezaželeni učinki prevladujejo nad zaželenimi. To 
pa pomeni, da smo trčili ob protislovje med mladinsko in kulturno politiko in če 
oblasti z mladinsko politiko mislijo resno, se ga bo treba lotiti in najti ustrezne 
rešitve. 

Opisal sem, kako se nov kontekst in transformacije segmentov kažejo na 
področju mladinske kulture. Ta segment sem izbral zaradi strateškega pomena: 
spričo unikatnosti področja kulture v novih razmerah je oženje avtonomije toliko 
bolj indikativno in bolj pomembno. V praksi pa se bo treba lotiti tudi drugih 
segmentov, ki tvorijo referenčni okvir MC, saj je navedeno trojico trendov zaslediti 
tudi tam. In pričujoča analiza naj ne bo razumljena kot dokončna sodba, ampak 
prej apel k tipu refleksije, ki ga ta analiza reprezentira. 

9.3. Mladinski center in prosti čas mladih 

Posploševanje sekundarnega izobraževanja je tesno povezano s širjenjem 
prostega časa. Mladinske kulture so se vzpostavljale ravno na teh osnovah. To so 
glavne značilnosti mešanice pogojev novega načina mladostništva. Prosti čas je 
tako eden njegovih osnovnih pogojev. Načini, kako ga zapolniti, preživeti, 
uporabiti, so se tako razvijali dolga desetletja. V tem razvoju je zaznati nek 
izjemno vztrajen trend: s skokovitim razvojem novih medijev (mladinske kulture so 
rasle prav na tej osnovi) in tehnologije se je njihova raba vse bolj posploševala in 
širila, zasedala je vse več prostega časa ljudi (v prvi vrsti otrok in mladine, pa tudi 
odraslih). Pri določenem deležu ljudi (postopoma vse bolj izrazitemu) so se ti 
vzorci spremljanja medijskih vsebin nesorazmerno razbohotili na račun druženja, 
rekreacije. Z razvojem informacijsko-komunikacijske tehnologije se ta trend 
nadaljuje, s tem da opazimo čedalje več druženja v virtualnem okolju (trenutna 
izmenjava sporočil, spletne klepetalnice, forumi, portali za mreženje, za 

64 Za trenutne usmeritve glej Strategija URSM. . . 2005. Za izpeljavo le-teh pa razpise (in rezultate) za 
financiranje organizacij na področju mladinskega dela. 

65 Pri tem dopuščam možnost, daje v okoljih, kjer je sicer ponudba šibka, veljavnost trditve omejena 
ali ukinjena. 

spoznavanje novih prijateljev, potencialnih partnerjev...) Te oblike veljajo za 
pasivne načine preživljanja prostega časa in opisane spremembe se vpisujejo v 
splošnejši obrazec obrata od produkcije k potrošnji (glej zgoraj). Na drugi strani se 
je razvijala tudi aktivna ponudba (športne dejavnosti, taborniške organizacije, 
uprizoritvene dejavnosti ipd.) ter ponudba programov neformalnega izobraževanja 
(tuji jeziki, razni tečaji), vedno je bilo tudi mesto za spontane oblike rekreacije in 
druženja. 

Tako prispemo do pomembnega vprašanja, kako umestiti mladinski center 
v polje prostega časa? Kako mu najti mesto med različnimi prostočasnimi 
praksami? Če odmislimo sprejemajoče, pasivne oblike, nam ostaneta dve ključni 
vprašanji: Kaj lahko MC ponudi, česar mladi ne morejo najti v spontanem druženju 
in v komercialnih okoljih? V čem je funkcionalna razlika med MC in športnimi klubi, 
raznimi tečaji, drugimi mladinskimi organizacijami? 

Ključna razlika MC v odnosu do vsakovrstnih tržnih ponudb bi morala biti 
razsežnost pogovora, (cf. Laseh 1996, str. 120) Hipermarket ni kraj za pogovor. 
Tudi koncert ali diskoteka ne. Kjer ni mesta za pogovor, izgine notranja 
razsežnost individualnosti, ljudje postanejo nekakšne »neosebe« (isto, str. 124). 
Na drugi strani imamo spontano druženje 66 , kjer je pogovor medij odnosa. A tukaj 
težava tiči v različnosti intimnih razmerij neke osebe (in mrež, v katere se ta 
razmerja spletejo), v različni širini polja za pogovor. Poleg tega (cf. Mrgole 2003, 
str. 67) se mladi lahko soočajo z nekaterimi omejitvami normativne (kaj je in kaj ni 
»kul«) in emocionalne ali strukturne narave (sramežljivost, zadrege). Druga 
pomembna razlika leži v tendencah logike trga, ki sem jih opisal v poglavju o 
obilju (cf. zgoraj, 5. poglavje), tj. tendencah k zoževanju polja za manifestacije 
avtonomije v sferi javnosti in ogrožanje temeljev zanjo (zamaški in mašila, ki 
otežujejo refleksijo). V kolikor v neki druščini ne obstajajo varovalni mehanizmi 
zoper to tendenco, je ogrožena tudi spontanost družabnosti. Naslednja razlika je v 
specializaciji MC (in njegovih strokovnih kadrov) za mlade, v občutljivosti za 
družbene razmere, v katerih se nahajajo, za njihove specifične probleme, kar naj 
se odraža v strukturi in vsebini programa, kakor tudi v sistematičnosti pristopa in v 
jasnih ciljih. Nazadnje nam ostane še ugotovitev, da v vsakdanjem življenju mladih 
ni vedno prostora za negovanje specifičnih interesnih področij. 

66 Sem lahko štejemo tudi nočno popivanje v parku, posedanje pred diskoteko ali tudi druženje v 
komercialnem okolju (kavarna). 

Po svoje je drugo vprašanje, ki smo ga zastavili zgoraj, bolj relevantno: 
čemu obstoječi ponudbi prostočasnih dejavnosti in dodatnih tečajev, obstoječim 
organizacijam za mlade dodajati neko novo institucijo? Ali bo ta opravljala isto 
funkcijo kot le-te? Kakšno naj bo razmerje med njimi? Prva poteza mladinskega 
centra, ki naj zariše razliko, naj bo pestrost vsebinske ponudbe: naj ponudi tudi 
(ali zlasti) tiste dejavnosti, ki jih že obstoječe organizacije in tečaji v nekem 
lokalnem okolju ne. Ponudba naj ne bo fiksna, določena vnaprej, naj bo v znatnem 
delu fleksibilna, naj se prilagaja željam in potrebam uporabnikov. In naj bo jasno 
strukturirana. (Uporabniki naj vedo, katere možnosti so na voljo; kaj je možno in 
kako je to možno!) Zelo zaželeno bi bilo, če bi se MC povezoval s športnimi, 
zbirateljskimi, amaterskimi društvi, z mladinskimi organizacijami itn., da bi svojim 
uporabnikom predstavil njihove programe, koga med njimi napotil k tem 
organizacijam ter da bi imel dostop do mreže kontaktov, če bi želel oplemenititi 
svoje dejavnosti ali jih razvijati v smeri vsebin, kjer imajo te organizacije določene 
prednosti (znanje, utečena praksa...). 67 Glavna razlika pa je v tem, da v MC ni 
osrednje dejavnosti, temveč so v fokusu mladi, njihovi življenjski pogoji, stopnja 
njihove pripravljenosti za uspešno soočanje z realnostjo, s problemi, njihova 
sposobnost in možnosti za uspešno odraščanje. 

9.4. Razvojni potencial: osebnostni razvoj v pogojih individualizacije 

Mladinski center deluje v polju prostega časa mladih. Za prosti čas je 
značilno, da je prost vseh spon in obveznosti. In vseh poskusov urejanja od zunaj. 
Ali to potemtakem pomeni, da naj mladim omogočimo, da počno, kar se jim zljubi? 
Da naj mladinski center deluje na osnovi trenutnih, spremenljivih interesov in 
potreb? Sam menim, da je zgornje sklepanje netočno. Pravzaprav na nek način 
drži, na nek način pa je povsem zgrešeno. Kje tiči napaka? Prepuščanje lastnim 
vzgibom praviloma pomeni, da sledimo nekim notranjim potrebam (in ne potrebam 
in ciljem koga drugega), te potrebe pa nas praviloma usmerjajo k primerni skrbi 
zase in h globalno ugodnim izidom. A med temi členi ni nujne povezave. Med cilji 
in njihovo dosego vedno leži nek način izvedbe; imeti cilj in vedeti, kako ga 
doseči, ni isto. In tudi, ko bi povezava bila nujna, bi imeli še en ključni problem: 



Tako je denimo košarkarsko društvo je namenjeno uporabnikom, ki bi radi trenirali košarko, MC 
pa lahko v sodelovanju z njimi organizira krajše, manj zahtevne module, npr. med počitnicami. To bi 
obenem bila odlična promocija za to društvo. 

cilji, želje, potrebe posameznika so le redkokdaj povsem vzporedno usmerjene in 
medsebojno usklajene. To pa pomeni, da je začetni argument bil do kraja 
enostranski in nerealen. In enako enostranski in nerealen model bi bil, ko bi 
skušali na podlagi zgoraj navedenih robnih pogojev dokazovati, da posameznik ne 
ve, kaj je dobro zanj, da naj o tem namesto njega odloči kdo drug ipd. Trčili smo 
ob eno temeljnih zagat dobrih namenov: kako slediti impulzu delati dobro, ko pa je 
dejanskost zapletena, nepregledna, protislovna? S to zagato se bodo animatorji v 
MC vsakič znova srečevali in pavšalni napotki, kako presekati vozel (in ali ga 
sekati ali ga poskusiti razvozlati) bi bili enako ignorantski do kontingentosti sveta 
kakor obe skrajni varianti, med katerima naj posredujejo: vsakič bo situacija imela 
neke posebnosti in reševanje zagate bo toliko bolj uspelo, kolikor bolj bo uspelo 
upoštevati konkretne razmere. 

Kljub vsemu povedanemu menim, da bi črnogledost spričo predstavljenega 
bila neumestna: ljudje zmoremo dosegati svoje dobre namene, zmožni smo 
dogovarjanja, zmožni smo organizirati vzgojne in izobraževalne institucije, ki 
delujejo in ki navkljub vsem težavam z dosežki upravičijo svoj obstoj. Obenem je 
možno postaviti neke smernice za preseganje naše izhodiščne dileme, ki ne ciljajo 
na univerzalnost, temveč jih je treba izbrati glede na razmere in uvrstiti med 
izhodiščne elemente premisleka ob bok vsem konkretnim podrobnostim. 

Glavna značilnost, ki jo moramo upoštevati, je, da so mladostniki razvojno 
na pol poti: idealno in glede na njihove formalne kognitivne zmožnosti bi stežka 
sestavili argument, da bi jih bilo treba kaj bolj usmerjati kakor odrasle. Toda 
moramo hkrati upoštevati, da še nimajo izkušenj pri uporabi svojih novih moči (glej 
zgoraj, poglavje 6.) in da se glede na svojo pol-odvisno vlogo (v družini, v šoli) še 
vedno tu in tam radi naslonijo na odrasle - tudi takrat, ko bi bili povsem sposobni 
sami urediti zadeve (in neredko na način, da se izogibajo naporu). Pri tem je tudi 
nesporno, da de facto niso sposobni sprejeti popolnega bremena za lastni razvoj 
ter da razvoja tudi še niso dokončali. To nas privede do prve smernice : dogajanje 
in dejavnosti v mladinskem centru imajo nek razvojni potencial in njegova 
aktualizacija je dolgoročno v prid mladostnikom. Zato bi zanemarjanje razvojnih 
možnosti na račun trenutnih potreb mladih bilo strateška napaka in bi prekršilo 
moralno dolžnost odraslih do njih. Vrednost programa je ravno v delu, kjer podpira 
razvoj, saj prav iz teh točk izhajajo dolgotrajni učinki. 

Program MC mora upoštevati interese mladih, njihove potrebe, kakor jih 
sami doživljajo, toda po drugi strani bi bilo narobe podrejati program zgolj 
trenutnemu interesu: ta naj bo izhodišče, ne pa smoter. Ob tem velja poudariti, da 
bi nezadostno upoštevanje interesov in potreb mladih tudi bilo kršitev neke 
dolžnosti. Porogljivo in nespoštljivo bi bilo, ko bi odrasli ustanovili institucijo, ki 
deklarativno deluje v polju prostega časa, v dejanju pa jim ponuja različice šolskih 
programov, olepšane na način, da ni negativnih sankcij, neopravičenih ur, da 
skrbijo za zabavo in dobro počutje itd. Razen tega ne smemo spregledati, da je 
ukvarjanje z različnimi interesi tudi ena od razvojnih potreb, (glej zgoraj, 
podpoglavje 4.3.) Interesi naj imajo vidno mesto v načinih dela v mladinskem 
centru, naj imajo eno osrednjih mest, ne pa edino osrednje mesto. Vzgib za to je 
tudi povsem banalen: v kolikor ne bo zagotovljenega mesta zanje, bodo mladi 
ponudbo enostavno ignorirali. Izpeljemo lahko tudi drugo smernico : Interesi naj 
bodo osnova za to, da mlade privabimo v mladinske centre (pozneje jih ne smemo 
izneveriti) ter da zagotovimo njihovo iskreno pripadnost in zavezanost programu, v 
katerem so udeleženi. 

Program mora najti ravnotežje med preferencami mladih (njihovimi 
trenutnimi potrebami) in njihovim razvojem. Ryan in Deci ugotavljata, da so »za 
olajševanje optimalnega delovanja naravnih nagnjenj k rasti in integraciji, kakor 
tudi h konstruktivnemu socialnemu razvoju in osebnostni blaginji« bistvene tri 
potrebe (2000, str. 68): potreba po kompetentnosti, po povezanosti in po 
avtonomiji, iz tega pa sledi, da jih je treba vselej enakomerno upoštevati (isto, str. 
68, 69). Tretja smernica : Paradigma za iskanje tega ravnotežja (med potrebami po 
kompetentnosti, po povezanosti in po avtonomiji) ne bi smela temeljiti na 
izključujočih se polih, temveč na možnostih medsebojne krepitve, ne v iskanju 
srednje poti, temveč v iskanju sinergije. 

Razjasnimo razvojni potencial dejavnosti, ki bi potekale v okviru 
mladinskega centra. Razvojno-psihološke teorije zadnjih treh desetletij, denimo 
dinamično-interakcijski model mladostniškega razvoja (Lerner 1985) in fokusni 
model razvoja (Coleman 1978, Coleman in Hendrv 1990), temeljijo na postavki, da 
posameznik sam vpliva na svoj razvoj, in sicer kot stimul, kot procesor in kot 
dejavni subjekt (Lerner 1985, str. 357-359). Za našo razpravo je bistveno, da 
obstajata dva dejavna načina, kako lahko mladostnik/-ica vpliva na svoj lastni 
razvoj in ga usmerja: način dojemanja sveta in izkušenj ter način ravnanja, 

poseganja v lastne življenjske pogoje, v odnose, način izbire prostora, socialnega 
konteksta ipd. Četudi vpliv na razvoj ni omejen zgolj na adolescenco (zasledimo 
ga že zelo zgodaj v življenju: cf. Boekaerts 2006, str. 345-346), pa velja poudariti, 
da glede na večjo intelektualno zmožnost in večjo stopnjo neodvisnosti glede 
izbire lastne dejavnosti, ta vpliv s starostjo narašča in v adolescenci doseže 
razmeroma visoko stopnjo. 

Vendar se ta vpliv ne manifestira pri vseh mladostnikih/-icah na primerljiv 
način. Zato bi bilo zelo primerno, če bi jih odrasli spodbujali k zavedanju o tem 
vplivu, jih podpirali v poskusih, da sami odločajo o tem, kam bodo vlagali svoj čas 
in energijo, da na osnovi lastnih vrednot in kriterijev premišljujejo o posledicah 
svojih izbir, da sami uravnavajo svoj razvoj, saj bi na ta način krepili njihovo 
neodvisnost, avtonomijo, tudi občutek sposobnosti in obvladovanja kritičnih 
situacij. 

Ta značilnost pa omogoča ključno razliko med vzgojno-izobraževalnim 
programom (ki ga denimo ponuja šola) in programom MC glede načina, kako 
podpirata razvoj: če je v šoli poudarek na sistematičnem doseganju vnaprej 
določenega vzgojnega cilja, ki ob tem temelji na razliki v znanju med dijaki, 
študenti in njihovimi profesorji, mora MC težiti za tem, 

- da udeležencem odstre možnosti za izmenjevanje spretnosti in izkušenj med 
vrstniki, 

- da jih spodbuja, naj sami ustvarijo nek razvojni kontekst, naj odkrijejo cilje, ki 
jih želijo zasledovati, 

- da jim pokaže, kako naj učinkovito usklajujejo vire in podpore, ki jih najdejo v 
svojem okolju (vrstniki, šola, starši, mediji...) s svojimi dolgoročnimi cilji, 

- da jim zagotovi pogoje za refleksijo o neskladju med nabori vrednot in vodil, 
ki jih promovirajo različne ustanove, različne pomembne osebe 68 

- da jim ponudi načine, kako usklajevati kratkoročne cilje z dolgoročnimi cilji in 
jih spodbuja k razmisleku o dolgoročnih učinkih, o kontekstu, v katerem 
delujejo, o posledicah izbir. 

Potreba po strateški naravnanosti posameznika je toliko bolj izražena v 
današnjih pogojih individualizacije, kjer »so se pogoji odraščanja in možnosti za 

68 »Če si vrednote, kijih izražajo različne institucije, nasprotujejo, če so njihova navodila nejasna ali 
nekonsistentna, dobi mlada oseba negotov nabor načel, ki naj jo vodijo.« (Hendrv 1993, str. 183) 
Prav ta zmedenost različnih dejavnikov in razočaranost mladostnikov nad njimi povzročata mnoge 
notranje konflikte mladih. 

vstop v odraslost posebej zaostrili« (Ule 2000a, str. 25), kjer se bremena 
prelagajo na posameznika, kjer delovanje socializacijskih agensov (zlasti šola in 
družina) ni usklajeno z realnimi družbenimi zahtevami v odraslosti (izidi, ki jih 
zagotavljajo socializacijski agensi sami, praviloma ne ustrezajo zahtevam, ki jih 
terja družba, zlasti trg dela). Mladinski center kot institucija, ki se specializira za 
mlade, ima še posebno odgovornost, da se zaveda družbenih razmer, v katerih se 
mladi trenutno nahajajo, kakor tudi tistih, ki jih še čakajo, da koncipira možne 
prehode, to pa pomeni tudi odgovornost, da mlade napotuje k premišljenosti, k 
refleksiji o tem, kakšno podporo za lastno specifično strategijo lahko pričakujejo 
od katerega okolja, od katere pomembne druge osebe ter o tem, kakšne podpore v 
svojem okolju ne morejo dobiti in kje bi jo lahko iskali, kaj od tega jim lahko 
zagotovi MC ipd. Pri tem mora najti optimalne načine, kako krepiti zmožnost 
mladih za kritično odzivanje na življenjske situacije, ki bodo lahko integrirali tako 
radoživost mladih, upoštevanje njihovih potreb po zabavi, sproščenosti, njihove 
specifične interese, kakor tudi premislek o izzivih, ki jih zastavlja družbena 
realnost. 

Tak model zabavnega preseganja težav, ki jih nalagajo individualizacijski 
trendi, kjer se sproščeno druženje in ukvarjanje z dejavnostjo, ki je posamezniku v 
veselje, prepletajo s konstruktivnimi pristopi za soočanje z najbolj ogrožajočimi 
eksistencialno relevantnimi problemi, bi lahko bil pomemben varovalni dejavnik 
zoper zapadanje v težavne oblike socialne ranljivosti (agresivno reševanje 
problemov; umik, pasivnost in apatičnost; iskanje močnih skupinskih povezav in 
alternativnih avtoritet; strahovi, regresivne oblike vedenja, psihosomatske težave; 
cf. Ule 2000a, str. 26-27) 

Heitmever (v isto, str. 25-26) je predložil seznam temeljnih protislovij 
mladosti v današnjih razmerah. Prvo protislovje, ki ga navaja, je v neposredni 
zvezi z zgornjim premislekom: »nasprotje med vedno večjim razponom možnosti 
za individualno vodenje in načrtovanje življenja in vse manjšo napovedljivostjo in 
obvladljivostjo življenjskih poti«. Če ga križamo z Levvinovim modelom 
pomanjkljivo strukturiranega prostora prostega gibanja v adolescenci (glej 
zgoraj, str. 63), dobimo izjemno intenzivirano krizno situacijo: soočenje s tem 
zunanjim nasprotjem ravno v obdobju, ko ima posameznik homologno notranjo 
težavo preglednosti, poveča razkorak med možnimi tveganji in možnimi 
priložnostmi: protislovja so obstajala že prej, vendar »niso bila tako zaostrena in 

skrajna, ni bilo tako velikih možnosti na eni strani in tako velikih tveganj in 
izgub, če se ne odločiš in izbereš pravilno, ali če se sploh ne odločiš.« (Ule 
2000a, str. 26) Iz tega sledi, da mora ena ključnih skrbi in prioritet MC biti to, da 
mladim ponudijo nek način za izgotovitev notranje strukture, neka formalna načela 
in strukture, na katere se mladi lahko oprejo pri svojem prehodu v odraslost, okoli 
katerih lahko spletejo svojo vizijo odraslosti. Mladim mora pomagati, da najdejo 
dostop do ustreznih vzvodov, preko katerih bodo zmožni vplivati na potek svojega 
življenja, oziroma da si te vzvode izgradijo sami. 

Pogosto se zgodi, da navdušenje mladih, njihova zagnanost in strast 
postopoma otopijo ob soočanju z omejitvami dejanskosti tekom odraščanja. MC 
naj omogočajo takšno srečanje med obema, ki bo mladim nudilo izkušnje, kako 
umestiti svoje cilje in težnje v konkretno situacijo, in ki bo tudi ob popolnem 
polomu zamisli, poskusa, projekta porodilo ustvarjalne rešitve za bodoča srečanja. 
S tem bo krepil njihovo iniciativnost, zmožnost za učinkovito spopadanje s 
težavami in izzivi ter njihovo polje avtonomije. Zelo primerna metoda, ob kateri je 
možno zasledovati ta namen, je projektno učenje oziroma projektno delo, ki 
združuje kup dobrodošlih značilnosti: 

izbiro ciljev, vsebin, dejavnosti, tudi stopnjo zahtevnosti lahko prepustimo 

skupini mladih (visoka stopnja avtonomije), 

- o vsem tem se mora skupina uskladiti, udeleženci se morajo naučiti dela v 
skupini, učinkovite komunikacije, poslušanja, 

- ta fleksibilnost je zagotovilo za vsebinsko pestrost programa; ni fiksne 
ponudbe, temveč se ponudba prilagaja zainteresiranim; to pomeni tudi 
maksimiranje (načelne) dostopnosti, 

- v optimalnih pogojih se udeleženci med seboj povežejo, razvijejo občutek 
pripadnosti 

- problemski pristop krepi formalno zmožnost posameznika, da reflektirano 
usmerja lastno življenje, kolikor so intelektualne spretnosti in sheme za 
obvladovanje problemov lahko osnova za zagotavljanje ravnotežja in 
stabilnosti v sicer nestabilnih razmerah 

Naslanjanje dejavnosti mladinskega centra na projektno delo je že bilo 
prepoznano kot zaželeno (cf. Mrgole 2003, str. 80, 121-122), koliko je zaživelo v 
praksi in na kakšne načine, pa je drugo vprašanje. Ob tem velja tudi poudariti, da 

zgolj projektno delo v majhnih skupinah (idealno okoli 5-8; glej zgoraj, str. 22) ne 
more doseči vseh pomembnih ciljev, ne more udejanjiti vsega razvojnega 
potenciala, ki ga mladinski center idealno in načelno premore. V 4. poglavju je bilo 
veliko govora o socialnem kontekstu in socialnem razvoju. To je eno ključnih 
področij, kjer vidim priložnost za uveljavljanje MC 69 , saj se tu zbirajo mladi v 
svojem prostem času. V kolikor omejimo dejavnosti na projektno delo, bi bil 
naključni udeleženec/-ka omejen/-a na neko sorazmerno ozko skupino in na 
določeno temo, interes. Zato se mi zdi pomembno dopolnjevati delo v projektnih 
skupinah z nekim programom, ki bi vključeval širšo skupino 70 udeleženk/-cev , kjer 
bi se lahko posvetili temam medosebnih odnosov, kjer bi bil prostor za debate, 
kjer bi mlade spodbujali k vpraševanju in refleksiji njihovega življenja, njihovih 
odnosov, problemov in uspehov. Na to razsežnost opozarja tudi Mrgole (2003, str. 
67), ko govori o potrebi po soočanju »z refleksijo, z zgledi za reševanje konfliktnih 
in manj prijetnih tem, z zgledi za artikulacijo vsebin, ki so jim pomembne, a jih v 
spontanem pogovoru ne znajo ovrednotiti«. 

Poleg tega je nujno, da animatorji/-ke poznajo razvojne, psihološke (glej 
zgoraj, I. del) in sociološke značilnosti mladih ter se prilagajajo udeleženkam/-cem 
glede na njihove konkretne značilnosti. 

9.5. Še o razvojnem potencialu. Kako omogočiti odgovor mladih na transformacije 
v družbi? 

Individualizacijo lahko povežemo z vse večjimi zahtevami trga dela, ki 
terjajo fleksibilno, samostojno, iniciativno, učinkovito osebo (zaposlenega oziroma 
podjetnika) ter s prenašanjem bremen z organizacije na posameznika (širjenje 
negotovih oblik dela brez ustreznih vplačil v pokojninsko, zdravstveno, 
zaposlitveno zavarovanje). To ponavadi pomeni večje prepreke za mlade za 
dostop do varnih, stalnih oblik zaposlitve, (cf. Kramberger 2007a) Kar potegne za 
sabo oženje prostora za finančno avtonomijo mladih (tj. vznikajočih odraslih), 
oziroma predrugačenje perspektive in statusno degradacijo adolescentov. Na 
drugi strani se individualizacija nanaša tudi na precej širšo paleto družbenih 
transformacij: zmanjševanje podpore s strani družbe in umikanje standardiziranih 

69 Podobno Mrgole 2003, str. 78, 75-81. 

70 To seveda ne pomeni, daje treba vse dejavnosti obravnavati v celotni skupini, temveč bi bilo 
koristno izmenjevati plenarne debate, frontalni pristop z aktivnostmi v manjših skupinah, ki pa se ne 
bi sestavljale po linijah projektnih skupin. 

industrijskih ali tradicionalnih obrazcev 71 (tisti, ki so preživeli, postajajo čedalje 
manj uporabni oziroma so uporabni v posameznih populacijskih otočkih). To resda 
po eni strani pomeni določeno emancipacijo, vendar ob vse intenzivnejših pritiskih 
trga in globalne konkurenčnosti, ki se na koncu prenesejo na posameznika, je ta 
pritisk zasenčil emancipacijski naboj ter mu pridal grenak priokus: »Mladi so tako 
rekoč prisiljeni, da si za svojo rabo sproti 'skujejo' ali 'zbrkljajo' socialna 
pravila, usmeritve in identitete.« (Ule 2000a, str. 25) Nove razmere tako terjajo 
intenzivno individualno delo prilagajanja, pri tem pa ni obrazcev, struktur, na 
katere bi se lahko mladi oprli. Poleg tega je problem, da so odrasli (zlasti starši) le 
redko komu lahko v pomoč, saj ne poznajo ali ne razumejo novih razmer; med 
njimi se ustvarja vse večji prepad izkušenj, (cf. Mrgole 2003, str. 38) Skratka, 
govorimo o pomanjkanju kolektivnih odgovorov na vse nove življenjske izzive in o 
pomanjkanju podpor s strani odraslih in družbe. Ta dvojni pritisk sili mlade v 
izbiranje prioritet, denimo: ali dobro poskrbeti za prihodnost, za socio-ekonomski 
status ali pa si urediti kvalitetne odnose v partnerskem razmerju, v družini. Ker 
živimo v družbi s sorazmerno ugodnim življenjskim standardom, poskrbeti za 
nezaposleno mlado osebo (za hčer, za sina...) v večini družin ne predstavlja 
nepremostljive težave za družinski proračun, tako je veliko mladih sicer 
preskrbljenih, toda niso neodvisni. To naprej pomeni znatno breme za identitetno 
zorenje (Fullin 2005, str. 124, 132-133; cf. zgoraj, str. 70-71). 

V razmerah obilja se zaposlitve delijo na dva segmenta: na eni strani 
imamo polje negotovih oziroma nestalnih zaposlitev, na drugi stabilne in urejene 
zaposlitve, (cf. Couppie idr. 2007; cf. Kramberger 2007b) (Onkraj obeh je še 
brezno nezaposlenosti, in mnogi iz polja negotovosti so izpostavljeni periodičnemu 
kroženju med obema.) Za mlade je vse težje prodreti v polje stabilnosti in socialne 
varnosti 72 , zato mnogi pristajajo na intenzivno statusno tekmo: tu ne gre za to, da 
bi si zagotovili preživetje, hrano, temveč zlasti za priznanje, za regularno 
participacijo v družbi, za socio-ekonomski status, za ugled. Na žalost je to tudi 



Npr. prehod iz šolanja, usposabljanja v plačano zaposlitev; razdelitev bremen in funkcionalnih 
področij med spoloma (moške in ženske vloge); starševske vloge (tu opazimo prenašanje nove logike 
individualizacije na otroke in na odločitev zanje): vsi ustaljeni obrazci so se razblinili ali se 
razkrajajo, nove si mora pa najti vsakdo sam. 

72 Specifičnost slovenskih razmerje, daje polje negotovih zaposlitev še zlasti prihranjeno za mlade, 
medtem ko starejše generacije večinoma najdemo v stabilnih zaposlitvah, tiste ki pa ne, so običajno 
zapisani brezposelnosti. Cf. Kramberger 2007 b 

tekma za taktično enakopravnost, za socialno varnost in zdrave življenjske 
razmere. 

Gre torej za zaskrbljujoče razmere, ki izčrpavajo energijo mnogim mladim, 
in njihovo preseganje na individualni ravni ne obeta prav veliko (kvečjemu 
zaostritev in nadaljevanje razslojevanja), zato bi bili potrebni kolektivni odgovori 
ter podpora pri iskanju teh rešitev, pri raziskovanju, razmišljanju, tudi 
implementaciji. Globalizacijske, deregulacijske in individualizacijske procese lahko 
skušamo reševati na dveh ravneh, ena je raven ekonomskega sistema, pravne 
regulacije, državnega proračuna ipd. To je polje političnega in sindikalnega boja. 
Vendar ali je možno kolektivne odgovore iskati tudi na neki drugi, bolj kapilarni 
ravni? Ali je možno iskanje kolektivnih vzorcev za preseganje sedanje situacije? 
Ali so možni vzorci, ki bi bili opora pri iskanju poti iz praznine, ki jo za seboj pušča 
razgradnja običajno prisiljujočih in šablonskih, a vendar zanesljivih tradicionalnih 
vzorcev oziroma vzorcev, ki jih je razvila industrijska doba? 

Na podlagi povedanega lahko začrtamo tri ravni mehanizmov za 
preseganje težavnih razmer, ki bi jih družba morala omogočiti mladim. To lahko 
počne na različne načine, eden med njimi bi bil, da jih (vsaj delno) nudi v 
mladinskih centrih. 

1 . Mlade je treba ozavestiti o individualizacijskem bremenu avtokreacije, ki 
ga nalagajo nove razmere, zlasti trg dela, jih soočiti z nevarnostjo 
zanašanja na institucije (zlasti na šolo) in z nevarnostjo, da prevzemanje 
tega bremena prelagajo v poznejše obdobje. Predvsem pa jim družba 
mora nuditi ustrezno podporo, da jih to prevzemanje bremena ne bi 
destabiliziralo ali kako drugače ogrozilo, mora jim nuditi ustrezne vzvode, 
orodja, povezave, ki jih bodo usposobili za razreševanje zagat, značilnih 
za naše družbene razmere. S tem bi nekoliko omilili generacijski prepad, 
ki sicer obstaja. 

2. Potrebna sta stalna refleksija in raziskovanje o tem, kakšna je ustrezna, 
učinkovita podpora. Tudi mlade je treba spodbujati, da razmišljajo, kaj še 
dodatno potrebujejo, da bodo zmožni ustreznega, fleksibilnega in 
ustvarjalnega odzivanja na tak svet, da o tem debatirajo, ter jim 
zagotoviti kanale za komunikacijo z odraslimi, z institucijami odraslih, da 
se bo lahko razvil dialog. 

3. Družba mora mladim omogočiti raziskovanje pogojev za nove načine 
organizacije kolektivnih vedenjskih vzorcev za podporne družbene 
odnose ter raziskovanje možnosti za njihovo udejanjenje (morebiti tudi v 
obliki novih institucij). Poleg tega naj jih pri tem aktivno podpira. 

Prejšnje podpoglavje se je gibalo večinoma na prvi ravni, delno tudi na 
drugi. Druga raven pomeni hkrati skrb za učinkovitost prve ter most k tretji. Tretja 
raven se v obstoječih programih MC zasledi v pojmu aktivnega državljanstva (cf. 
Strategija URSM... 2005, str. 17, 23), vendar kot sem že zapisal, je treba 
mehanizme na tej ravni misliti širše, zlasti če upoštevamo, da individualizacija 
sploh ni politični proces v ožjem smislu 73 , ter da so orodja nacionalne države pri 
soočanju z globalizacijo nekako neustrezna. Zlasti bi rad poudaril sukcesivnost 
izgradnje posameznih ravni. Druga ni možna, če ne temelji na uveljavljeni praksi 
udejanjanja mehanizmov prve ravni itd. Zato menim, da je govor o spodbujanju 
aktivnega državljanstva v razmerah, ko za to ni nikakršnih realnih pogojev, 
nekoliko absurden, če ne celo komičen. V podkrepitev nudim shemo štirih 
polresnic, zgrešenih postavk (ali mitov, kot jim pravijo avtorji) o participaciji 
mladih: 

1. Participacijo mladih dosežemo tako, da postavimo eno mlado osebo v svet 
oziroma odbor. 

2. Participacija pomeni, da se odrasli odpovedo svojim vlogam voditeljev, 
vzgojiteljev. 

3. Odrasli so pripravljeni za participacijo mladih. 

4. Mladi so pripravljeni participirati, potrebujejo samo priložnost. 
(0'Donoghue idr. 2002, str. 19-23) 

Za zgornjo razpravo je ključna zadnja zgrešena postavka: 

»Enako kot odrasli potrebujejo podporo in usposabljanje, tudi avtentični 
angažma mladih terja, da imajo mladi na razpolago čas in prostor, da 
razvijejo veščine, kijih potrebujejo za učinkovito participacijo. To ne 
pomeni, da naj se mladi zdaj učijo in participirajo kasneje, ampak da so 
deležni usposabljanja in podpore tekom procesa participacije.« (isto, str. 23) 



Torej ni vezana na premišljenost, preudarjanje, posvetovanje in je ti procesi tudi ne morejo 
regulirati na splošni ravni (zakonodaja, predpisi ipd.) 

Soudeležba mladih, soodločanje, aktivno državljanstvo terjajo ustrezno 
podporo. V kolikor institucije ne razvijejo znanj in postopkov, da jim to omogočijo, 
v kolikor tega niso zmožne zagotoviti, bo to še ena hvalevredna ideja, ki ne deluje. 
Najhujša posledica takšnega polovičarskega pristopa je v tem, da zbuja odpor na 
obeh straneh: tako pri odraslih, pri institucijah, kakor tudi pri mladih samih. 

Za tretjo raven intervencije je pomemben še en koncept, ki bi ga bilo dobro 
premleti in vgraditi v prakso. To je Oldenburgova ideja tretjih prostorov 74 , kavarn, 
gostiln, pivnic, lokalnih prodajaln ipd., ki »spodbujajo pogovor, bistvo civilnega 
življenja« (Laseh 1996, str. 120): »Dom dobrega pogovora je torej tretji prostor - 
zbirališče na pol poti med delovnim mestom in družinskim krogom, med 'podganjo 
dirko' in 'naročjem' [womb].« 

MC ne more biti ne zgolj kraj za varno/nadzorovano preživljanje prostega 
časa ne zgolj aparat za politično iniciacijo ali politično subjektiviranje. Mladinski 
center se lahko uveljavi samo, če bo svojo smiselnost in aktualnost črpal iz 
povezljivosti, »križnega povezovanja ene avtonomije z drugo«, iz uporabe 
»osnovne poštevanke« 75 (Beck 1994a, str. 25) za kompleksnejše operacije, ki 
bodo rezultirale v višji integriranosti sodobne družbe in večjem zadovoljstvu 
posameznika z njo. 



ang. »third places«; gre za prostore poleg družine (prvi) in delovnega mesta (drugi prostor) 
75 »Zakaj bi se morala moderna izčrpati v avtonomizaciji in kulminirati prav v 'samonanašalnosti' kot 
zagovarja Luhmann? In zakaj naj ne bi našla novih plodnih tal v osredotočanju na nasprotno, tj. 
specializaciji v medrazmerjih , v kontekstualnem dojemanju in v čezmejni komunikaciji? Morebiti je 
premisa o avtonomiji moderne sistemske teorije, dvignjena na stopnjo psevdo-avtizma [virtual 
autism], zgolj osnovna poštevanka, medtem ko se decimalna aritmetika začne šele tam, kjer je ena 
avtonomija križno povezana z drugo, kjer se pojavijo pogajalske institucije in tako dalje?« (Beck 
1994a, str. 24-25) 

10. Zaključek 



Živimo v času, ko odraščati ni nič lahka naloga, ki pogosto terja ogromen 
individualni napor. Ta ugotovitev mora biti izhodišče institucije, ki je narejena po 
meri mladih in ki je namenjena prav njim. Na drugi strani drži tudi, da imamo 
danes posamezniki (ne samo mladi, vsi) na voljo veliko priložnosti in nešteto 
orodij. Ali jih znamo, zmoremo uporabiti? Ali imamo zadržke do njih? Kaj naj torej 
počnejo mladinski centri? 

Mladinski centri naj se osredotočijo na oblikovanje ponudbe uporabnih 
povezav, vzvodov in ogrodij, ki bodo omogočali prosto izbiro takšnih dejavnosti v 
prostem času, da bodo pripomogle h kakovostnemu odraščanju, h kakovostnemu 
psihosocialnemu prilagajanju. Pri tem je nujno zamisliti polje, kjer bo dovolj 
prostora, da razvijajo avtonomnost in odgovornost, ter ga upoštevati pri 
načrtovanju, izvedbi in sprotni evalvaciji. 

Da bodo mladinski centri zmožni učinkovito izvajati te funkcije, se morajo 
lotiti temeljite analize segmentov, katerih se v svojem delovanju dotikajo (kultura, 
rekreacija, medosebni odnosi in vrstniške norme, uporaba informacijske in 
komunikacijske tehnologije...), za konkretno skupino mladih, ki jim je MC 
namenjen. Izsledke analize pa naj uporabijo za usmerjanje prakse in snovanje bolj 
pretanjenih ali povsem novih pristopov. Te analize bodo toliko bolj natančne in 
uporabne, kolikor bolj bodo uspele zagotoviti sodelovanje mladih, njihovo globoko 
vpletenost. 

To bi bil eden boljših načinov za spodbujanje mladih, da premišljujejo o 
sebi, o dejavnostih, lastnostih, ki jih vrednotijo, o svojem odnosu do družbe in do 
sveta, za zagotavljanje, da bodo zmogli svoje poglede, razmisleke, izkušnje, 
načine doživljanja, čustva prepoznati in jih izraziti (bodisi neposredno v pogovoru, 
bodisi posredno skozi ustvarjalnost). To bi bila tudi priložnost za mlade, da se 
urijo v dialogu, poslušanju, vrednotenju drugih načinov doživljanja sveta. - 
Seveda so možni tudi drugi načini za zagotavljanje teh vitalnih funkcij in 
kombiniranje različnih metod je zelo zaželeno. 

Predvsem naj mladinski centri krepijo zavedanje mladih o moči, ki jo imajo 
pri usmerjanju lastnega življenja; naj jim nudijo znanje (mehanizme, strukture), ki 
jim bo omogočalo uporabo te moči glede na njihove lastne cilje in naj jim stoji ob 

strani, ko to počno v polju prostega časa. To pomeni da se mora načrtovanje 
programa osredotočiti na iskanje optimalnih načinov, kako krepiti zmožnost mladih 
za kritično odzivanje na življenjske situacije, ki bodo lahko integrirali tako 
radoživost mladih, upoštevanje njihovih potreb po zabavi, sproščenosti, njihove 
specifične interese, kakor tudi premislek o izzivih, ki jih zastavlja družbena 
realnost. Zmožnost kritičnega in ustvarjalnega odzivanja na svet okoli sebe je 
hkrati najboljša obramba zoper težavne oblike socialne ranljivosti (med drugim 
dolgčas, osamljenost). 

Interesne dejavnosti mladih, s katerimi s ukvarjajo v prostem času so 
izjemno pomembne za razvoj pojma o sebi in posledično tudi za poznejše procese 
odraščanja. Najboljši način, kako jih organizirati v mladinskem centru, da bo 
ponudba dovolj fleksibilna, je projektno učenje (projektno delo, problemsko 
učenje, raziskovanje), kjer si skupine mladih same izgradijo pogoje za neko 
interesno dejavnost, ki jim je ljuba. 

S tem smo prišli do izvedbene ravni, ki naj zajema dva ključna dela: 

- problemsko-projektno raziskovanje (učenje, delo): 

s premišljeno aplikacijo, s poglobljenim razumevanjem procesa, 
potencialnih koristi, kritičnih točk, ki lahko prerastejo v ovire, bi ta 
forma lahko na pomembne načine krepila njihovo iniciativnost, 
zmožnost za učinkovito spopadanje s stvarnimi težavami in izzivi ter bi 
utrjevala njihovo polje avtonomije. 

- dejavnosti v neki večji skupini, kjer naj bo poudarek na ustvarjanju 
ugodne klime za socialni razvoj, za brušenje socialnih spretnosti, ter na 
ostalih zgoraj naštetih vidikih samorefleksije. 

Oba dela naj spremlja premislek o vprašanju, kako olajšati transfer med 
temi tehnikami, strukturami, obrazci, ki uokvirjajo prostočasno dejavnost v okviru 
MC, in vsakdanjim kontekstom. 

A vse našteto še ne prebije nujno individualnega okvira spoprijemanja z 
individualizacijo oziroma zunanje logike povečevanja obremenitve posameznika. 
Ali lahko MC s temi dejavnostmi vendar ponudijo tudi kakšen izhod iz trenutne 
situacije pomanjkanja kolektivnih odgovorov na kopico novih življenjskih izzivov? 

Ta izziv terja nove distinkcije med različnimi ravnmi ukrepanja. Začrtali 
smo tri ravni mehanizmov za preseganje težavnih razmer, ki bi jih družba morala 
omogočiti mladim: 

1 . raven podpore za shajanje z novim bremenom, ki naj ščiti mlade, da jih 
nove razmere ne bi destabilizirale ali kako drugače ogrozile 

2. raven raziskovanja o tem, kakšna je ustrezna, učinkovita podpora, raven 
zagotavljanja kanalov za komunikacijo z odraslimi, da se bo lahko razvil 
dialog 

3. raven podpore za kolektivne odgovore na bremena individualizacije, za 
izgradnjo podpornih družbenih odnosov 

Pot do tretje ravni je izgradnja temeljev na prvi in drugi ravni. Da bodo nižje ravni 
lahko temelj za višje, pa je treba načrtno vgrajevati nastavke, ki bodo to 
omogočili. Smiselnost in aktualnost nekega mladinskega centra bo tem večja, 
kolikor bolj zavzeto se bo lotil izgradnje te večnadstropne konstrukcije. 

